Melbourne2hafthaage harukashi lockdown akah! - vNews.mv\nއޮސްޓްރޭލިއާގެ މެލްބަރން2ހަފްތާއަށް ހަރުކަށި ލޮކްޑައުންއަކަށް!\nސައިފް އަޒްހަރު 06 September 2020, 15:58\nއިޓަލީންވެސް މިމަހުގެ ނިޔަލަށް ފިޔަވަޅުތައް ދިގުދަންމާލައިފި\nއޮސްޓްރޭލިއާގައި ކޮވިޑް-19 ބަލީގެ ހާލަތު ވަރަށް ބޮޑަށް ގޯސްވެފައިވާ ވިކްޓޯރިއާ ސްޓޭޓްގެ ވެރިރަށް މެލްބަރންގެ ލޮކްޑައުން އިތުރަށް ހަރުކަށިކޮށް، ދެހަފްތާއަށް ދިގުދަންމާލައިފިއެވެ.\nމިކަން އިޢްލާން ކުރެއްވީ ވިކްޓޯރިއާ ސްޓޭޓްގެ ވެރިޔާ ޑެނިއަލް އެންޑްރޫސްއެވެ.\nމެލްބަރންގެ ލޮކްޑައުން އިތުރަށް ހަރުކަށިކޮށް ދިގުދަންމާލީ ބަލި ފެތުރުން މަދުވާ ރޭޓު، ކުރިން އުންމީދު ކުރި ވަރަށްވުރެ ލަސްވުމާ ގުޅިގެންނެވެ.\nއެގޮތުން، ލޮކްޑައުންގެ މުއްދަތު އިތުރުކޮށްފައިވަނީ މި ސެޕްޓެމްބަރުމަހުގެ ނިޔަލަށެވެ.\nބަލިފެތުރުން އިތުރުވުމާ ގުޅިގެން މެލްބަރން ލޮކްޑައުންކޮށްފައިވަނީ މިދިޔަ އޮގަސްޓްމަހުގެ2ވަނަ ދުވަހުން ފެށިގެންނެވެ. ކުރިން އިޢްލާންކުރި މުއްދަތު މި ސެޕްޓެމްބަރުމަހުގެ 13 ވަނަ ދުވަހު ހަމަވާން އޮތްއިރު، ކޮންމެވެސް ވަރެއްގެ ލުއިތަކެއްވެސް ދީފައި ވެއެވެ.\nނަމަވެސް، ބަލީގެ ހާލަތު އަނެއްކާވެސް ގޯސްވާން ފެށުމާއި، އުންމީދުކުރި ވަރަށް ބަލީގެ ހާލަތު ރަނގަޅު ނުވުމާ ގުޅިގެން އަލުން މިވަނީ ލޮކްޑައުން އިތުރަށް ހަރުކަށިކޮށް ދިގުދަންމާލާފައެވެ.\nމެލްބަރން މިހާރުވަނީ ސްޓޭޖް4ގެ ހާލަތަށް ގެނެސްފައެވެ.\nސެޕްޓެމްބަރުމަސް ނިމެންދެން އެޅި ފިޔަވަޅުތަކުގެ ތެރޭގައި، އިގްތިސާދީ ހުރިހާ މަސައްކަތްތަކެއް ހުއްޓާލުމާއި، އާންމުންގެ ހަރަކަތްތައް އެމީހުން ދިރިއުޅޭ ގެ ހުންނަ ސަރަހައްދުގެ5ކިލޯމީޓަރު ވަށައިގެންވާ ސަރަހައްދަކަށް ލިމިޓްކުރުމާއި، ކޮންމެ މީހަކަށްވެސް ކޮންމެ ދުވަހަކު ބޭރުގައި އުޅެވޭނީ އެއްގަޑިއިރު ކަމަށް ހެދުމާއި، ރޭގަނޑަށް ކާފިއު އިޢްލާން ކުރުންވެސް ހިމެނެއެވެ.\n"މިހާލަތުގައި ކަންކަން ހުޅުވާލެވޭކަށްނެތް. އެހެންނޫނީ، ބަލީގެ ކޮންޓްރޯލް ގެއްލިދާނެ"\nއޮސްޓްރޭލިއާގައި ބަލީގެ ދެވަނަ ރާޅު ނަގައިގެން އުޅޭއިރު، ބަލީގެ ހާލަތު އެންމެ ގޯސްވެފައިވަނީ ވިކްޓޯރިއާ ސްޓޭޓްގައެވެ. ވިކްޓޯރިއާއަކީ އޮސްޓްރޭލިއާގައި ދެވަނައަށް އެންމެ ބައިބޯ ސްޓޭޓެވެ.\nމުޅި އޮސްޓްރޭލިއާއިން 26،282 މީހުން ބައްޔަށް ޕޮޒިޓިވްވެފައިވާއިރު، މީގެ ތެރެއިން %75 މީހުން ނިސްބަތްވަނީ ވިކްޓޯރިއާ ސްޓޭޓަށެވެ. އަދި ބަލީގައި 753 މީހުން މަރުވެފައި ވާއިރު، މީގެ %90 ނިސްބަތްވަނީވެސް އެ ސްޓޭޓަށެވެ.\nލޮކްޑައުންގެ މުއްދަތު އިތުރަށް ހަރުކަށިކޮށް ދިގުދަންމާލިއިރު، ލޮކްޑައުންއާ ދެކޮޅަށް މެލްބަރންގައި އިއްޔެ ވަރަށް ވަރުގަދަ މުޒާހަރާއެއްވެސް ކޮށްފައި ވެއެވެ.\nމުޒާހަރާކުރި މީހުން ގޮވަމުންދިޔައީ މިނިވަންކަން ދިނުމަށާއި، ހައްގުތައް ދިނުމަށެވެ.\n200 ވަރަކަށް މީހުން ކުރި މުޒާހަރާގެ ތެރޭގައި ބައެއް މީހުން ފުލުހުންނަށް ހަމަލާވެސް ދިނެވެ.\nމުޒާހަރާއާ ގުޅިގެން ފުލުހުން 15 މީހުން ހައްޔަރުކުރިއެވެ.\nބަލިފެތުރުން ހުއްޓުވަން އޮސްޓްރޭލިއާއިން ހަރުކަށި ފިޔަވަޅުތައް އަޅަމުންދާއިރު، ކޮވިޑްބަލި ފެތުރުން ހުއްޓުވަން އަޅާފައިވާ ފިޔަވަޅުތައް ސެޕްޓެމްބަރުމަސް ނިމެންދެން ދަމަހައްޓަން އިޓަލީ ސަރުކާރުންވެސް މިހާރުވަނީ ނިންމާފައެވެ.


Prince philip hospitalugai Admit koffai: adhives haalu kolhu rangalheh noon - AO News\nއިނގިރޭސިވިލާތުގެ ރާނީ އެލިޒަބަތްގެ ފިރިކަލުން ޕްރިންސް ފިލިޕް ގެ ޙާލުކޮޅު ގޯސްވެ އިންފެކްޝަން އުފެދިފައިވާ ކަމަށާއި ގިނަ ދުވަސްތަކަކަށް ހޮސްޕިޓަލުގައި އޮންނަވަން ޖެހިދާނެ ކަމަށް ބަކިންހަމް ޕެލަސްއިން ހާމަކޮށްފިއެވެ. ޕްރިންސް ފިލިޕްގެ އާލާސްކަންފުޅު ބޮޑުވެ އަންގާރަ ދުވަހުވަނީ ލަންޑަންގެ ކިންގް އެޑްވަޑް ހޮސްޕިޓަލުގައި އެޑްމިޓް ކޮށްފައެވެ.\n99 އަހަރުގެ ފިލިޕް ގެ ބަލިޙާލަތު ރަނގަޅު ވަމުން އަންނަ ކަމަށާއި އުފާވެރިކަމުގެ މެސެޖް ރައްޔިތުންނަށް ފޯރުކޮށްދެއްވަން އެދިވަޑައިގެންނެވި ކަމަށް ޕްރިންސް އެޑްވަޑް ވަނީ ވިދާޅުވެފައެވެ. ބައްޕާފުޅު އާލާސްކަން ފުޅާ އޮންނެވި ހޮސްޕިޓަލަށް ޕްރިންސް ޗާލްސްވެސް ވަނީ ޒިޔާރަތް ކުރައްވާފައެވެ.\n94 އަހަރުގެ ރާނީއާއި ފިރިކަލުން ވަނީ ކޮވީޑް ވެކްސިން ޖައްސަވާފައެވެ. ޕްރިންސް ފިލިޕް އެޑްމިޓް ކުރީ ކޮވިޑް ޖެހިގެން ނޫން ކަމަށް ބަކިންހަމް ޕެލަސްއިން ވަނީ ބުނެފައެވެ. މި ދެ ކަނބަލުންގެ 73 ވަނަ ވެޑިން އެނިވާރސަރީ ފާހަގަ ކުރީ މިދިޔަ އަހަރުގެ ނޮވެމްބަރ މަހުއެވެ.\n2017 ވަނަ އަހަރުން ފެށިގެން ޕްރިންސް ފިލިޕްވަނީ ދައުލަތުގެ މަޤާމުން ރިޓަޔަރ ކުރައްވާފައެވެ. ޕްރިންސް ފިލިޕް ވަނީ މީގެ ކުރިން ވެސް ސިއްޙީ އެކި މައްސަލަތަކުގައި ފަރުވާ ހޯއްދަވާފައެވެ. އޭގެ ތެރޭގައި ކޮރޯނާ އާޓަރީގެ މައްސަލައާއި ބްލެޑަރ އިންފެކްޝަން ގެ އިތުރުން އެބްޑޯމަން ސަރޖަރީއެއް ހެއްދެވުން ހިމެނެއެވެ.\nރާނީ އެލިޒަބަތު އާއި ޕްރިންސް ފިލިޕްގެ މުއައްޒަފުން އާއިލާ އާއި ބައްދަލުކުރުން މަނާކޮށްފި\nކޮވިޑް19 ޖެހިގެން ލަންޑަނުގައި 13 އަހަރުގެ ކުއްޖަކު މަރުވެއްޖެ


ކޮމަންވެލްތުން ވަކިވުމަކީ އިންޓަނޭޝަނަލް ޑިޕްލޮމެސީގައި ރާއްޖެ ފަހަތަށް އެޅި އެއްމެ ބޮޑު ފިޔަވަޅު: ޑރ. ޖަމީލް – Dhuvas Online\nކޮމަންވެލްތުން ވަކިވުމަކީ އިންޓަނޭޝަނަލް ޑިޕްލޮމެސީގައި ރާއްޖެ ފަހަތަށް އެޅި އެއްމެ ބޮޑު ފިޔަވަޅު: ޑރ. ޖަމީލް\nކޮމަންވެލްތުން ވަކިވާން ދިވެހި ސަރުކާރުން ނިންމާފައިވާއިރު އެ ނިންމުމަކީ އިންޓަނޭޝަނަލް ޑިޕްލޮމެސީގައި ރާއްޖެ ފަހަތަށް އެޅި އެއްމެ ބޮޑު ފިޔަވަޅު ކަމުގައި ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nނައިބުރައީސްކަމުން ވަކި ކުރެއްވުމާއެކު ގައުމު ދޫކޮށް އިނގިރޭސިވިލާތަށް ވަޑައިގެން އެ ގައުމުގައި ދިރިއުޅުއްވަމުންގެންދަވާ ޑރ. ޖަމީލް ކުރެއްވި ޓްވީޓްގައި ވިދާޅުވެފައިވަނީ ކޮމަންވެލްތުން ވަކިވުމަކީ ދިވެހި ރާއްޖެއަށް މިނިވަންކަން ލިބުނުފަހުން އިންޓަނޭޝަނަލް ޑިޕްލޮމެސީގައި ރާއްޖެ ފަހަތަށް އެޅި އެއްމެ ބޮޑު ފިޔަވަޅު ކަމަށެވެ.\nއެ ޓްވީޓާއެކު ޑރ. ޖަމީލް ކުރެއްވި އިތުރު ޓްވީޓެއްގައި ވިދާޅުވެފައިވަނީ ރައީސް ޔާމީންގެ އެކަނިވެގަތުމުގެ ރުންކުރު ސިޔާސަތުގެ ސަބަބުން ގުޅި ލާމެހިފައިވާ ދުނިޔޭގައި ދިވެހި ގައުމު އެކަނިވެ ނިކަމެތިވެ ލަދުވެތި ވާނެ ކަމަށެވެ.


May6Committee in Human Rights Commission aa badhdhal koffi\nމެއި6ކޮމެޓީން ހިއުމަން ރައިޓްސް ކޮމިޝަނާއި ބައްދަލު ކޮށްފި\nރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް ދިން ޓެރަރިޒަމްގެ ހަމަލާއާއި ގުޅިގެން އެމަނިކުފާނަށް އިންސާފު ހޯދައިދިނުމަށް ކުރާ މަސައްކަތް ބެލުމަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އިން އެކުލަވާލި މެއި6ކޮމެޓީގެ ފަރާތުން ހިއުމަން ރައިޓްސް ކޮމިޝަނާއި ބައްދަލު ކޮށްފިއެވެ.\nރައީސް ނަޝީދަށް އިންސާފު ހޯދައިދިނުމަށް ކުރަމުންދާ މަސައްކަތުގައި ހިއުމަން ރައިޓްސް ކޮމިޝަނުގެ އެއްބާރުލުން ދެއްވުމަށް މި ބައްދަލުވުމުގައި އެ ކޮމެޓީން އެދިފައިވެއެވެ.\nހިއުމަން ރައިޓްސް ކޮމިޝަނާއިއެކު އެ ކޮމެޓީން ބައްދަލު ކޮށްފައިވާއިރު، އެކޮމެޓީން ވަނީ ސަރުކާރާއި ކަމާއިބެހޭ އެހެނިހެންވެސް މުއައްސަސާތަކާއި ބައްދަލު ކުރުމަށް ނިންމާފައެވެ. އަދި އެ ތަންތަނާއި ބައްދަލު ކުރުމަށް އެޕޮއިންޓްމަންޓަށް އެދެން ފަށާފައިވާކަމަށް ފާއިތުވި ހަފްތާގެ ތެރޭގައި އެ ކޮމެޓީން ވަނީ ބުނެފައެވެ.\nއެގޮތުން ސީދާ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއިވެސް ބައްދަލު ކުރުމަށް ބޭނުންވާ ކަމަށް މީގެ ކުރިން އެކޮމެޓީން ބުނެފައިވެއެވެ.\nމެއި6ވަނަ ދުވަހު ރައީސް ނަޝީދަށް ދިން ހަމަލާއާއި ގުޅިގެން އެމަނިކުފާނަށް އިންސާފު ލިބިދިނުން ލަސްވެއްޖެކަމަށް ބުނެ އެޕާޓީގެ ގިނަ ބަޔަކު އަންނަނީ އަޑު އުފުލަމުންނެވެ. އެގޮތުން، މެއި6ކޮމެޓީއަކީވެސް، ރައީސް ނަޝީދަށް އިންސާފު ލިބިދިނުން ލަސްވަމުން ދާކަމަށް ބުނެ، އެ ޕާޓީގެ ޤައުމީ މަޖިލީހަށް ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު މުޙައްމަދު ވަޙީދު ހުށަހެޅި ކުއްލި ޤަރާރަކާއި ގުޅިގެން އުފެދުނު ކޮމެޓީއެކެވެ.


އޭދަފުއްޓާ އެކު ޗެމްޕިއަން ގްރީން އަދި އީގަލްސް ވެސް އެއް ގްރޫޕަކަށް\nއޭދަފުއްޓާ އެކު ޗެމްޕިއަން ގްރީން އަދި އީގަލްސް ވެސް އެއް ގްރޫޕަކަށް\nފުޓްބޯޅަ އެސޯސިއޭޝަން އޮފް މޯލްޑިވްސް އިން އިންތިޒާމުކޮށްގެން އަންނަ މަހުގެ ތިން ވަނަ ދުވަހު ފެށުމަށް ހަމަޖެހިފައިވާ ޔޫތު ޗެމްޕިއަންޝިޕް ފުޓްބޯޅަ މުބާރާތުގައި އޭދަފުށި އުނދަގޫ ގްރޫޕެއްގައި ލައްވާލައިފިއެވެ.\nއެފްއޭއެމްގެ މުބާރާތްތަކުން ސަސްޕެންޑް ކޮށްފައިވާ ނިއު ރޭޑިއަންޓް ނުހިމަނައި މިއަދު ކުރިއަށްދިޔަ ގުރު ނެގުމުގެ ރަސްމިއްޔާތުގައި އޭދަފުށި ލައްވާލީ މިދިޔަ އަހަރުގެ ޗެމްޕިއަންކަން ހޯދި ކްލަބް ގްރީން ސްޓްރީޓްސް އާއި މުބާރާތުގެ އެންމެ ކާމިޔާބު ޓީމު ކްލަބް އީގަލްސް އާއި އަދި ކުރިން މި މުބާރާތް ކާމިޔާބު ކޮށްފައިވާ މާޒިޔާއާއެކު ގްރޫޕް ބީ ގައެވެ. ގްރޫޕް އޭ ގައި ހިމެނެނީ ޓީސީ ސްޕޯޓްސް ކްލަބާއި، ށ. ފޯކައިދޫ، ވިކްޓްރީ ސްޕޯޓްސް ކްލަބް އަދި ދަ ގްރާންޑޭ އަމީގޯސް ނިއުޖެނެރޭޝަން ސްޕޯޓްސް ކްލަބް (ދަ ގޭންގް) އެވެ.\nމިއަހަރުގެ މުބާރަތް އަންނަ މަހުގެ ތިންވަނަ ދުވަހު ފެށުމަށް ހަމަޖެހިފައިވާއިރު މުބާރާތް ގުޅޭނީ ގައުމީ ފުޓްބޯޅަ ދަނޑުގައެވެ. މުބާރާތުގައި އޭދަފުށި ކުޅޭ ފުރަތަމަ މެޗުގައި އަންނަ މަހުގެ ފަސް ވަނަ ދުވަހު ނުކުންނާނީ ކްލަބް އީގަލްސްއާ ދެކޮޅަށެވެ. އެމެޗު ފަށާނީ އެރޭ ނުވައެއް ޖަހާއިރު އެވެ. އޭދަފުށި ވަނީ 2013 ވަނަ އަހަރާއި 2014 ވަނަ އަހަރުގެ ޔޫތު ޗެމްޕިއަންޝިޕް ގައިވެސް ކުޅެފައެވެ. އޭދަފުށީ ޔޫތު ޓީމުން ފާހަގަ ކުރެވުނު ބައެއް ކުޅުންތެރިންދަނީ މިހާރު އެއް ވަނަ ޑިވިޝަނުގެ ބައެއް ކްލަބްތަކަށްވެސް ކުޅެމުންނެވެ.\nމިއަހަރުގެ މުބާރާތުން ނިއު ރޭޑިއަންޓް ސަސްޕެންޑް ކުރުމުން ފުޓްބޯޅަ ސަޕޯޓަރުން ދަނީ އެކަމާ ހިތްހަމަ ނުޖެހުން ފާޅުކުރަމުންނެވެ. އެފްއޭއެމް އިން ހިންގާ ހުރިހާ ހަރަކާތަކުން ނިއު ރޭޑިއަންޓް ސަސްޕެންޑް ކުރީ ވޭތުވެދިޔަ އަހަރުގެ އޮގަސްޓް މަހުން ފެށިގެން 10 ކުޅުންތެރިއަކަށް ދޭންޖެހޭ ޖުމްލަ 3.8 މިލިއަން ދިވެހި ރުފިޔާއަށްވާ މުސާރައާއި އުޖޫރަ ނިއު ރޭޑިއަންޓް ސްޕޯޓްސް ކްލަބުން ދައްކާފައިނުވާތީ ފުޓްބޯޅަ އެސޯސިއޭޝަން އޮފް މޯލްޑިވްސް ގެ ހިންގާ ކޮމިޓީއަށް ލިބިފައިވާ ބާރުގެ ދަށުންކަމަށް އެ އެސޯސިއޭޝަނުން އިއްޔެ ނެރުނު ބަޔާނުގައި ބުނެފައިވެއެވެ. ރައްދުގައި ނިއުއިން ނެރުނު ބަޔާނުގައި ބުނީ އެފްއޭއެމް އިން އެ ކްލަބާމެދު އެޅީ ޒާތީ ފިޔަވަޅެއް ކަމަށާއި، ނިންމުން ބަލައިނުގަނެ ފުޓްބޯޅައިގެ ކަންކަމުގައި އެ ކްލަބުން ކުރިއަށް ދާނެކަމަށެވެ.\nޒުވާން ކުޅުންތެރިން އުފެއްދުމަށް 2011 ވަނަ އަހަރުން ފެށި މި މުބާރާތަކީ އެފްއޭއެމް އިން ކުރިއަށްގެންދާ ކާމިޔާބު މުބާރާތެކެވެ. ވޭތުވެދިޔަ އަށް އަހަރުތެރޭ މި މުބާރާތް ބާއްވާފައިނުވަނީ 2015 ވަނަ އަހަރު އެވެ. އެފްއޭއެމް އިން މިހާރު ވަނީ ކޮންމެ ދެ އަހަރަކުން މި މުބާރާތް 21 އަހަރުން ދަށަށް ބާއްވާގޮތަށް ނިންމައިފައެވެ. މިދިޔަ އަހަރު މި މުބާރާތް 19 އަހަރުން ދަށަށް ހާއްސަކުރިއިރު މި އަހަރުގެ މުބާރާތުގައި ކުޅޭނީ 21 އަހަރުން ދަށުގެ ކުޅުންތެރިންނެވެ.


[ދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާބެހޭ ޤަވާޢިދު] އިފްތިތާޙުކޮށްދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n[ދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާބެހޭ ޤަވާޢިދު] އިފްތިތާޙުކޮށްދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n31 ޖަނަވަރީ 2019، ރިފަރެންސް: SA/RIMS/2019/6\nاللّـه سبحـانـه وتعـالى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّـدرســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލުކުރަން.\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ދައުލަތުގެ ވަޒީރުން،ދިވެހިރާއްޖޭގެ ޤައުމީ ޔުނިވަރސިޓީގެ ޗާންސެލަރ ޑޮކްޓަރ މުޙައްމަދު ލަޠީފް، ޔުނިވަރސިޓީގެ އިސް ވެރިންނާއި، ދަރިވަރުންނާއި، އެންމެހައި މުވައްޒަފުން، ރާއްޖޭގެ ލޮބުވެތި ދިވެހި ރައްޔިތުން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމިއަދަކީ ދިވެހިރާއްޖޭގެ ޞިއްޙީ ސިޔާސަތުގެ ތާރީޚުގައި ވަރަށް މުހިއްމު ދުވަހެއް. ހަށިހެޔޮ މުޖުތަމަޢެއް ބިނާކުރުމަށް މުހިއްމު ފިޔަވަޅެއް އެޅޭ ދުވަހެއް. ހަށިހެޔޮ ދުޅަހެޔޮ ޞިއްޙަތެއްގެ ވެރި ބަޔަކަށް ދިވެހިން ހެދުމަކީ، މި ސަރުކާރުގެ މުހިއްމު ސިޔާސަތެއް.\nއަޅުގަނޑުމެންގެ ދިރިއުޅުމުގެ އާދަތައް ހުންނަ ގޮތުން، ރާއްޖޭގައި މިހާރު އެންމެ ގިނަ މީހުން މަރުވަނީ، ގައިން ގަޔަށް ނާރާ ބަލިތަކުގެ ސަބަބުން. ރާއްޖޭގައި ކޮންމެ އަހަރަކު މަރުވާ މީހުންގެ 84 އިންސައްތަ މީހުން މަރުވަނީ ކެންސަރާއި، ހިތުގެ ބަލިތަކާއި، ސްޓްރޯކާއި، ފުއްޕާމޭގެ ބަލިތަކާއިކިޑްނީއާ ގުޅުން ހުރި ބަލިތަކުގައި.\nމިފަދަ ބަލިތަކަށް މީހުން ވާޞިލުވާ މައިގަނޑު އެއް ހިރާސް ނުވަތަ އެންމެ ބޮޑު ރިސްކް ފެކްޓަރއަކީ ދުންފަތުގެ އިސްތިޢުމާލު ކުރުން. އާސަންދައިން ކޮންމެ އަހަރަކުވެސް އެންމެ ބޮޑު ހޭދަ ކުރަންޖެހޭ ފަސް ބައްޔަކީ ދުންފަތާ ގުޅުންހުރި ބަލިތައް.\nއަހަރަކު ރާއްޖޭގައި މަރުވާ ދިވެހީންގެ، ކޮންމެ ދެ ދުވަހަކުން އެއްދުވަހު، އެއީ އަހަރަކު ގާތްގަނޑަކަށް 178 މީހުން މަރުވަނީ ސީދާ ދުންފަތުގެ ސަބަބުން ޖެހޭ ބަލިތަކުގައި ކަމަށް، ދުނިޔޭގެ ޞިއްޙަތު ޖަމްޢިއްޔާގެ ހިސާބުތަކުން ދައްކާ.\nދުންފަތުގެ އިސްތިޢުމާލުކުރާ ބޮޑެތި މީހުންގެ ނިސްބަތް 38 އިންސައްތައިގައި ހުރިއިރު، ސްކޫލް ކުދިންގެ މެދުގައި މި ނިސްބަތްހުރީ 11.2 އިންސައްތައިގައި. ސިނގިރޭޓް ބޯ މީހަކު އެވެރެޖްކޮށް މަހަކު އެއްހާސް އަށްސަތޭކަ ރުފިޔާއާއި ތިންހާސް ފަސްސަތޭކަ ރުފިޔާ، މިކަމަށް ޚަރަދުކުރޭ. ރާއްޖެފަދަ ކުޑަ އާބާދީއެއްގެ ނިސްބަތުން މިއީ ވަރަށް މަތީ ޢަދަދެއް. މިއީ އަޅުގަނޑުމެން ކޮންމެ މީހަކު ފުންކޮށް ވިސްނައި ފިކުރުކުރަން ޖެހިފައިވާ ކަމެއް. އަދި މި ސަރުކާރުގެ ވައުދެއްވެސްމެ. މިއަދު މި ނަގާ ފިޔަވަޅުގެ އެންމެ ބޮޑު ބޭނުމަކީ ދުންފަތުގެ ގެއްލުމާމެދު އާންމު ރައްޔިތުންގެ ހޭލުންތެރިކަން އިތުރުކުރުން. އަދި ވަކިވަކިން ސިނގިރޭޓް ވިއްކުން ހުއްޓުވުން.\nދުވާލަކު ސިނގިރޭޓް ފޮށްޓެއް ބޭނުންކުރާ މީހަކަށް، އަހަރެއްގެ ތެރޭގައި ހަތްހާސް ތިންސަތޭކަ ފަހަރު މި އިންޒާރުގެ މެސެޖް ފެންނާނެ. އަޅުގަނޑު ގަބޫލުކުރާގޮތުގައި، މިފަދަ އިންޒާރުތައް ފެނި، އާންމުންގެ ތެރޭގައި ހޭލުންތެރިކަން އިތުރުވުމުން، ދުންފަތުގެ އިސްތިޢުމާލުކުރާ މިންވަރު މަދުވެގެންދާނެ. އަދި މިއީ ޒުވާނުން ދުންފަތުގެ އިސްތިޢުމާލުކުރާ މިންވަރު މަދުކޮށް، އަޅުގަނޑުމެންގެ މުސްތަޤްބަލުގެ ރައުސްމާލު، ދުންފަތުން ރައްކާތެރި ކުރުމަށް އެޅޭ މުހިއްމު ފިޔަވަޅެއް.\nދުންފަތް ކޮންޓްރޯލް ކުރުމާބެހޭ ބައިނަލްއަޤްވާމީ މުޢާހަދާއަށް، 2005 ގައި ޢަމަލުކުރަން ފެށުމާއެކު، ދުނިޔޭގެ އެކި ކަންކޮޅުތަކުގައި، ދުންފަތާ ދެކޮޅަށް އާންމުކުރަން ފެށި އިންޒާރުގެ މެސެޖްތަކަށް އިންޤިލާބީ ބަދަލުތަކެއް އައި. އާންމު މައިދާންތަކާއި މަގުތައް، ދުންފަތާ ދެކޮޅު ބޮޑެތި ބިލްބޯޑުތަކުން ފުރިގެންދިޔަ.\nނަމަވެސް، މިފަދަ ކަންކަމުގައި ނަމޫނާ ދައްކަންޖެހޭ ދިވެހިރާއްޖެ، އެފަހަރު ބުރަވީ ފަހަތު ފަޔަށް. ރާއްޖެއަށް އެތެރެކޮށް ވިއްކާ ދުންފަތުގެ އުފެއްދުންތަކުގައި، 2004 ވަނަ އަހަރުން ފެށިގެން، އިންޒާރުގެ މެސެޖްތައް ޖަހަމުންއައީ، ވަރަށްފަނޑުގޮތަކަށް. އެހާމެ އާދައިގެ ގޮތަކަށް އޭރު ޖަހަން ފެށި މެސެޖްތަކަށް މިހާތަނަށް އެއްވެސް ބަދަލެއް ނާދޭ. ދުންފަތުގެ އިސްތިޢުމާލުކުރާ މިންވަރު އިތުރުވެގެން އައީ.\nދުންފަތް ކޮންޓްރޯލް ކުރުމުގެ ޤާނޫނު އޮތީ 2010 ގައި ފާސްކޮށްފައި. އެ ޤާނޫނުގެ ދަށުން ހަދަން ލާޒިމުކުރާ "ދުންފަތް ކޮންޓްރޯލް ކުރުމާބެހޭ އާންމު ޤަވާޢިދު"ވެސް އޮތީ، 2012 ވަނަ އަހަރު އެކުލަވާލައި ނިމިފައި. ނަމަވެސް ތަފާތު ސަބަބުތަކާހުރެ، އެ ޤަވާޢިދު އޮތީ ތަންފީޒު ނުކޮށް ބާއްވާފައި.\nއޭގެފަހުން 2017 ވަނަ އަހަރުވެސް މި ޤަވާޢިދަށް ބައެއް އިޞްލާޙުތައް ގެނެސް، ގެޒެޓް ކުރުމަށްޓަކައި ފުރިހަމަކުރަންޖެހޭ ޤާނޫނީ މަރުޙަލާތައްވެސް ފުރިހަމަކޮށް، ތަންފީޒު ކުރުމަށްޓަކައި އޭރުގެ ސަރުކާރަށް ހުށަހެޅި. ނަމަވެސް، މި ޤަވާޢިދު އޮތީ ގެޒެޓްނުކޮށް ބާއްވާފައި.\nއަޅުގަނޑުމެން މިއަދު މިޤަވާޢިދު ގެޒެޓްކޮށް ޢަމަލުކުރަން މި ފެށީ، މިކަމުގެ މުހިއްމުކަން ބޮޑުކަމުން. އަޅުގަނޑު ދެކޭގޮތުގައި ޤައުމެއް ކުރިއަރާނީ، ސިއްޙަތު ރަނގަޅު މުޖުތަމައެއް ބިނާކުރެވިގެން. އާސަންދައިން އެންމެ ބޮޑު ހޭދައެއް ކުރަންޖެހެނީ، ދުންފަތާ ގުޅުންހުރި ބަލިތަކަށް. ދެ އަތް އުރާލައިގެން މި އަޑުތައް އަހަން ތިބެވޭކަށް މިއަދަކު ނެތް.\nމިއީ ފިޔަވަޅު އަޅަންވީ ވަގުތު. މިފަދަ އެއްވެސް ކަމަކީ، ގެޒެޓްކުރާ ޤަވާޢިދަކުން އެކަނި ހާސިލުކުރެވޭނެ ކަމެއްނޫން. މިކަމުގައިވެސް ޤަވާޢިދަކަށްވުރެ މުހިއްމީ، ފަރުދީ ޒިންމާ. ސިނގިރޭޓް ފޮށީގައި ތަތްކޮށްލާ ލޭބަލަށްވުރެ، ދުންފަތާ ދެކޮޅަށް ތިމާގެ ހިތުގައި ތަތްކޮށްލާ ލޭބަލްގެ ބާރު މާގަދަވާނެ.\nމިއަދަކީ އެކަމަށް އަޅުގަނޑުމެން ފަށާ ދުވަސް ކަމުގައި ހަދަމާ ހިންގަވާ! ދުންފަތުގެ އިސްތިޢުމާލުކުރާ ކޮންމެ މީހަކުވެސް، މިއަދު ޢަޒުމް ކަނޑައަޅުއްވަންވީ، ދުންފަތަށް އަލްވަދާޢު ކިޔައި، ފުރިހަމަ ޞިއްޙަތަކަށް މަރުޙަބާ ކިޔުމަށް.\nއަޅުގަނޑު ހިތުން، މި ވާހަކަ ދައްކަން އަޅުގަނޑުމެން އެއްވެ މިތިބަ ތަނަކީ، މިކަމަށް ވަރަށް މުނާސަބު ތަނެއް. މި ޢިލްމީ ފުރާޅުގެ ހިޔާވަހިކަމުގައި ތިބެ، ދަރިވަރުވާ ދިވެހި ޒުވާނުން، މިކަމުގައި ނަމޫނާ ދެއްކެވުމަކީ އަޅުގަނޑު ވަރަށް އެދޭ ކަމެއް. ތިޔައިން ކޮންމެ ދަރިވަރެއް އަދި ކޮންމެ ލެކްޗަރަރއެއް، ކޮންމެ މުވައްޒަފެއްވެސް، އެބޭފުޅެއްގެ އަމިއްލަ ނަފްސާއި އަމިއްލަ ޢާއިލާއިން، މިކަމުގައި އިސްނެންގެވުމަށް އަޅުގަނޑު އިލްތިމާސް ކުރަން.\nއަޅުގަނޑުގެ އުންމީދަކީ، އަޅުގަނޑުމެން އެންމެންނަކީ އަމިއްލަ ޞިއްޙަތުގެ ރައްކާތެރިކަމަށް ސަމާލުވެ، ހަށިގަނޑަށް ގެއްލުންދެނިވި އެންމެހައި ކަންތަކުން ދުރުހެލިވެގެން އުޅޭ ބަޔަކު ކަމުގައިވުން. ހަށިހެޔޮކަމާއި ދުޅަހެޔޮކަމުގައި ދިރިއުޅުން ވެއަތުކުރުމުގެ ހެޔޮ ތައުފީޤު މިންވަރު ކުރައްވައި، ޤައުމުގެ ކުރިއެރުމަށް މި ކުރާ މަސައްކަތުގައި، މާތް ﷲ ބަރަކާތް ލައްވައި ހެޔޮ ތައުފީޤު ދެއްވާށި! އާމީން.


8 Aharugai Mi Kujja Maruvee Umurun Dhuvas Vegen! - Vaguthu\nޔޫކްރެއިނުގައި އުމުރުން 8 އަހަރުގެ އަންހެން ކުއްޖަކަށް މަދުން ނޫނީ ނުފެންނަ ބާވަތެއްގެ ބައްޔެއް ޖެހިގެން، އުމުރުން ދުވަސްވެގެން މަރުވެއްޖެއެވެ.\nއުފެދުމުގައި ހުންނަ މި ބަލި ޖެހެނީ މުޅި ދުނިޔެ އިންވެސް އެންމެ 160 މީހުންނަށް ކަމުގައިވާއިރު ޑޮކްޓަރުން ބުނެފައި ވަނީ 8 އަހަރުގެ އަނާ ސަކިޑޮންސްގެ ހަށިގަނޑުގެ ގުނަވަންތައް 80 އަހަރުގެ މުސްކުޅިއަކާއި އެއްފަދަ ކަމަށެވެ. މިއާއިއެކު އަނާ ވެގެން ގޮސްފައި މިވަނީ މި ބަލި ޖެހިގެން މަރުވި އެންމެ ކުޑަ ކުއްޖާއަށެވެ.\nއަނާ އަށް ބޭސްފަރުވާ ކުރަން އޭނާގެ މަންމަ ކޮންމެ ކަމެއް ކުރަންވެސް ތައްޔާރަށް ހުރި ނަމަވެސް، އަނާގެ ހަށިގަނޑު ތެރެއިން މުހިއްމު އެތައް ގުނަވަނެއް ފެއިލްވުމާއި ގުޅިގެން އަނާ އަށް ވަނީ ފަރުވާ ދެވޭގޮތްވެސް ނުވެފައެވެ.\nމިދިޔަ ޖެނުއަރީ މަހަށް 8 އަހަރު ފުރުނު އަނާގެ މަންމަ ހުރީ ކޮންމެ ދުވަހަކުވެސް ޑޮކްޓަރުން ގުޅާފައި އަނާގެ ހާލު ރަނގަޅޭ ބުނާނެކަމުގެ އުއްމީދުގައެވެ. ނަމަވެސް އެކަން ވާގޮތް ވަނީ ނުވެފައެވެ.\nމި ބަލި ޖެހިފައިވާ ކޮންމެެ މީހެއްގެ އަސްލު އުމުރަށް ވުރެން 10ގުނަ އަށް ގުނަވަންތަކުގެ ހާލަތާއި އުމުރު ދެއެވެ. އަނާގެ ފޮޓޯތައް މީސް މީޑިއާގައި ދައުރުވާން ފެށުމުން އެތައް ބަޔަކު ވަނީ މިއީ ހިތާމަވެރި ކަމެއް ކަމަށް ބުނެފައެވެ.\nފެބުރުއަރީ 15, 2020 19:09\nފެބުރުއަރީ 16, 2020 11:26\nޕާ ގަ އަމީތާބު ވެސް ކުޅުނީ 13 އހަރުގެ މުސްކުޅި ބަލި ޖެހިފައި އިން ކުއްޖެއްގެ ބައި .. މަންމަ އަކީ ވިދިޔާ ދޯ\nފެބުރުއަރީ 16, 2020 12:47\nހަބަރު ނިމުނު އިރުވެސް ބަލީގެ ނަން ނުފެނުނު. ޕްރޮޖީރިއާ ކިޔާ ބައްޔެއްމީ


TMA ah ternimal dheyn dhekolhu hedhi is dhe muvahzafaku vakikoffi | Mihaaru\nއެމްއޭސީއެލްގެ ވަޒީފާއިން ވަކިކުރި އިސް ދެ ވެރިން ކަމަށް ވާ ހާމިދު ރިޒާ (ކ) އަދި މުޖުތަބާ ލަތީފް\nޓީއެމްއޭއަށް ޓާމިނަލް ދޭން ދެކޮޅުހެދި އިސް ދެ މުވައްޒަފަކު ވަކިކޮށްފި\n20 ޖެނުއަރީ 2020 - 15:25 132 comments\nއެމްއޭސީއެލްގެ ބައެއް ޑިޕާޓްމަންޓްތަކުގެ ބައެއް ވެރިން، ނަން ނުޖަހާ ގޮތަށް ވާހަކަ ދައްކަމުން، ބުނީ ކުންފުނީގައި ތިއްބެވި އެންމެ ތަޖުރިބާކާރު ބޭފުޅުންގެ ތެރޭގައި ހިމެނޭ، ޑެޕިއުޓީ ޗީފް، ފައިނޭންޝަލް އޮފިސަރު ހާމިދު ރިޒާ އާއި ޖެނެރަލް މެނޭޖަ، ކޮމާޝަލް، މުޖުތަބާ ލަތީފް ވަކިކުރީ، އެމްއޭސީއެލް އަށް އާ ސީޕްލޭން ޓާމިނަލް ހިންގޭނެ ކަމަށް ވިދާޅުވާތީ އާއި ކުންފުންޏަށް ބޮޑު އާމްދަނީއެއް ގެއްލޭ ގޮތަށް ޓީއެމްއޭއަށް އެ ތަން ދޭން ދެކޮޅުހެއްދެވުމުން ކަމަށެވެ.\n"މުޖުތަބާ ވެސް، ހާމިދު ވެސް ސީދަލަށް، ދިމާލަށް ބުނާނެ އެ މީހުން ދެކޭ ގޮތް. އެ މީހުން ވަރަށް ދެކޮޅު ޓީއެމްއޭއިން ކަންތައްކުރާ ގޮތުން. އެއީ އެމްއޭސީއެލްގެ ވިޔަފާރިއެއް އެހެން ބަޔަކަށް ދޫކޮށްލުން ކަމަށް، އެ މީހުންގެ ވާހަކަތައް ހުންނަނީ،" އެކަކު ކިޔައިދިނެވެ.\nފައިނޭންސްގެ ދާއިރާ އިން މާސްޓާޒް ނަންގަވާފައިވާ، އަދި ޗާޓަޑް އެކައުންޓެއް ކަމަށް ވާ ހާމިދު ވަކިކުރުމާ ހަމައަށް އޭނާ ގެންދެވީ ސީއެފްއޯގެ ޒިންމާތައް ވެސް ނަންގަވަމުންނެވެ. މިހާރު އެ ޒިންމާތަކާ ހަވާލުވެވަޑައިގެންފައި ވަނީ އެކްޓިން މެނޭޖިން ޑިރެކްޓަރު މޫސާ ސޯލިހެވެ.\nއެމްއޭސީއެލުން 55 މިލިއަން ޑޮލަރު (848 މިލިއަން ރުފިޔާ) ހޭދަކޮށްގެން ހަދާފައިވާ ތަނެއްގެ ހުރިހާ ފައިދާއެއް ބޭރު ކުންފުންޏަކަށް ދޫކޮށްލަން ހާމިދު ސީދާ ދެކޮޅުކަމަށް، "މިހާރު"އާ ވާހަކަ ދެއްކި، އެމްއޭސީއެލްގެ ބައެއް ވެރިން ބުންޏެވެ.\nމުޖުތަބާ އަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި، އޭރު އެމްއޭސީއެލް ބެލެހެއްޓުމުގެ ޒިންމާއާ ސަރުކާރު ތެރެއިން ހަވާލުވެ ހުންނެވި އިކޮނޮމިކް މިނިސްޓަރު މުހައްމަދު ސައީދާ ޖެހުނު މައްސަލައެއްގައި، ވަޒީފާ ގެއްލުނު ބޭފުޅެކެވެ. އެކަމަކު އާ ސަރުކާރާ އެކު އޭނާއަށް އަލުން ވަޒީފާ ދިނެވެ.\nއެމްއޭސީއެލްގެ ބައެއް ވެރިން ބުނި ގޮތުގައި އަލުން ކޮމާޝަލް ހެޑްގެ މަގާމާ ހަވާލުވެވަޑައިގަތުމަށް ފަހު، ކުންފުނީގެ ވިޔަފާރި ފުޅާކުރުމަށްޓަކައި މުޖުތަބާ ވަރަށް ބޮޑެތި ޕްލޭންތަކެއް ހެއްދެވި އެވެ. އޭގެ ތެރެއިިން އެއް ޕްލޭނަކީ އާ ސީޕްލޭން ޓާމިނަލް ހިންގުމުގެ އޮނިގަނޑެވެ.\n"ބޯޑުގެ ބައެއް މެމްބަރުން ބޭނުންވީ އެމްއޭސީއެލްއަށް އެ ޓާމިނަލް ނުހިންގޭނެއޭ ބުނުވަން. އަޅުގަނޑުމެންނަށް މައުލޫމާތު ލިބިފައި އޮތީ އެގޮތަށް ހާމިދު ވެސް، މުޖުތަބާ ވެސް އެއްބަސްނުވިއްޔޭ،" ވާހަކަ ދެއްކި ވެރިންގެ ތެރެއިން އެކަކު ކިޔައިދިނެވެ.\nއެކަމަކު "މިހާރު"ން ގުޅުމުން ހާމިދާއި މުޖުތަބާ ވެސް، މި މައްސަލާގައި، ވާހަކަ ދައްކަވާކަށް ބޭނުމެއް ނުވި އެވެ.\nއެމްއޭސީއެލްގެ އޮފިޝަލަކު ވިދާޅުވީ ސީޕްލޭން ޓާމިނަލާ ގުޅުވައިގެން ނުވަތަ ވަކި ކަމަކާ ދެކޮޅުހަދައިގެން އެއްވެސް މުވައްޒަފަކު ވަޒީފާ އިން ވަކިކޮށްފައި ނުވާނެ ކަމަށެވެ.\nޓީއެމްއޭއަށް އާ ސީޕްލޭން ޓާމިނަލް ދޭން އުޅޭ ގޮތާ މެދު، އެމްއޭސީއެލް ތެރޭގައި ހިތްހަމަނުޖެހުން ބޮޑުކަން، "މިހާރު"ގެ ނޫސްވެރިންނާ ބައްދަލުކުރި، އެކި ޑިޕާޓްމަންޓްތަކުގެ ބައެއް ވެރިންގެ ވާހަކަތަކުން އެނގެ އެވެ. އެ މީހުން ބުނާ ގޮތުގައި ކުންފުނީގެ "ބޯޑުން ކުޅޭ ގޭމް ވަރަށް ހަޑި" އެވެ.\nޓީއެމްއޭއަށް އާ ޓާމިނަލް ދިނުމުން އެމްއޭސީއެލްއަށް ގެއްލޭނެ އާމްދަނީ\n"ބޯޑުން ބުނަން ބޭނުންވަނީ އެމްއޭސީއެލްއަށް އެތަން ނުހިންގޭނެއޭ، ބައެއް ވެރިން ލައްވާ ބުނުވުން. އޭރުން ބޯޑުގައި އެ މަޝްވަރާކޮށްފައި، ޓީއެމްއޭއަށް ދޭން ފަސޭހަވާނެ،" އެކަކު، އޭނާ ދެކޭ ގޮތް، ބުންޏެވެ.\n"މިއީ އެމްއޭސީއެލްއަށް ނުހިންގޭނެ ވަރުގެ ތަނެއް ނޫން. ގާބިލް މީހުން ހޯދައިގެން ހިންގޭނެ ވަރަށް އެތަނުން ލާރި ލިބޭނެ."\nސީޕްލޭން ދުއްވާ ރާއްޖޭގެ އަމިއްލަ ކުންފުނިތަކުގެ ވިޔަފާރި ފުޅާކުރަން ވެސް ފުރުސަތު ކުޑަވާ ގޮތަށް ޓީއެމްއޭއަށް ޓާމިނަލް ދޭން އުޅޭ ވާހަކަ މީޑިއާ އާއި ސިޔާސީ ބައެއް ބޭފުޅުން ދަައްކަން ފެށުމުން، އެމްއޭސީއެލްގެ ރާގު ވަނީ ކޮންމެވެސް ވަރަކަށް ބަދަލުވެފަ އެވެ. އެ ކުންފުނިން މިހާރު ބުނާ ގޮތުގައި ޓީއެމްއޭ އާއި އެހެން އެއާލައިންތަކުން އަމިއްލައަށް އޮޕަރޭޓްކުރާ ގޮތަށް ޓާމިނަލް ދޭނީ ތިން އަހަރަށެވެ. އެ މުއްދަތުގެ ތެރޭގައި ފަހަރަކު ކަމަކާ ހަވާލުވަމުން ގޮސް، މުޅި ތަން އެމްއޭސީއެލްގެ ދަށަށް ގެންދާނެ ކަމަށް، ބުނެފައިވެ އެވެ.\nއެކަމަކު އެއީ އެމްއޭސީއެލުން ދައްކާ ތާކުންތާކު ނުޖެހޭ ވާހަކައެއް ކަމަށް، ބައެއް ވެރިން ފާހަގަކުރި އެވެ. އެމީހުން ބުނި ގޮތުގައި ޓީއެމްއޭއަށް ޓާމިނަލް ދިނުން ކަމަށް ސިފަކުރަނީ، މާކެޓްގެ އަގަށް ވުރެ މާ ކުޑަ އަގެއްގައި، ލައުންޖްތަކަށާއި އެހެން ކަންކަމަށް ޖާގަ ދޫކުރުމެވެ. ޓާމިނަލްގެ ހުރިހާ ތަނެއް ކުއްޔަށް ދޭން ޖެހޭނީ ސީދާ އެމްއޭސީއެލުން ކަމަށާއި އޭރުން، އޮޑިޓަ ޖެނެރަލް ފާހަގަކުރައްވާފައިވާ ގޮތަށް، ކުންފުންޏަށް މަދުވެގެން 47 މިލިއަން ޑޮލަރު (729 މިލިއަން ރުފިޔާ) ލިބޭނެ ކަމަށް، އެ މީހުން ވެސް ބުނެ އެވެ.\nއެކަމަކު "މިހާރު"އާ ވާހަކަ ދެއްކި ބައެއް ވެރިން ބުނާ ގޮތުގައި މުޖުތަބާ އާއި ހާމިދު ވަކިކުރުމުން، އެގޮތަށް، ކުންފުނީގެ ހައްގުގައި ވާހަކަ ދައްކާނެ އިސް ބަޔަކު އެމްއޭސީއެލްގައި މިވަގުތަކު ނެތެވެ.\n"މި ދައްކަނީ އެންމެ މިލިއަނެއްގެ ވާހަކައެއް ނޫން. މި ދައްކަނީ ގާތްގަނޑަކަށް އެއް ބިލިއަން ރުފިޔާގެ އާމްދަނީއެއްގެ ވާހަކަ،" އެކަކު ބުންޏެވެ.\nއިތުރު ލިޔުންތައް ޓީއެމްއޭ އެމްއޭސީއެލް ސީޕްލޭން ޓާމިނަލް ވެލާނާ އިންޓަނޭޝަނަލް އެއާޕޯޓް


Rashmu maruvi massalaaigai, car dhuvvan in meeha ah dhauvaa kuran fonuvaifi | Mihaaru\nރަޝްމް: އޭނާ އެކްސިޑެންޓްވީ މިދިޔަ މާޗް މަހުގެ 10 ވަނަ ދުވަހުގެ ރޭ.\nރަޝްމު މަރުވި މައްސަލާގައި، ކާރު ދުއްވަން އިން މީހާގެ މައްޗަށް ދައުވާ ކުރަން ފޮނުވައިފި\n02 މެއި 2018 - 11:124comments\nފުލުހުން ބުނީ، މިދިޔަ މާޗް މަހުގެ 10 ވަނަ ދުވަހުގެ ރޭ ހިނގި އެކްސިޑެންޓުގައި ހިތަދޫ ނޫމުގުމާގޭ މުހައްމަދު ރަޝްމު ރިޔާޒް މަރުވި މައްސަލާގައި ދައުވާ ކޮށްދިނުމަށް އެދުނީ، ކާރު ދުއްވި މީހާގެ މައްޗަށް ކަމަށެވެ. އޭނާގެ މައްޗަށް ދައުވާ ކޮށްދިނުމަށް އެދި ޕީޖީ އޮފީހަށް ފޮނުވީ މިދިޔަ މަހުގެ 18 ވަނަ ދުވަހު ކަމަށް ފުލުހުން ބުންޏެވެ.\nއެނގިފައިވާ ގޮތުގައި، އެކްސިޑެންޓު ހިނގި އިރު ކާރު ދުއްވަން އިނީ މަރަދޫގެ ޒުވާނެކެވެ. އޭނާ އަކީ ގަމުގައި ހިންގާ ފްލައިން ސްކޫލްގެ ދަރިވަރެކެވެ.\nއެކްސިޑެންޓާ ގުޅިގެން ފުލުހުން އޭނާ ހައްޔަރު ވެސް ކުރި އެވެ. އެކަމަކު ފަހުން ވަނީ ދޫކޮށްލައިފަ އެވެ.\nAddu Accident: Emme bodethi aniya thah reygai!\nރަޝްމް އެކްސިޑެންޓްވީ މާޗް މަހުގެ 10 ވަނަ ދުވަހުގެ ރޭ.\nލިންކް ރޯޑުން ކުނިކޮށްޓާ ދިމާލުގައި ހިނގި އެކްސިޑެންޓްގައި މަރުވި ރަޝްމު އަކީ، ޝަންގްރިއްލާ ވިލިނގިލި ރިސޯޓްގެ މުވައްޒަފުންނަށް ބަހުގެ ހިދުމަތް ދޭ ލިއޯ ޝަޓްލްގެ ޑްރައިވަރެކެވެ. ކާރުގައި ޖެހި އޭނާ އެކްސިޑެންޓުވީ ޑިއުޓީ އަށް ދިޔަ މަގުމަތީގަ އެވެ.\nބާރު ސްޕީޑްގައި ދުއްވި ކާރާއި ރަޝްމުގެ ސައިކަލް އެކްސިޑެންޓްވެ، އޭނާ އަށް ބޮޑެތި ގެއްލުންތަކެއް ލިބިފައި ވެ އެވެ. ރަޝްމް މަރުވި ހާދިސާ އަކީ އައްޑޫގައި މިހާތަނަށް ހިނގި އެކްސިޑެންޓްތަކުގައި އެންމެ ބޮޑެތި ޒަހަމްތައް މީހަކަށް ލިބުނު ހާދިސާ އެވެ.\nއިތުރު ލިޔުންތައް ސ. ހިތަދޫ އައްޑޫ މަގުމަތީގެ އެކްސިޑެންޓް އައްޑޫ ލިންކް ރޯޑް އައްޑޫ ޕޮލިސް ޕްރޮސެކިއުޓާ ޖެނެރަލް ޕީޖީ އޮފީސް ފުލުހުން


Lolun fen annaneetha? Mi kankan kohlaa! | Hurihaa.mv\nލޮލުން ފެން އަންނަނީތަ؟ މިކަންކަން ކޮށްލާ!\nPublished on 22 May 2022, 07:34\nލޮލުން ފެން އަންނަ ނަމަ ގޭގައި ކުރެވިދާނެ ކަންކަން ހުރޭ\nލޮލުން ފެން އައުމަކީ ލޮލުގައި ހުންނަ ޖަރާސީމުތައް ބޭރުކޮށްދީ އިންފެކްޝަންތަކުން ދުރުކޮށްދޭ ކަމެއް ނަމަވެސް އަބަދު ލޮލޮން ފެން އައުމަކީ ގެއްލުންހުރި ކަމެކެވެ. މިއީ ގޭގައިވެސް ފަރުވާ ހޯދިދާނެ ކަމެކެވެ.\nލޮލުން ކަރުނަ އައުމަށް ދިމާވާ ބައެއް ސަބަބުތަކުގެ ތެރޭގައި އެލާޖިކްވުން، ޖަރާސީމު ގިނަވުން، ރޯގާ ޖެހުމާއި ހުން އައުން، އެއްޗެއް ލޮލުގައި އޮތުން ނުވަތަ ކެމިކަލްއެއް ލޮލަށް އެޅުން ފަދަ ކަންކަން ހިމެނެ އެވެ.\nއާންމުކޮށް ލޮލުން ފެން އަންނަން ފަށަނީ އެއްޗެއް އޮތުމުން ނުވަތަ ވެއްޓުމުންނެވެ. އެއްޗެއް ވެއްޓުމުން އަތް ނުދޮވެ ލޯ ހިރުވާލުމުން އަތުގައި ހުންނަ ޖަރާސީމުތައް ލޮލަށް ވަދެ އެވެ. އެހެންކަމުން ސާފު ފެނުން މޫނު ދޮވެލާ ލޮލުގައި އެއްޗެއް އޮތްނަމަ މަޑުމަޑުން ނަގާށެވެ. ނުވަތަ މޫނު ލެވޭވަރުގެ ތައްޓަކަށް ފެން އަޅާފައި މޫނުލުމަށްފަހު ލޯ ހުޅުވާލުމުން، ލޮލުގައި އެއްޗެއް އޮތްނަމަ ވެއްޓޭނެ އެވެ.\nލޯ ހިރުވުމަށް މާމުތް އެހީވެދޭނެ އެވެ. ޖޯޑެއްގެ ތާފަނާ ފެން ފޮދަކަށް މާމުއި ސައި ސަމުސަލެއް އެޅުމަށްފަހު ކަފަބުރަކުން ލޯ ކައިރީގައި ހާކާށެވެ. ހިރުވުން ހުއްޓޭނެ އެވެ.\nއޭގެ އިތުރުން ވެސް ސައިފަތް ޕެކެޓެއް ބެނުން ކުރުމަށްފަހު ހޫނުކޮށް ހުއްޓާ ލޯ މަތީގައި ބާއްވާލާށެވެ. ފެން އައުން ހުއްޓުވައިދޭނެ އެވެ. އަދި ލޮލުގެ ކަރުނަ ވަޅުގައި ހުންނަ ޖަރާސީމުތައް ނެރުމަށާއި އިންފެކްޝަންތަކަށް ސައިފަތް އެހީވެދޭނެ އެވެ.\nމިއީ ލޮލުން ފެން އައުމަށް ގޭގައި ކުރެވިދާނެ ފަރުވާ ތަކެއް ނަމަވެސް ލޮލަކީ ނާޒުކު ގުނަވަނަކަށް ވުމާއެކު އެންމެ އެދެވިގެންވަނީ ޑޮކްޓަރެއްގެ ލަފާ ހޯދުމެވެ.\nޑީސަލް ވިއްކާ އަގު މިފްކޯއިން ވެސް ބޮޑުކޮށްފި\nގްރީން ޓީ ބުއިމުން ގެއްލުންވާކަން އެނގޭތަ؟\nމެސީގެ އުފަންދުވަހަށް ބާސާއިން ހާއްސަ ވީޑިއޯއެއް\nހަދިޔާއެއްގެ ގޮތުގައި ކާތިކްއަށް 4.7 ކްރޯޑް ރުޕީސްގެ ކާރެއް!


މިސަރވިސްގައި ބޭނުންކުރަމުންދާ ވެހިކަލްތަކަށް ބޭނުންވާ ފިލްޓަރ ސަޕްލައިކޮށްދޭނެ ފަރާތެއް ހޯދުން\nމިސަރވިސްގައި ބޭނުންކުރަމުންދާ ވެހިކަލްތަކަށް ބޭނުންވާ ފިލްޓަރ ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި ފިލްޓަރ ސަޕްލައިކޮށްދޭނެ ފަރާތެއް ހޯދަން ބޭނުންވެގެން ކުރި މިސަރވިސްގެ ޢިއުލާން ނަމްބަރު 171-I2(b)/IUL/2020/021 އެކަށީގެންވާ ތަރުހީބެއް ލިބިފައިނުވާތީވެ ދެންނެވިފައިވާ އިޢުލާން ބާތިލްކޮށް، މިމަސައްކަަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\nބީލަމުގައި ބައިވެރިވުމަށް އެދޭފަރާތްތަކުން މި އިޢުލާނާއި އެޓޭޗްކުރެވިފައިވާ ބިޑް ރެޖިސްޓްރޭޝަން ފޯރމް ފުރިހަމަ ކުރެއްްވުމަށްފަހު އީ-މެއިލް: ަ[email protected] އަށް މެއިލްކޮށް އަދި [email protected] އަށް ކޮޕީ ފޮނުވުމުން ބީލަމުގައި ރަޖިސްޓްރީވިކަމުގެ ސްލިޕް ރަޖިސްޓްރީ ނަމްބަރާއިއެކު 24 ގަޑިއިރުގެ ތެރޭގައި މެއިލްކުރެވޭނެއެވެ. ބީލަމުގައި ރަޖިސްޓްރީވިކަމަށް ޔަގީންކުރަންވާނީ ރަޖިސްޓްރީނަމްބަރު ލިބުމުންނެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2020 އޭޕްރީލް 16 ވަނަ ދުވަހުގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nމި ޕްރޮޖެކްޓާއި ގުޅިގެން ޕްރީބިޑް ބައްދަލުވުން 2020 އޭޕްރިލް 19 ވަނަ ދުވަހުގެ 11:00 ވާހަކަ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 2020 އޭޕްރީލް 29 ވަނަ ދުވަހުގެ 11:00 ގައި އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2020 އޭޕްރީލް 16 ދުވަހުގެ 23:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.\nޕަބްލިޝްކުރި ތާރީޚު: 13 އޭޕްރިލް 2020\nސުންގަޑި: 16 އޭޕްރިލް 2020 1600


1700 housing unit ah loan nudheyne kamah angaifi\n1700 ހައުސިން ޔުނިޓަށް ލޯނު ނުދޭނެ ކަމަށް އަންގައިފި\n1700 ހައުސިން ޔުނިޓުގެ ބިންގާ އެޅުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: އަވަސް\nއަތްފޯރާ އަގެއްގައި ބޯހިޔާވަހިކަން ފޯރުކޮށްދިނުމަށް މިސަރުކާރުން ވީ ވައުދުގެ ދަށުން ބިންގާ އެޅި ފުރަތަމަ މަޝްރޫއު ކުރިއަށް ގެންދިއުމަށް ބޭންކް އޮފް ޗައިނާ އިން ދޭން އެއްބަސްވި ލޯނު ނުދިނުމަށް ނިންމާ އެ ބޭންކުން ސަރުކާރަށް އެކަން އަންގައިފ އެވެ.\nހުޅުމާލޭގެ ދެވަނަ ފިޔަވަހީގައި ކުރިއަށް ގެންދިއުމަށް ހަމަޖައްސާފައިވާ އެ މަޝްރޫއުގެ ދަށުން 1،700 ހައުސިން ޔުނިޓް އެޅުމަށް ނިންމާފައިވެ އެވެ.\nޗައިނާގެ ސައިނޯ ހައިޑްރޯ ގްލޯބަލް ކޮންސްޓްރަކްޝަން ކުންފުންޏާ ހަވާލުކޮށްފައިވާ އެ މަޝްރޫއުގެ ބިންގާ އެޅީ މާޗް 10، 2020 ގައެވެ.\nމާލޭގެ ރައްޔިތުންނަށް ހާއްސަކޮށްގެން އަޅަން ނިންމާފައިވާ އެ ފްލެޓްތަކުގެ މަޝްރޫއަށް ހަރަދުވާ 308.2 މިލިއަން ރުފިޔާގެ ތެރެއިން 85 ޕަސަންޓް ލޯނުގެ ގޮތުގައި ހަމަޖައްސައިދިނުމަށް ބޭންކް އޮފް ޗައިނާ އިން ކުރިން އޮތީ އެއްބަސްވެފަ އެވެ.\nސަރުކާރުން ކުރިއަށް ގެންދާ މަޝްރޫއުތަކުގެ މައުލޫމާތު ހިމެނޭ އައިލްސް ވެބްސައިޓްގައިވާ ގޮތުން 1،700 ހައުސިން ޔުނިޓަށް ފައިނޭންސް ކުރާނެ ކަމަށް އަންގާ ބޭންކް އޮފް ޗައިނާ އިން ދޫކޮށްފައިވާ ފައިނޭސިން އޮފަ މިހާރު ވަނީ އަނބުރާ ގެންގޮސްފަ އެވެ.\nދިވެހި ސަރުކާރުން ސޮވެރިން ގެރެންޓީ ދިނުމަށް ހަމަޖައްސާފައިވާ ލޯނުގެ ފައިނޭންސިން އޮފާ އަނބުރާ ގެންދިޔަ ވަކި ސަބަބެއް ސާފުވާ ގޮތެއް ނުވި އެވެ. މަޝްރޫއަށް ފައިސާ ހޯދުމަށް ކޮންޓްރެކްޓަރު އެހެން ބޭންކުތަކާ މިހާރު ގެންދަނީ ވާހަކަދައްކަމުންނެވެ.\nއެ މަޝްރޫއުގެ ދަށުން އިމާރާތްކުރުމަށް ހަމަޖެހިފައިވަނީ 15 އަދި 16 ބުރީގެ 11 ޓަވަރެވެ. މިއީ 900 އަކަފޫޓުގެ ތިން ކޮޓަރީގެ 1،020 އެޕާޓްމަންޓާއި 650 އަކަފޫޓުގެ ދެ ކޮޓަރީގެ 680 އެޕާޓްމަންޓެވެ.\nމަޝްރޫއު ފެށޭނެ ކަމަށް ސަރުކާރުން މިހާރު ބުނަނީ އަންނަ އަހަރުގެ ޖޫން މަހުގެ ތެރޭގަ އެވެ. މަސައްކަތް ނިންމުމަށް ދެ އަހަރުގެ މުއްދަތެއް ނަގާނެ ކަމަށް ލަފާކޮށްފައިވެ އެވެ.\nރައީސް އޮފީސް އެޗްޑީސީ ބޯހިޔާވަހިކަން + ހައުސިން މިނިސްޓްރީ ފިނޭންސް މިނިސްޓްރީ މިނިސްޓްރީ އޮފް ނެޝަނަލް ޕްލޭނިން\n"ކުއްޔަށް ދޭނަމަ ފްލެޓް އަތުލާނަން"


ވެއްޓުނު އިންޑޮނޭޝިއާގެ ފްލައިޓް އެއާވާދިނަސް ޓެސްޓުން ފާސްވި – Haftha\nMon, 18 January, 2021, 3:11 am\nވެއްޓުނު އިންޑޮނޭޝިއާގެ ފްލައިޓް އެއާވާދިނަސް ޓެސްޓުން ފާސްވި\nމިދިޔަ ހޮނިހިރު ދުވަހު 62 މީހުންނާއެކު ވެއްޓުނު އިންޑޮނޭޝިއާގެ ބޯޓު، އެއާވާދިނެސް އިންސްޕެކްޝަނުން ފާސްވި ކަމަށް އޮފިޝަލުން ބުނެފިއެވެ.\nއިންޑޮނޭޝިއާގެ ޓްރާންސްޕޯޓް މިނިސްޓްރީން ބުނީ، ވެއްޓުނު ސްރިވިޖާޔާ އެއާގެ ފްލައިޓް މިދިޔަ އަހަރުގެ މާޗް މަހުން ފެށިގެން ނުދުއްވާ އޮތުމަށްފަހު އަލުން ދަތުރުތަށް ފެށެމުގެ ގޮތުން، މިދިޔަ ޑިސެމްބަރު މަހުގެ 14 ވަނަ ދުވަހު އެއާވާދިނަސް އިންސްޕެކްޝަނެއް ހެދި ކަމަށެވެ. އަދި އެ އިންސްޕެކްޝަނުން ފާސްވެ، ފްލައިޓުގެ ދަތުރުތައް ފަށާފައިވަނީ، އެއްވެސް ފަސިންޖަރަކު ނުލައި ދަތުރެއް ކުރުމަށް ފަހުގައި ކަމަށް ވެސް ބުންޏެވެ.\nޖުމްލަ 50 ފަސިންޖަރުންނާއި 12 ކުރޫންނާއެކު ފުރި ފްލައިޓާ ގުޅުން ކެނޑުނީ ޖަކާޓާއިން ޓޭކްއޮފް ކުރިތާ ހަތަރު ވަރަކަށް މިނެޓް ފަހުންނެވެ. ބޯޓު ހޯދުމަށް ކުރި މަސައްކަތްތަކުން ބޯޓުގެ ބައެއް ބައިތަކާއި ބައެއް ފަސިންޖަރުންގެ ހަށިގަނޑު މޫދު އަޑިން ވަނީ ފެނިފަ އެވެ.\nނަމަވެސް ބޯޓުގެ ބްލެކް ބޮކްސް ކަޅު ފޮށި ހޯދުމުގެ މަސައްކަތް ކުރަމުން އަންނައިރު، ބްލެކް ބޮކްސްތައް ހޯދުމަށް ގެންގުޅޭ ޑިވައިސެއް ހަލާކުވެ، އާ ޑިވައިސެއް ސިންގަޕޫރުން ގެންނައުމުގެ މަސައްކަތް ދަނީ ކުރަމުންނެވެ.


ދިވެހިރާއްޖޭގެ އިސްލާމީ ޔުނިވަރސިޓީގެ ލައިބްރެރީއަށް ބޭނުންވާ ފޮތްތަކެއް ގަތުން\nމި ޔުނިވަރސިޓީގެ އިޢުލާން ނަންބަރު: IUL)170-PR/170/2019/111) އަށް އެކަށީގެންވާވަރުގެ ތަރުހީބެއް ލިބިފައިނުވާތީވެ، އެ އިޢުލާނު ބާތިލްކޮށް އަލުން އިޢުލާންކުރަމެވެ.\nދިވެހިރާއްޖޭގެ އިސްލާމީ ޔުނިވަރސިޓީގެ ލައިބްރެރީއަށް ބޭނުންވާ ފޮތްތަކެއް ގަތުމަށް ބޭނުންވެއެވެ.\nވީމާ، މި ފޮތްތައް ސަޕްލައިކޮށްދިނުމަށް ޝަޢުޤުވެރިވެ ވަޑައިގަންނަވާ ފަރާތްތަކުން 2019 ޑިސެންބަރ 31 ވާ އަންގާރަ ދުވަހުގެ 11:00 އަށް ދިވެހިރާއްޖޭގެ އިސްލާމީ ޔުނިވަރިސޓީއަށް ވަޑައިގެން ބިޑް ހުށަހެޅުއްވުމަށް ދެންނެވީމެވެ. ބީލަންތައް ހުންނަންވާނީ ސިޓީއުރައެއްގާ ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިއުލާނު ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\nމި ބީލަމާއި ގުޅޭ މަޢުލޫމާތު ޝީޓް މި އިޢުލާނާއި އެޓޭޗް ކުރެވިފައި ވާނެއެވެ. އަދި މަޢުލޫމާތު ޝީޓް 2019 ޑިސެންބަރ 22 ވާ އާދިއްތަ ދުވަހު 10:00 އިން ފެށިގެން 2019 ޑިސެންބަރ 30 ވާ ހޯމަ ދުވަހުގެ 14:00 ގެ ނިޔަލަށް ދިވެހިރާއްޖޭގެ އިސްލާމީ ޔުނިވަރިސޓީގެ ކައުންޓަރުންވެސް ލިބެން ހުންނާނެއެވެ.\nމި އިޢުލާން އާއި ބެހޭ ގޮތުން އިތުރު މަޢުލޫމާތު ސާފުކުރެއްވުމަށް ބޭނުންފުޅުވެ ވަޑައިގަންނަވާނަމަ، 3022115 / 3022120 އަށް ރަސްމީ ގަޑީގައި ގުޅުއްވުން އެދެމެވެ.


"Duper Fifteen" Malhi Futsal Challenge: Dhevana Team Ge Gothugai "Aan Dho" Dhevana Burah - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: ދެވަނަ ޓީމުގެ ގޮތުގައި "އާން ދޯ" ދެވަނަބުރަށް\nއާން ދޯ އާއި އެމްޔޫއެސްސީ ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގެ ގްރޫޕް އީ އިން ދެވަނަ ޓީމުގެ ގޮތުގައި ދެވަނަބުރަށް "އާން ދޯ" ދަތުރުކޮށްފިއެވެ.\nމުބާރާތުގެ ގްރޫޕް އީގައި ކުޅުނު ފަހު މެޗުން މޮޅުވެ އާން ދޯ ދެވަނަބުރުގެ ޖާގައެއް ކަށަވަރުކޮށްފައިވަނީ މެންޗެސްޓަރ ޔުނައިޓެޑް ސަޕޯޓާސް ކުލަބް (އެމްޔޫއެސްސީ) 9-4 ގެ ނަތީޖާއަކުން ބަލިކޮށްގެންނެވެ.\nމި ނަތީޖާއާއެކު އާން ދޯ ދެވަނަބުރުގެ ޖާގައެއް ކަށަވަރުކުރީ ޖުމްލަ ހަ ޕޮއިންޓާއެކު ދެވަނަ ހޯދައިގެންނެވެ. އެއީ ކުޅުނު ތިން މެޗުގެ ތެރެއިން ދެ މެޗުން މޮޅުވެގެންނެވެ. މި ގްރޫޕުން އެއްވަނަ ޓީމުގެ ގޮތުގައި ދެވަނަބުރަށް ދަތުރުކުރީ އެފްސީ ޒެފިއާ އެވެ. އެ ޓީމު އެއްވަނަ ހޯދީ ޖުމްލަ ހަތް ޕޮއިންޓާއެކު އެވެ. މި ނަތީޖާއާއެކު ގްރޫޕުގެ ތިންވަނަ ހޯދި އެމްޔޫއެސްސީ އާޢި ހަތަރުވަނައިގައި އޮތް ނަމުރު އެފްސީ ވަނީ މުބާރާތުން ކަޓާފައެވެ.\nމި މެޗުގައި އާން ދޯ ޓީމުގެ ލަނޑުތައް ޖަހައިދިނީ މޫސާ ނާޖިހު، މުހައްމަދު ޒާމިލް، އާދަމް މަންސޫރު، އިބްރާހިމް ސަލާމް އަދި އަބްދުﷲ ސިމާހު އެވެ. މީގެތެރެއިން ސިމާހު ފިޔަވާ އެހެން ކޮންމެ ކުޅުންތެރިއަކު ވަނީ ދެ ގޯލު ޖަހާފައެވެ.\nމެންޗެސްޓަރ ޔުނައިޓެޑް ސަޕޯޓާސް ކުލަބަށް މި މެޗުގައި ލަނޑުތައް ޖަހައިދިނީ ރާއިދު ރަފީއު އާއި އަލީ ސިނާހު އެވެ. މިއިން ކޮންމެ ކުޅުންތެެެރިއަކު ވަނީ މި މެޗުގައި ދެ ގޯލު ޖަގާފައެވެ. މެޗުގެ މޮޅު ކުޅުންތެރިއަކަށް ހޮވިފައިވަނީ އާން ދޯ ޓީމުގެ އިބްރާހިމް ސަލާމް އެވެ.


50 އަށް ވުރެ ގިނަ ހައްޖުވެރިން މިއަހަރު ނިޔާވެއްޖެ – Faseha\n2 weeks ago vaguthu\nހައްޖުވެރިން ނިޔާވި ސަބަބެއް އެގައުމުތަކުގެ ސަރުކާރުތަކުން ހާމަކޮށްފައެއް ނުވެއެވެ. ނަމަވެސް މީޑިއާތަކުން ބުނާ ގޮތުގައި އެކްސިޑެންޓެއްގައި ނުވަތަ ކުއްލި ހާދިސާއެއް ދިމާވެގެން މިއަހަރު އެއްވެސް ހައްޖުވެރިޔަކު ނިޔާވިކަމުގެ ރިޕޯޓެއް ލިބިފައެއް ނުވެއެވެ. ހައްޖުވެރިން ނިޔާވެފައި ވަނީ ސިއްހީ ކޮންމެވެސް މައްސަލައެއް ދިމާވެގެން ކަމަށާއި ގިނައިން ނިޔާވެފައި ވަނީ އުމުރުން ދުވަސްވެފައިވާ ހައްޖުވެރިން ކަމަށް ވެސް މީޑިއާ ރިޕޯޓްތައް ބުނެއެވެ. ހައްޖުގެ އަޅުކަން ފުރިހަމަ ކުރުމަށް ފަހު މިހާރު ބައެއް ގައުމުތަކުގެ ހައްޖުވެރިން އަންނަނީ އެނބުރި ގައުމަށް ދިއުމަށް ތައްޔާރުވަމުންނެވެ.\nPrevious ވިއްސާރާގައި އައްޑޫ ސިޓީ 54 ގެއަކަށް ގެއްލުންވި\nNext ސިއްރު ލޯބިވެރިން ގެންގުޅޭ މީހުންގެ ކިބައިން ފެންނާނެ ސިފަތައް


Ooredoo Super net Fixed Broadband ge Khidhumaiy Dhaandhoo ah Tha'araf Koffi - AO News\n100 އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ގއ. ދާންދޫއަށް މިއަދު ތައާރަފްކޮށްފިއެވެ.\nދާންދޫގެ ރައްޔިތުންނަށް ފަސޭހަކަމާއެކު މި ހިދުމަތް ހޯދުމުގެ ފުރުސަތު ފަހިކޮށްދިނުމުގެ ގޮތުން ފައިބަރ ސުޕަރނެޓް ކަނެކްޝަނަށް ސަބްސްކްރައިބް ކުރައްވާ ކަސްޓަމަރުންނަށް 300 ޖީބީ ބޯނަސް ޑޭޓާ ފުރަތަމަ ތިން މަހަށް ލިބިވަޑައިގަންނަވާނެއެވެ.\n“އުރީދޫގެ ފިކްސްޑް ބްރޯޑްބޭންޑް، ސުޕަނެޓް ޕްލޭންތަކަކީ ބޮޑެތި ޑޭޓާ އެލަވަންސްތަކާއި، ހަލުވި ސްޕީޑްތަކުގެ އިތުރުން ޑޭޓާ ރޯލްއޯވަރ ޚިދުމަތާއެކު މިވަގުތު މާކެޓްގައި އެންމެ ފުރިހަމަ ޕްލޭންތައް. ވަރުގަދަ ނެޓްވޯކް ކަވަރޭޖެއްގައި ހަލުވި ސްޕީޑާއެކު ފެންވަރު ރަނގަޅު ޙިދުމަތެއް ދާންދޫގެ ރައްޔިތުންނަށް ފޯރުކޮށްދެވުމަކީ އަޅުގަނޑުމެންނަށް ލިބޭ ވަރަށްް ބޮޑު އުފަލެއް. މި ޙިދުމަތާއެކު ދާންދޫގެ ރައްޔިތުންނަށް އިތުރު ފުރުސަތުތަށް ހުޅުވިގެންދާނެ. އަޅުގަނޑުމެންގެ އަމާޒަކީ ރާއްޖޭގެ ހުރިހާ ހިސާބަކައްވެސް ފެންވަރު ރަނގަޅު ފިކްސްޑް ބްރޯޑްބޭންޑް ޙިދުމަތް ފޯރުކޮށްދިނުން.” އުރީދޫ މޯލްޑިވްސްގެ ޗީފް ކޮމާޝަލް އޮފިސަރ ހުސައިން ނިޔާޒް ވިދާޅުވިއެވެ.\nމީގެ އިތުރުން ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށްވެސް ޑޭޓާ ރޯލް އޯވަރގެ ޙިދުމަތާއެކު މަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާ އަށް އިތުރުވެގެންދާނެއެވެ.


މި ދައުރު ނިމޭއިރުގައި ރާއްޖޭގެ ބޯހިޔާވަހިކަން ބޭނުންވެފައިވާ ގިނަ ފަރާތްތަކަކަށް އެކަން ހާސިލް ވެގެންދާނެކަމަށް އުންމީދުކުރަން – ރައީސުލްޖުމްހޫރިއްޔާ - The President's Office\n14 ޖޫން 2021، ރިފަރެންސް: 2021-178\nމި ސަރުކާރުން ރައްޔިތުންނަށް ވީ ވައުދާ އެއްގޮތަށް މި ދައުރު ނިމޭއިރު، ރާއްޖޭގެ ބޯހިޔާވަހިކަން ބޭނުންވެފައިވާ ގިނަ ފަރާތްތަކަކަށް އެކަން ހާޞިލް ވެގެންދާނެކަމަށް އުންމީދުކުރައްވާކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ މިރޭ ސޯޝަލް މީޑިއާގައި ސަރުކާރުގެ ގެދޮރުވެރިކަމުގެ ސިޔާސަތާއި ގުޅޭގޮތުން ދެއްވި ޚާއްޞަ ވީޑިއޯ މެސެޖެއްގައެވެ.\nރައީސުލްޖުމްހޫރިއްޔާގެ މެސެޖުގައި އެމަނިކުފާނު ވަނީ މި ސަރުކާރުން ރާއްޖޭގެ އެކި ރަށްރަށުގައި ދިރިއުޅޭ ފަރާތްތަކަށް އަމާޒުކޮށް ހިންގާ "ގެދޮރުވެރިޔާ ލޯން ސްކީމް" އިފްތިތާހްކޮށްދެއްވާފައެވެ. އަދި ހަމަ އެއާއެކު އެމަނކުފާނު ވަނީ މާލެ ރަށްވެހިންނަށް ޚާއްޞަކޮށް މި ސަރުކާރުން ފައްޓަވާދެއްވުމަށް ހަމަޖެހިފައިވާ ގެދޮރުވެރިކުރުމުގެ މަޝްރޫޢާއި ގުޅޭ މުހިންމު މަޢުލޫމާތުވެސް ރައްޔިތުންނާއި ޙިއްޞާކުރައްވާފައެވެ.\nގެދޮރުވެރިޔާ ލޯން ސްކީމްގެ ނަމުގައި ރައީސުލްޖުމްހޫރިއްޔާ މިއަދު ފައްޓަވައިދެއްވި ލޯން ސްކީމަކީ ކުޑަ އިންޓްރެސްޓެއްގައި ދިގު މުއްދަތުން ދައްކައި ޚަލާސްކުރާ ގޮތަށް ތައާރަފުކުރާ ލޯން ސްކީމެކެވެ. މި ލޯން ސްކީމްގައި ބައިވެރިވުމަށްޓަކައި މޯގޭޖްގެ ގޮތުގައި ހަމައެކަނި ދައްކަން ޖެހޭނީ އެމީހާއަށް ލިބިފައި އޮތް ގޯތި ނޫނީ އެމީހާއަށް ލިބިފައި އޮތް ގޯތީގައި ހަދަން ފަށާފައިވާ އިމާރާތް އެކަންޏެވެ. އަދި މި ލޯން ސްކީމްގެ ދަށުން ހަދަން ފަށާފައިވާ ގެ ނިންމައިލުމަށްޓަކައި ބޭނުންވާ ފައިސާ ހޯދުމަށްޓަކައި ގިނަވެގެން7ލައްކަ ރުފިޔާ ކޮންމެ ފަރާތަކަށް ދޫ ކުރާގޮތަށް ހަމަޖެހިފައިވާކަމުގައި ރައީސުލްޖުމްހޫރިއްޔާގެ މެސެޖުގައި ވަނީ ވިދާޅުވެފައެވެ. އަދި މި ލޯނަށް ފައިސާ އަނބުރާ ދައްކާއިރު އެންމެ ގިނަވެގެން މަހަކު ދައްކަން ޖެހެނީ 5000 ރުފިޔާކަމުގައި އެމަނިކުފާނު ވިދާޅުވިއެވެ.\nސަރުކާރުން މާލޭގެ ރައްޔިތުންނަށް ޚާއްޞަކޮށް ބޯހިޔާވަހިކަން ފޯރުކޮށްދިނުމަށް ރާއްވަވާފައިވާ މަޝްރޫޢުތަކުގެ މަޢުލޫމާތު ޙިއްޞާކުރައްވަމުން އެމަނިކުފާނު ވިދާޅުވީ، މިހާރު ސޮއި ކުރެވި މަސައްކަތް ފެށުމަށްޓަކައި 7000 ފެލެޓްގެ މަސައްކަތް ވަނީ ތައްޔާރުވެފައިކަމަށެވެ. އަދި އޭގެ އިތުރުން 4000 ޔުނިޓެއް އެޅުމަށް ބޭނުންވާ ފައިސާ ހަމަޖެހި، އެކަމަށް ބޭނުންވާ ކޮންސްޓްރަކްޝަން ކުންފުނިތައް ހޯދުމުގެ މަސައްކަތް މިހާރު ކުރިއަށްދާކަމުގައިވެސް އެމަނިކުފާނުގެ ވަނީ މިއަދުގެ މެސެޖުގައި ފާހަގަކުރައްވާފައެވެ.\nމިއަދު ރައީސުލްޖުމްހޫރިއްޔާ ފައްޓަވައިދެއްވި ލޯން ސްކީމްގެ ދަށުން ރާއްޖޭގެ އެކި ރަށްރަށުގައި ބޯހިޔާވަހިކަން ބޭނުންވެފައިވާ ފަރާތްތަކަށް ލުއި ގޮތެއްގައި އެކަން ކޮށް ނިންމައިލުމުގެ ފުރުޞަތު ފަހިވެގެން ދާނެއެވެ.


Pfizer in India ah 70 million dollar ge ehee\nފައިޒާއިން އިންޑިއާއަށް 70 މިލިއަން ޑޮލަރުގެ އެހީ\nފައިޒާގެ ސީއީއޯ އަލްބާޓް ބޫލާ: ވިދާޅުވީ ކޮވިޑުން އަރައިގަތުމުގައި ފައިޒާ އޮތީ އިންޑިއާއާއެކު ކަމަށް\nއެމެރިކާގެ ފާމަސޫޓިކަލް ކުންފުނި، ފައިޒާއިން ވަރަށް ބޮޑު އެހީތެރި ކަމެއް އިންޑިއާއަށް ފޯރުކޮށް ދޭން ނިންމައިފި އެވެ. ކުންފުނީގެ ސީއީއޯ، އަލްބާޓް ބޫލާ ވިދާޅުވީ އިންޑިއާއަށް އެހީ ފޯރުކޮށް ދިނުމަށްޓަކައި މަސައްކަތް އަވަސް ކުރެވެން ހުރި ގޮތްތަކާ ގުޅޭ ގޮތުން އިންޑިއާ ސަރުކާރާ މަޝްވަރާ ކުރަމުން އަންނަ ކަމަށެވެ.\nއިންޑިއާގައި ކޮވިޑް ކޮންޓްރޯލްނުވެ މުޅި ގައުމުގެ ހާލަތު އޮތީ ހަރާބުވެފަ އެވެ. އަލްބާޓް ބޫލާ ވިދާޅުވީ އިންޑިއާގެ ހާލަތާ މެދު ހިތާމަ ކުރައްވާ ކަމަށާއި ފައިޒާ ވަނީ އިންޑިއާއާއެކު ކަމަށެވެ.\nފައިޒާއިން ބުނީ އިންޑިއާއަށް ދޭ އެހީއަކީ ކުންފުނީގެ ހަޔާތުގައި ވެސް ފޯރުކޮށް ދޭ އެންމެ ބޮޑު އިންސާނީ އެހީ ކަމަށާއި ކޮވިޑް ކޮންޓްރޯލްކޮށް ސަލާމަތް ވުމަށް އިންޑިއާއަށް ފޮނުވާ އިންޖެކްޝަނާއި ބޭހާއި އަދި އެހެނިހެން ތަކެތީގެ އަގު 70 މިލިއަން ޑޮލަރަށް އަރާނެ ކަމަށެވެ.\nއަލްބާޓް ބޫލާ ވިދާޅުވީ އެހީ ފޯރުކޮށް ދިނުން މިހާރު ކުރެވޭ މަސައްކަތްތަކަކީ އެމެރިކާ އާއި ޔޫރަޕް އަދި އޭޝިއާގައި ހުރި ފައިޒާ ގުދަންތަކުން ބޭސް ކޮންޓެއިނާތައް ބަންދު ކުރުން ކަމަށެވެ. އަދި ވިދާޅުވީ އިންޑިއާއަށް ފުދޭ ވަރަށް ވެކްސިން ލިބެން ނެތް މައްސަ އެނގިވަޑައިގެންފައިވާ ކަމަށާއި ބޮޑު ބަލިމަޑުކަމެއް ކޮންޓްރޯލް ކުރެވޭނީ އަތުގުޅާލައިގެން ކަމަށެވެ.\nފައިޒާ-ބަޔޮންޓެކް ވެކްސިނަށް އިންޑިއާއިން އަދި ހުއްދަ ނުދޭ ކަމަށާއި ސަރުކާރާއެކު ކުރާ މަޝްވަރާގައި މި ވާހަކަތައް ވެސް ހިމެނެ އެވެ. ބޫލާ ވިދާޅުވި ގޮތުން އުންމިދަކީ އިންޑިއާގައި އެ ވެކްސިން ބޭނުން ކުރަން ފެށުމެވެ. ފައިޒާއިން ކުރިން ހަމަޖައްސާފައި އޮތީ އެއްވެސް ފައިދާއެއް ނުލައި އިންޑިއާއަށް ވެކްސިން ސަޕްލައި ކޮށްދޭ ގޮތަށެވެ.\nއިންޑިއާ ކޮވިޑް-19 ކޮވިޑް ވެކްސިން + ފައިޒާ


vnews - 600 ah vure gina pre school teacherun hoadhanee\n600 އަށް ވުރެ ގިނަ ޕްރީ ސްކޫލް ޓީޗަރުން ހޯދަނީ\nޕްރީސްކޫލެއްގައި ދަރިވަރުންތަކެއް ކިޔަވަމުން ދަނީ -- ވީފައިލް ފޮޓޯ\nސަރުކާރުން ހިންގާ ޕްރީ ސްކޫލްތަކަށް 600 އަށް ވުރެ ގިނަ ޓީޗަރުން ހޯދުމަށް އެޑިއުކޭޝަން މިނިސްޓްރީން އިއުލާންކޮށްފި އެވެ.\nއެޑިއުކޭޝަން މިނިސްޓްރީން ކުރި އިއުލާނެއްގައި ބުނެފައިވަނީ ސަރުކާރުން ރާއްޖޭގެ އެކި ރަށްރަށުގައި ހިންގާ ޕްރީ ސްކޫލްތަކަށް 609 ދާއިމީ ޓީޗަރުން ބޭނުންވާ ކަމަށެވެ.\nމިއިއުލާނުގައި ބުނެފައިވަނީ ޕްރީ ސްކޫލް ޓީޗަރުންގެ ގޮތުގައި ހޮވޭ ފަރާތްތަކަށް މުސާރައިގެ ގޮތުގައި 7،000 ރުފިޔާ އާއި 9،000 ރުފިޔާއާއި ދެމެދުގެ އަދަދެއް ދެވޭނެ ކަމަށެވެ. މީގެ އިތުރުން ސާވިސް އެލަވަންސްގެ ގޮތުގައި 2،500 ރުފިޔާ ލިބޭނެ ކަމަށްވެސް އެޑިއުކޭޝަނުން ބުނެ އެވެ.\nޕްރީސްކޫލްތަކަށް ނަގާ ޓީޗަރުންގެ ޝަރުތަކީ އާލީ ޗައިލްޑްހުޑް ކެއާގެ ރޮނގުން ގައުމީ ސަނަދުތަކުގެ އޮނިގަނޑު ލެވަލް ތިނެއް ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން ކަމަށް އެޑިއުކޭޝަނުން ބުނެ އެވެ.\nމިއިއުލާނުގައި ބުނެފައިވަނީ ޕްރީސްކޫލް ޓީޗަރުންގެ ވަޒީފާއަށް ކުރިމަތިލާ މީހުންނަށް މިމަހުގެ 21 ވަނަ ދުވަހާއި ހަމައަށް ފުރުސަތު ހުޅުވާލެވިފައިވާ ކަމަށެވެ. އަދި މިކަމަށް އެދި ހުށަހަޅާ ފޯމް އެޑިއުކޭޝަން މިނިސްޓްރީއަށް ނުވަތަ ޓީޗަރުން ބޭނުންވާ ސްކޫލަކަށް ހުށަހެޅުމަށްވެސް އިއުލާނުގައި ވަނީ ބުނެފަ އެވެ.\nމީގެ އިތުރުން މިއިއުލާނުގައި ބުނެފައިވަނީ ވަޒީފާއަށް ކުރިމަތިލާ ޓީޗަރުންގެ އިންޓަވިއު މިމަހުގެ 22 ވަނަ ދުވަހުން ފެށިގެން 30 ވަނަ ދުވަހާ ހަމައަށް ކުރިއަށްދާނެ ކަމަށެވެ.\nޕްރީ ސްކޫލް ހިންގުމުގެ ގާނޫނުގެ ދަށުން އެޑިޔުކޭޝަނުން ހަދާފައިވާ ގަވާއިދުގައި ބުނާ ގޮތުން ފްރީ ސްކޫލް ކުދިންގެ ޖުމްލަ އާބާދީގެ ކޮންމެ 25 ކުއްޖަކަށް ޓީޗަރަކު ހުންނަން ޖެހެ އެވެ. މީގެ ކުރިން ސަރުކާރުގެ ޕްރީ ސްކޫލްތަކަށް ޓީޗަރުން ނަގަމުން ދިޔައީ ކޮންޓްރެކްޓް އުސޫލުން އަހަރު ދުވަހަށެވެ.


SunOnline: Miaharuge Hahjuge alhukamaamedhu Saudin gotheh ninmumah Indonesia in govaalaifi\ndate_range އާދިއްތަ 12 ޖުލައި 2020\nމިއަހަރުގެ ހައްޖުގެ އަޅުކަމާމެދު ސައުދީން ގޮތެއް ނިންމުމަށް އިންޑޮނޭޝިއާއިން ގޮވާލައިފި\nމުހައްމަދު ޖަވާދު ޔޫސުފު 31 May 2020, 16:53\nއިންޑޮނީޝިއާގެ އިސްލާމީ ކަންތައްތަކާބެހޭ ވަޒީރު ރިޓަަޔަޑް ޖެނެރަލް ފަޖުރުއްރާޒީ\nޖަކާޓާ (31 މޭ 2020): މިއަހަރުގެ ހައްޖު މޫސުމާމެދު ގޮތެއް ނިންމުމަށް އިންޑޮނޭޝިއާއިން ސައޫދީ އަރަބިޔާއަށް ގޮވާލައިފިއެވެ.\nދުނިޔޭގެ އެންމެ ބޮޑު އިސްލާމީ ގައުމު ކަމަށްވާ އިންޑޮނޭޝިއާގެ ސަރުކާރުން ބުނީ ކޮވިޑް-19 އާ ގުޅިގެން ހައްޖުގެ އަޅުކަން ބޭއްވުމާ އަދި ނުބޭއްވުމާމެދު ސައުދީ ސަރުކާރުން މިހާރު ގޮތެއް ނިންމައި އެކަން އިއުލާނު ކުރަން ވެއްޖެކަމުގައެވެ.\nސައުދީ ގައި ކޮވިޑް-19 ހަލުއިކަމާއެކު ފެތުރޭން ފެށުމުން އެ ރޯގާ ކޮންޓްރޯލް ކުރުމަށް އެޅި ފިޔަވަޅުތަކުގެ ދަށުން މައްކާގެ ހަރަމްފުޅާއި މަދީނާގެ ހަރަމްފުޅު ހިމެނޭ ގޮތަށް ސައޫދީގެ ހުރިހާ މިސްކިތްތަކެއް ދެމަސް ބައިވަންދެން ބަންދުކުރިއެވެ. ނަމަވެސް އިއްޔެވަނީ މިސްކިތްތައް އަލުން ހުޅުވައި ޖަމާއަތުގައި ނަމާދު ކުރުމުގެ ހުއްދަ ދީފައެވެ. ނަމަވެސް މައްކާގައި ކޮވިޑް-19 އަދިވެސް ބާރަށް ފެތުރެމުންދާތީ މަސްޖިދުލްޙަރާމް (ގެފުޅު) އަދިވެސް ހުޅުވައެއް ނުލައެވެ.\nމަދީނާގައިވާ މަސްޖިދުއްނަބަވީ އާއި ސައުދީގެ އެހެން މިސްކިތްތައްވަނީ އަލުން ހުޅުވާލާފައެވެ. މަޖްޖިދުއްނަބަވީ ހުޅުވި ނަމަވެސް އެހަރަމްފުޅުގައިވާ ރައުޟާ އާއި ރިޔާޟުލް ޖަންނާ ސަރަހައްދަށް މީހުން ދިޔުން އަދިވެސް އޮތީ މަނާކޮށްފައެވެ. އަދި މަސްޖިދުއްނަބަވީގައި އަޅާފައިވާ ދޫލަވެސް ނެގުމަށްފަހު އަލުން އަޅާފައެއް ނުވެއެވެ. ނަބަވީ ހަރަމްފުޅު ހުޅުވި ނަމަވެސް އެމިސްކިތަށް މީހުން ވައްދަނީ އެތަނުގެ ޖާގައި 40 އިންސައްތައަށްވުރެ ގިނަ ނުވާވަރަށެވެ. އަދި ސަފު ހަދަންޖެހެނީވެސް ގައިދުރުކޮށެވެ. އެކަކާ އަނެކަމާދެމެދު ހަތަރު ވަރަކަށް ފޫޓުގެ ދުރުމިނެއް ހުންނަ ގޮތަށެވެ.\nސައުދީ ސަރުކާރުންވަނީ މިއަހަރުގެ ހައްޖުގެ އަޅުކަން ބޭއްވުމާ އަދި ނުބޭއްވުމާމެދު ގޮތެއްނިންމާނީ ތަންކޮޅެއް ފަހުން ކަމަށް ބުނެފައެވެ.\nއިންޑޮނީޝިއާގެ އިސްލާމީ ކަންތައްތަކާބެހޭ ވުޒާރާއިން ނެރުނު ބަޔާނެއްގައި ބުނެފައިވަނީ ރަމަޟާންމަސް ނިމި ޝައްވާލުމަސްވެސް ފެށިފައިވާތީ މިއަހަރުގެ ހައްޖު މޫސުމާމެދު ސައުދީ ސަރުކާރުން ގޮތެއްނިންމަންޖެހޭ ކަމުގައެވެ. އިންޑޮނީޝިއާގެ އިސްލާމީ ކަންތައްތަކާބެހޭ ވުޒާރާގެ ތަރްޖަމާނު އަންމާން ފަތްހުއްރަޙްމާން ވިދާޅުވީ މިއަހަރުގެ ހައްޖުގެ އަޅުކަމަށް ދާން ބޭނުންވާ އެގައުމުގެ ރައްޔިތުން ތިބީ ހައްޖުގެ އަޅުކަން ބާއްވާނެކަން ނުވަތަ ނޫންކަން ސައުދީ ސަރުކާރުން ނިންމައި އެކަން އިއުލާނު ކުރާނެ ވަގުތެއްގެ އިންތިޒާރުގައި ކަމުގައެވެ.\nކޮވިޑް-19 ދުނިޔޭގެ ގިނަ އިސްލާމީ ގައުމުތަކުގައި ބާރަށް ފެތުރެމުންދާތީ މިއަހަރު ގެ ހައްޖުގެ އަޅުކަން ކެންސަލް ކުރުމާމެދު ސައޫދީ ސަރުކާރާއި އެގައުމުގެ ދީނީ އަދި ސިއްޙީ ދާއިރާތަކުގެ އިސްވެރިން މަޝްވަރާތަކެއް ކުރަމުން ގެންދާކަމަށްވެއެވެ. މިއަހަރު ހައްޖުގެ އަޅުކަން ބޭއްވުމަށްވުރެ ބޮޑަށް ސައޫދީގިނަ މަސްއޫލުވެރިން ބުރަވަނީ އެ ބަލިބަޑުކަން ފެތުރިދާނެތީ މިއަހަރުގެ ހައްޖުގެ އަޅުކަން ކެންސަލް ކުރުމަށް ކަމަށް ރިޕޯޓްތައް ބުނެއެވެ. (ޔޫރޯ ނިއުޒް)\nއިންޑޮނޭޝިއާގެ މަސްވެރިންތަކެއް ރޮހިންގާއިން ސަލާމަތްކޮށްފި\nއިންޑޮނީޝިއާ އިން މިއަހަރު ހައްޖަށް ނުފޮނުވަން ނިންމައިފި\nހައްޖުގެ އަޅުކަމާމެދު ސައޫދީ އަވަހަށް ގޮތެއް ނިންމަންޖެހޭ


Kuni nahthaaleveyne nizaameh nethun - Balimadukamah dhevey fehi sigunalen\nކުނި ނައްތާލެވޭނެ ނިޒާމެއް ނެތުން – ބަލިމަޑުކަމަށް ދެވޭ ފެހި ސިގްނަލެއް\nނުވަދިހައިގެ އަހަރުތަކަށް ޖެހިލަމާ ހިންގާށެވެ. އޭރު އާއްމު ރޯގާއެއް ފެތުރެނީ އަހަރު މަދު ފަހަރަކު އެވެ. ރޯގާ އެއް ނުވަތަ ހުމެއް ވިޔަސް އަވަހަށް ރަގަޅުވެ އާއްމު ހާލަތަށް ބަދަލުވާލެއް އަވަހެވެ.\nރޯގާއެއް ފެތުރެން ފެށުމުން ކަމާ ގުޅޭ މުވައްސަސާތަކުން އަބަދުވެސް ބުނާއެއް ވާހަކައެއް އޮވެ އެވެ. އެއީ އާއްމު ސާފު ތާހިރުކަމުގެ ވާާހަކަ އެެވެ. ބަލިތައް ޖެހެނީ ސާފުތާހިރުކަން ކުޑަވުމުން ކަމަށް ބުނެ، ސާފު ތާހިރުކަން އިތުރުކުރުމަށް އެފަރާތަކުން ލަފާދެ އެވެ. ރަގަޅު ކަމެއްވެސް މެ އެވެ. އެކަމަކު އުފެދޭ ސުވާލަކީ ރަށުތެރޭގެ ސާފު ތާހިރުކަމަކީ ހަމައެކަނި ރައްޔިތު މީހާއަށް ކުރެވޭނެ ކަމެއްތޯ އެވެ.\nކުޑަހުވަދޫ ކުނިކޮއްޓަށް ނަޒަރު ހިންގާލާށެވެ. ނެޕީއާއި ކުނިވާ ޒާތުގެ ކުނިތައް އެހުންނަނީ ހާމައަށް އުކާލާފަ އެވެ. އެތަކެތި ކުނިވެ ފުޅައަޅައި އެއިން މެހި އުފެދި ވީރާނާވެ ދަނީ ހާމައަށެވެ. ބައެއް ވައްތަރުގެ ކުނިވާ އެއްޗެހި ކާޅު ތުނބުލައިގެން ގޭގޭ ފުރާޅަށް ގެންގޮސް ވެސް ވީރާނާވެ އެވެ. ހަމަ ހާމައަށެވެ. މިއީ ހަމަ އެކަނި ކުޑަހުވަދޫގެ ކުނިކޮށީގެ ހާލަތެއް ނޫނެވެ. ރާއްޖޭގެ ގިނަ ރަށްތަކެއްގެ ވެސް ހާލެވެ.\nބަލިތައް ނުވަތަ ރޯގާތައް އާއްމުވެ ފެތުރުމަށް މެދުވެރިވާ މައިގަނޑު ސަބަބަކީ ކުނި ނައްތާލެވޭނެ ނިޒާމެއް ނެތުމެވެ. އެކަމުގެ ސަބަބުން ކޮންމެ އަހަރަކު ތަފާތުއެތައް ރޯގާއެއް ފެތުރި ސީރިއަސް ހާލަތައް ގޮސް ބައެއް ފަހަރު މަރާވެސް ކުރިމަތިލާން ޖެހިފަ އެބަހުއްޓެވެ.\nމިފަދަ ކަންތައްތަކާ ސަރުކާރުގެ މުއައްސަސަތަކާއި ކަމާ ގުޅުން ހުރި ފަރާތްތައް އެކައްޗެށް ބުނެ ދެމެހެއްޓެނިވި ގޮތެއްގައި ކުނި ނައްތާލެވޭނެ ނިޒާމުތަކެއް ގާއިމްކުރަންޖެހެ އެވެ.


އުނގޫފާރު ފުޓުބޯޅަ ދަނޑު ހެދުމުގެ އެއްބަސްވުމުގައި ސްޕޯޓްސް ކޯޕަރޭޝަނާ އެކު މާދަމާ ސޮއެކުރަނީ – Ungoofaaru\nބަނޑޭރިގަނޑު/ޚަބަރު/އުނގޫފާރު ފުޓުބޯޅަ ދަނޑު ހެދުމުގެ އެއްބަސްވުމުގައި ސްޕޯޓްސް ކޯޕަރޭޝަނާ އެކު މާދަމާ ސޮއެކުރަނީ\n1 144 މިނެޓެއް ނުވަނިސް ކިޔާލެވޭ\nނގޫފާރު ކައުންސިލްގެ މެންބަރުން، ސްޕޯޓްސް ކޯޕަރޭޝަންގެ ބޭފުޅުން އަދި އުނގޫފާރު ދަނޑު ކޮމިޓީ --\nއުނގޫފާރު ފުޓުބޯޅަ ދަނޑު ތަރައްޤީ ކުރުމުގެ އެއްބަސްވުމުގައި މޯލްޑިވްސް ސްޕޯޓްސް ކޯޕަރެޝަނާ އެކު މާދަމާ ސޮއެކުރާ ގޮތަށް ހަމަޖެހިއްޖެއެވެ. މި އެއްބަސްވުމުގައި ސޮއެކުރުން އޮންނާނީ މާދަމާ މެންދުރު ފަހުގެ ވަގުތެއްގައި ކަމުގައި އުނގޫފާރު ކައުންސިލުން މަޢުލޫމާތުދެއެވެ.\nމި އެއްބަސްވުމުގައި ސޮއެ ކުރުމުގެ ރަސްމިއްޔާތަށް އުނގޫފާރު ކައުންސިލްގެ ނައިބު ރައީސް މުޙައްމަދު އަފުލާހު އަދި ކައުންސިލް މެންބަރު ޙުސެއިން އާޞިފް މިއަދު މާލެވަޑައިގަންނަވާނެ ކަމަށް އެ ކައުންސިލުން މަޢުލޫމާތުދެއެވެ.\nއުނގޫފާރު ފުޓުބޯޅަ ދަނޑު ތަރައްޤީކުރާ ގޮތަށް ހަމަޖެހިފައި ވަނީ ޓާފް އަޅައިގެން އެންމެ މަތީ ފެންވަރަށް ކަމުގައި އުނގޫފާރު ކައުންސިލުން މަޢުލޫމާތުދެއެވެ. އުނގޫފާރުގެ ލޭންޑް ޔޫސް ޕްލޭން އަށް ގެނައި ބަދަލާއެކު މި ދަނޑު މިހާރު ތަރައްޤީކުރާ ގޮތަށް ހަމަޖެހިފައި ވަނީ އުނގޫފާރު އިރު ދެކުނު ފަރާތް ނުވަތަ ކުރީގެ ޓެންޓު ސަރަހައްދުގައެވެ.\nއުނގޫފާރު ކައުންސިލުން މަޢުލޫމާތު ދިން ގޮތުގައި ސްޕޯޓްސް ކޯޕަރޭޝަނާއެކު މާދަމާ ވެވޭ އެއްބަސްވުމަކީ އުނގޫފާރު ޒުވާނުންނާއި، އިޖުތިމާޢީ މަރުކަޒުގެ އިސްވެރިންނާއި އުނގޫފާރު ކައުންސިލް ގުޅިގެން ކުރި ބުރަ މަސައްކަތުގެ ނަތީޖާއެވެ. އަދި މި ކަމުގައި ރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރު މުޙައްމަދު ވަހީދު ކުރައްވާފާވާ މަސައްކަތްވެސް ފާހަގަކުރާ ކަމުގައި އުނގޫފާރު ކައުންސިލުން ބުންޏެވެ. އުނގޫފާރު ކައުންސިލުން މަޢުލޫމާތު ދިން ގޮތުގައި މި ކަން ކާމިޔާބު ވުމުގެ އެންމެ ބޮޑު ޙިއްސާއެއް އަދާކުރަނީ އުނގޫފާރުގެ ހިއްވަރުގަދަ ޒުވާނުންކޮޅެއްގެ މައްޗަށް އެކުލެވޭ ދަނޑު ކޮމިޓީގެ ހިއްވަރާއި ބުރަ މަސައްކަތެވެ.\nއުނގޫފާރު ފުޓުބޯޅަ ދަނޑު ތަރައްޤީ ކުރުމަކީ އުނގޫފާރުގެ ޒުވާނުން ދެކެމުން އައި ހުވަފެނެކެވެ. އެހެން ކަމުން މި ދަނޑަކީ ފުޓުބޯޅަ އަށް ލޯބި ކުރާ އުނގޫފާރުގެ ޒުވާނުންގެ އުންމީދުތަކާ ގުޅިފައިވާއިވާ އެތައް ދުވަހެއްގެ ދިގު އިންތިޒާރެވެ.\nއުނގޫފާރު ފުޓްބޯޅަ ދަނޑު ސްޕޯޓްސް ކޯޕަރޭޝަން\nVotah rahyyithunge loluga adhun alhuvany egen 😂😂😂


Covid-19: China ge jalu thakah ves coronavirus fethurijje | Mihaaru\nޗައިނާގެ ވޫހާންގެ ޑައެނަމް ހޮސްޕިޓަލުން ކޮރޯނާވައިރަހުގެ ބަލި މީހަކު އެހެން ހޮސްޕިޓަލަކަށް ބަދަލު ކުރަނީ. --ފޮޓޯ:އޭއެފްޕީ\nކޮވިޑް-19: ޗައިނާގެ ޖަލުތަކަށް ވެސް ކޮރޯނާވައިރަސް ފެތުރިއްޖެ\n22 ފެބުރުއަރީ 2020 - 11:222comments\nޗައިނާގެ ސަރުކާރުގެ ތަފާސް ހިސާބުތައް ދައްކާ ގޮތުން 450 އަށް ވުރެ ގިނަ ގައިދީންނަށް ކޮރޯނާވައިރަސް މިހާރު ވަނީ އަރައިފަ އެވެ.\nޑިސެމްބަރު މަހު ފަހު ކޮޅު ކޮރޯނާވައިރަސް ފެންނަން ފެށި ފަހުން ޗައިނާގެ އިރުމަތީގެ ޝަންޑޮން ޕްރޮވިންސްގެ ޖިނިން ސިޓީގެ 207 ގައިދީއަކު ވަނީ ވައިރަސް އަށް ޕޮޒިޓިވްވެފަ އެވެ. ޖަލުން ވައިރަސް ފުރަތަމަ ޕޮޒިޓިވްވެފައި ވަނީ ފުލުސް އޮފިސަރެއް ކަމަށްވެ އެވެ. އޭގެ ފަހުން ބަލި ފެތުރެން ފެށުމުން އެ ޖަލުގެ ގައިދީން ވަނީ ވަކި ގޮޅިތަކުގައި ބައިތިއްބަން ފަށާފައި ކަމަށް ޚަބަރުތައް ބުނެ އެވެ.\nކޮރޯނާވައިރަސް އެންމެ ބޮޑަށް ފެތުރޭ ހުބެއި ޕްރޮވިންސް އިން ބުނެފައި ވަނީ އެ ޕްރޮވިންސްގެ ޖަލުތަކުން ވައިރަހުގެ 271 ކޭސް ބުރާސްފަތި ދުވަހު ފެނިފައިވާ ކަމަށެވެ. އެންމެ ގިނަ ކޭސް ރިޕޯޓްކޮށްފައި ވަނީ ވޫހާން ވިމެންސް ޕްރިޒަން އިން ކަމަށް ޖަސްޓިސް މިނިސްޓްރީގެ ޕްރިޒަން އެޑްމިނިސްޓްރޭޝަން ޑިރެކްޓަރު ހޯ ޕިންގް ވިދާޅުވި އެވެ.\nފުލުހުންގެ ހަތް އޮފިސަރުން ވެސް ވައިރަހަށް ޕޮޒިޓިވްވި ކަމަށް ބުނެފައިވެ އެވެ. ވައިރަހަށް ގައިދީން ޕޮޒިޓިވްވާން ފެށުމުން ވަނީ ޝަންޑޮންގެ ކޮމިއުނިސްޓް ޕާޓީގެ އެންމެ ސީނިއާ އޮފިޝަލާއި ޖަސްޓިސް ޑިޕާޓްމަންޓުގެ ވެރިޔާ މަގާމުން ދުރުކޮށްފަ އެވެ.\nއިރުމަތީގެ ޒެއިޖިއާން ޕްރޮވިންސްގެ ޖަލެއްގެ 27 މީހަކަށް ވަނީ ކޮވިޑް-19 ރޯގާ ޖެހިފަ އެވެ. ޗައިނާގެ އެހެން ޖަލުތަކުގައި ވެސް ވައިރަސް ފެތުރުނު ނަމަވެސް އެ މައުލޫމާތު ކަމާބެހޭ އެއްވެސް ފަރާތަކުން ހާމަކޮށްފައެއް ނުވެ އެވެ.\nޒެޖިއާން ޕްރޮވިންޝަލް ޖަސްޓިސް ޑިޕާޓްމަންޓުގެ ޑެޕިއުޓީ ޑިރެކްޓަރު ޒޫ ޒިއާބޯ ވިދާޅުވީ ޖަލުތަކުގައި ވައިރަސް ފެތުރުނު ނަމަވެސް އެއްވެސް ޖަލަކުން އަދި މިހާތަނަށް މީހަކު މަރުވެފައި ނުވާ ކަމަށެވެ.


Online register kurey, noonee Joorimanaa ah ready vey!\nއޮންލައިން އަވަހަށް ރަޖިސްޓްރީ ކުރޭ، ނޫނީ ޖޫރިމަނާ ވާނެ!\nމިކަމަށް ހިތްވަރު ދިނުމުގެ ގޮތުން މީރާއިން ވަނީ ރާއްޖޭގެ އޮންލައިން ވިޔަފާރިތައް ރަޖިސްޓްރީ ކުރުމަށް ހުޅުވާލާފަ އެވެ.\n"އޮންލައިންކޮށް ވިޔަފާރި ކުރިއަސް ރަޖިސްޓްރީ ކުރަން ޖެހޭ. މީގެން ލިބޭނެ ސީދާ ފައިދާއެއް ނެތް ނަމަވެސް ރަޖިސްޓްރީ ކުރި ފަރާތްތައް ބަލާއިރު ރަޖިސްޓްރީ ނުކޮށް ހުރެއްޖެނަމަ ޖޫރިމަނާ އެއް ދައްކަން ޖެހޭނެ،" މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ޑިރެކްޓަރު ޖެނެރަލް އޮޑިޓް އެންޑް އިންވެސްޓިގޭޝަން ފަތުހުﷲ ޖަލީލު ވިދާޅުވި އެވެ.\nރާއްޖޭގައި އޮންލައިންކޮށް ވިޔަފާރިކުރާ ފަރާތްތަކަށް ބަލާއިރު ގިނައީ "މަޖަލަކަށް" ވިޔަފާރިކުރާ މީހުންނެވެ. ނަމަވެސް މި މަސައްކަތުން ރަނގަޅު އާމްދަނީއެއް ހޯދާ ފަރާތްތައްވެސް ގިނަ އެވެ. ބޭރުގެ ބޮޑެތި ވެބްސައިޓްތަކުން މުދާ ގެނެސްގެން ކުރާ މި ވިޔަފާރިން ރަނގަޅު އާމްދަނީއެއްވެސް ހޯދަ އެވެ. ނަމަވެސް މިފަދަ ވިޔަފާރިތައް ރާއްޖޭގައި ރަޖިސްޓްރީކުރެވިފައި ނެތުމުން ދައުލަތުން ހޯދަން ޖެހޭ ބައެއް ހިސާބުތައް ހޯދުމުގައި ދަނީ ދަތިތަކާ ކުރިމަތިވަމުންނެވެ.\nމީރާ އިން ވަނީ މިގޮތަށް އޮންލައިން މެދުވެރިކޮށް ވިޔަފާރިކުރާ ފަރާތްތައް ރަޖިސްޓްރީ ކުރުމަށް ފުރުސަތު ހުޅުވާލާފަ އެވެ. އަންނަ މަހުގެ 31 ގެ ކުރިން ރަޖިސްޓްރީ ނުކުރާ ފަރާތްތައް ޖޫރިމަނާ ކުރަން ފަށާނެ އެވެ.\nއޮންލައިން ވިޔަފާރ ކުރުމާ ގުޅޭ ގޮތުން މީރާއިން ނެރެފައިވާ ނޫސް ބަޔާނެއްގައި ބުނީ މުދަލާއި ހިދުމަތުގެ އަގުން ޓެކްސް ނެގުމުގެ ގާނޫނުގެ ދަށުން މީރާގައި ރަޖިސްޓްރީ ކުރުމެއް ނެތި، ވެބްސައިޓްތަކާއި ފޭސްބުކް ނުވަތަ މި ނޫންވެސް އޮންލައިން ވަސީލަތްތައް މެދުވެރިކޮށް ބައެއް ކުންފުނިތަކާއި އަމިއްލަ ފަރުދުން ވިޔަފާރިކުރާކަން ފާހަގަ ކުރެވިފައިވާ ކަމަށެވެ.\n"ކުންފުނިތަކާއި ޕާޓްނާޝިޕްތަކުގެ އިތުރުން، ވިޔަފާރީގެ އާމްދަނީގެ ގޮތުގައި އަހަރެއްގެ ތެރޭގައި އެވްރެޖުކޮށް މަހަކު 20000ރ. އަށްވުރެ އިތުރަށް ލިބޭ އަމިއްލަ ފަރުދުން މި އޮތޯރިޓީގައި ރަޖިސްޓްރީ ނުކޮށް ވިޔަފާރި ކުރުމާއި އަދި ވިޔަފާރީގެ އާމްދަނީގެ ގޮތުގައި އެ ފަރާތަކަށް އެވްރެޖުކޮށް މަހަކު އެއް މިލިއަން ނުވަތަ އެއަށްވުރެ އިތުރު އާމްދަނީއެއް ލިބޭ ނުވަތަ ލިބޭނެ ކަމަށް ލަފާކުރެވޭ ފަރާތްތަކާއި އެ ފަރާތުގެ ނަމުގައި އިމްޕޯޓު ކުރުމުގެ ލައިސަންސް ނަގާފައިވާ ފަރާތްތަކުން ޖީއެސްޓީއަށް ރަޖިސްޓްރީނުކޮށް ވިޔަފާރި ކުރުމަކީ ގާނޫނީ ކުށެކެވެ،" މީރާއިން ބުންޏެވެ.\nއޮންލައިންކޮށް ވިޔަފާރިކުރާ ފަރާތްތައް ރަޖިސްޓްރީ ކުރުމަށް ވަކި ފީއެއް ދައްކާކަށް ނުޖެހެ އެވެ. މިއީ ހިލޭ ކުރެވިދާނެ ކަމެކެވެ. މިކަމަށް ބޭނުންވާ ފޯމު މީރާގެ ވެބްސައިޓުން ވެސް ޑައުންލޯޑް ކުރެވިދާނެ އެވެ. މިގޮތަށް ރަޖިސްޓްރީ ކުރުމަށް ނަގަން ޖެހެނީ "101" ފޯމެވެ.\n"ވިޔަފާރިކުރަމުން އަންނަ ނަމަ އެތަނެއްގެ ނަމާއެކު އެ ފޯމު ފުރާލުމުން ނިމުނީ. މީގެ ސަބަބުން އެ ފަރާތެއް ސަރުކާރުގެ ރެކޯޑަށް ދާނެ،" ފަތުހުﷲ ވިދާޅުވި އެވެ.\nއޮންލައިން ވިޔަފާރިތަކަކީ ކުޑަ ބަޖެޓަކުން ކުރާ ވިޔަފާރިއެކެވެ. އެހެންކަމުން މި ވިޔަފާރިން އެންމެ ލާރިއެއް ޖޫރިމަނާއެއް ދައްކަން ޖެހުނު ނަމަވެސް އެއީ ބޮޑު ގެއްލުމެވެ. މިފަހަރު މީރާއިން ރަޖިސްޓްރީ ކުރުމަށް ހުޅުވާލި މުއްދަތު ހަމަވުމުން ޖޫރިމަނާ ކުރަން ފަށާނެ އެވެ. ޖެނުއަރީ 31 ގެ ފަހުން ކޮންމެ ދުވަހަކު ޖޫރިމަނާގެ ގޮތުގައި 50ރ. ދައްކަން ޖެހެ އެވެ. މިގޮތަށް 5،000ރ. އާ ހަމައަށް 50ރ. ގެ ޖޫރިމަނާއެއް ނަގާނެ އެވެ.\nއޮންލައިން ވިޔަފާރިއަކީ ފައިދާހުރި ކަމެކެވެ. ނަމަވެސް މި ވިޔަފާރި ރަޖިސްޓްރީކޮށްގެން ކުރުމަކީ މުހިންމު ކަމެކެވެ.


SunOnline: Afghanistan in Taliban ge 2,000 gaidheen minivan kurany\nއަފްޣާނިސްތާނުން ތާލިބާނުގެ 2،000 ގައިދީން މިނިވަން ކުރަނީ\nރުގިއްޔާ މުހައްމަދު މޫސާ 25 May 2020, 14:22\nއަފްޣާނިސްތާނުގެ ރައީސް އަޝްރަފް ޣަނީ ވަނީ ތާލިބާނުގެ 2000 މެމްބަރަކު ޖަލުން މިނިވަން ކުރާނެ ކަމަށް ވިދާޅުވެފަ -- ފޮޓޯ: އޭޕީ\nކާބުލް (މެއި 25): އަފްޣާނިސްތާނުގެ ޖަލުތަކުގައި ތިބި ތާލިބާން ޖަމާއަތުގެ 2،000 މެމްބަރަކު މިނިވަން ކުރުމުގެ މަސައްކަތް ރައީސް އަޝްރަފް ޣަނީ ފައްޓަވައިފި ކަމަށް އެގައުމުން ބުނެފި އެވެ.\nޣަނީގެ ތަރުޖަމާނު ސިއްދީގު ސިއްދީގީ ޓުވިޓާ މެދުވެރިކޮށް ވިދާޅުވި ގޮތުގައި ސަރުކާރުން ތާލިބާނުގެ ގައިދީން މިނިވަން ކުރަން ނިންމާފައި ވަނީ އެ ޖަމާއަތާ އެކު ސުލްހަ ގާއިމު ކުރުމުގެ މަސައްކަތް ކާމިޔާބު ކުރުމުގެ ގޮތުންނެވެ. އަފްޣާން ސަރުކާރުން އެފަދައިން އިއުލާން ކުރީ ތާލިބާނުން އީދުގެ ތިން ދުވަހު ހަމަލާތައް ނުދޭނެ ކަމަށް އެ ޖަމާއަތުން މިދިޔަ ހޮނިހިރު ދުވަހު ބުނި ފަހުންނެވެ.\nރައީސް ޣަނީ ވިދާޅުވި ގޮތުގައި ސަރުކާރުން އޮތީ ތާލިބާނާއާ އެކު ސުލްހައިގެ ވާހަކަތައް ފަށަން ތައްޔާރަށެވެ. އަދި ސަރުކާރުގެ ޑެލިގޭޝަނުގައި އިސްކޮށް ހުންނަވާނީ ޣަނީއާ އެކު ބާރުތައް ހިއްސާ ކުރުމުގެ އެއްބަސްވުމެއް ހައްދަވާފައިވާ، އެގައުމުގެ ކުރީގެ ޗީފް އެގްޒެކެޓިވް އަބްދުﷲ އަބްދުﷲ އެވެ. މިހާރު އަބްދުﷲއަކީ އެގައުމުގައި ސުލްހަ ގާއިމުކުރުމުގެ ކަންތައްތައް ބަލަހައްޓާ އަދި ތަންފީޒުކުރާ ގައުމީ އެއްބައިވަންތަކަމުގެ އެންމެ މަތީ ކައުންސިލުގެ ޗެއާމަނެވެ.\nމިދިޔަ ފެބްރުއަރީ މަހު އެމެރިކާއިން ވަނީ އަފްޣާން ހަނގުރާމަ ހުއްޓާލުމަށް ތާލިބާނާ އެކު އެއްބަސްވުމެއް ހަދާފަ އެވެ. އެ އެއްބަސްވުމުގައި އެމެރިކާއިން ވަނީ އަފްޣާންގައި ތިބި އެމެރިކާގެ ސިފައިން ބާލާނެ ކަމަށް ބުނެފަ އެވެ. އަދި ތާލިބާނުން ވަނީ އެޖަމާއަތުން ކޮންޓްރޯލް ކުރާ ސަރަހައްދުތަކުގައި އެހެން ޖަމާއަތްތަކުން ހަރަކާތްތެރިވާން ފުރުސަތު ނުދޭނެ ކަމަށް ބުނެފަ އެވެ.\nމީގެ އިތުރުން އެ އެއްބަސްވުމުގައި ވަނީ އަފްޣާން ސަރުކާރާއި ތާލިބާނާ ދެމެދު ސުލްހަ ގާއިމު ކުރުމުގެ ކުރިން ސަރުކާރުން ތާލިބާނުގެ 5،000 ގައިދީންނާއި ތާލިބާނުން ސަލާމަތީ ފައުޖުތަކުގެ 1،000 މެމްބަރަކު މިނިވަން ކުރާނެ ކަމަށް ބުނެފަ އެވެ. އަދި ތާލިބާނުން ވަނީ ސަރުކާރާ އެކު ސުލްހައިގެ މަޝްވަރާތައް ފެށޭނީ އެ ގައިދީން މިނިވަންކޮށް ނިމުމުން ކަމަށް ބުނެފަ އެވެ.


Dhashah jahangnaa bootah aran vaane - Hali News\nދަށަށް ޖަހަންޏާ ބޫޓަށް އަރަންވާނެ\n08 February 2021, 10:55\nދިވެހިރާއްޖޭގެ ރަށްރަށުގައި ކަތީބުކަން ކުރެއްވި ބޭފުޅުންނަކީ ރައްޔިތުން ވަރަށް ޤަދަރުކުރައްވާ އިޙުތިރާމު ކުރައްވާ ބޭފުޅުންނެވެ. އެބޭފުޅުންނަކީ ރައްޔިތުންގެ އިޙުސާސްތައް ދަނެގެން ރައްޔިތުންނާ އެންމެ ގާތުން ޚިދުމަތް ދެއްވި ޢިއްޒަތްތެރީންނެވެ. މިހާރުވެސް އެބޭފުޅުންނަށް އޮތް ޤަދަރާއި އިޙުތިރާމު ކުޑައެއް ނުވެއެވެ.\nޒަމާނަށް މިއައި ބަދަލު ތަކަށް ހޭނުމަށް ރަށްރަށުގެ ކަތީބުންނަށް ހުރަސް ތަކާއި ކުރިމަތިލައްވަން ޖެހިވަޑައިގަތެވެ. ކޮންމެ ބަޔަކަށްވެސް ވާނީ އެހެންނެވެ. އާކަންތައްތަކަށް ފަރިތަވާން ދުވަސް ނަގާނެއެވެ. އާ ކަންތައްތަކަށް ހޭނެން ވަގުތު ބޭނުންވެއެވެ. މީ ޠަބީޢީ ކަމެކެވެ.\nދިވެހިރާއްޖޭގެ އަތޮޅު ތަކުގައި ފާހަގަ ކުރާ ޚާއްޞަ މުނާސަބަތުތައް އެކި ފަހަރު ފާހަގަކުރަނީ އެކި ރަށުގައެވެ. އެއީ ސަބަބެއް ނެތިއެއް ނޫނެނެވެ. މިކަމުގެ ސަބަބުން މުނާސަބާ ފާހަގަ ކުރާ ރަށަށް ވަރަށް ގިނަ ފައިދާތައް ލިބެއެވެ. އުމުރާނީ ތަރައްޤީއާއި އިޤުތިޞާދީ ފައިދާތަކެވެ.\nމިގޮތުން އެއްފަހަރަކު ޚާއްޞަ މުނާސަބަތެއް ބާއްވާނެ ރަށެއް ކަނޑައަޅައި އަތޮޅުވެރިންނާއި ރަށްރަށުގެ ކަތީބުން އެރަށުގައި ޙަރަކާތްތެރިވާން ފެށި ދުވަސް ވަރެކެވެ. ކަންތައްތައް އިންތިޒާމު ކުރުމަށް ބައްދައްލުވުންތައް ބާއްވައި މަޝްވަރާކުރަމުން ގެންދެއެވެ. މި ރަސްމިއްޔާތު ފެށެން އޮތް ދުވަހުގެ ހަވީރު ހުރިހާ ކަތީބުންނާއި ބައްދަލުކުރައްވައި އަތޮޅުވެރީން ވިދާޅުވީ ހުރިހާ ބޭފުޅުންވެސް ރަސްމިއްޔާތަށް ވަޑައިގަންނަވަން ވާނީ ޓައީ އަޅުއްވައިގެން ކަމަށެވެ.\nކޮންމެ އަކަސް ހުރިހާ އިންތިޒާމުތަކެއް ނިންމާލެއްވުމަށް ފަހު ހަފުލާއޮންނަ ރަށުގެ ކަތީބު ގެއަށް ދުރުވަން ތައްޔާރު ވިތަނާ އެހެން ރަށެއްގެ ކަތީބަކު ވަޑައިގެން އެބަ ވިދާޅުވެ އެވެ. ދަށަން ޖަހަންޏާ ބޫޓަށް އަރަން ވާނެ އެވެ. ކަތީބު ގެއަށް ވަޑައިގަތީ މި ދެ ކަންތައް ވަރަށް ބޮޑަށް ހަނދާން ކުރައްވައިގެންނެވެ. އަތޮޅުވެރިން ވިދާޅުވި ޓައީ އެޅުމާއި ރަޙުމަތްރެރި ކަތީބު ވިދާޅުވި ދަށަށް ޖަހާނަމަ ބޫޓަށް އަރަން ޖެހޭނެކަމެވެ.\nކަތީބު ގެއަށް ވަޑައިގެން ފެންވަރުއްވައި ތައްޔާރުވެ ހައްދައިގެން ބައްލަވާލެއްވިއިރު ބޫޓު ފެންނާކަށް ނެތެވެ. އަނބިކަބަލުން ގާތު ވިދާޅުވެގެންވެސް ބޫޓު ހޯދާ ހޯދާ ނުފެނުނެވެ. މިކަމާ ހިތްހަމަ ޖެހިވަޑައި ނުގެން އަނބިކަނބަލުންނާ ދެބަސްވުމެއްވެސް ހިނގައިފިއެވެ. އެންމެފަހުން ރަސްމިއްޔާތަށް ދާން ގަޑި ކައިރި ވިއރުވެސް ބޫޓު ނުފެނިގެން ބޫޓަށް ނާރާ ވަޑައިގަތުމަށް ކަތީބު ނިންމެވިއެވެ. އެހެންކަމުން އަތޮޅުވެރީން ވިދާޅުވި ގޮތަށް ޓައީ އަޅުއްވައިގެން ރަޙުމަތްތެރިޔާ ވިދާޅުވިގޮތަށް ބޫޓަށް އެރެން ނެތުމުން ދަށަށް ނުޖަހާ ހަފުލާ އަށް ވަޑައިގެންފިއެވެ. އޭރު ސުކޫލު ކުދިންވެސް ހާޒިރުވެ ގޮނޑިތަކުގައި ތިއްބެވެ. ޖަލްސާގެ ޝަރަފުވެރި މެހުމާނު ފިޔަވައި އެހެން ޢިއްޒަތްތެރީންވެސް ސްޓޭޖްގައި ތިއްބެވިއެވެ. ކަތީބު ސްޓޭޖް މައްޗަށް އަރައިވަޑައިގެން ގޮނޑީގައި އިށީންނަވަން ހިންގަވައިފައި ވަޑައިގަންނަވާތަން ފެނި ސުކޫލު ކުދިންނާއި ބައެއް ރައްޔިތުން އަނގަމަތީ އަތް އަޅައި އެތެރެއަށް ހޭން ފަށައިފިއެވެ. ކަތީބު މިހުންނެވީ ގައިގައި ލައްވާ ނުލާވަރުގެ އަތްދިގު ގަމީހެއް ތުރުކުރައްވައި ފަޓުލޫނުމަތިން ދޫކޮށްލައްވާފައެވެ. ނަމަވެސް ޓައީ އަޅުއްވާފައި ހުއްޓެވެ. އަރުއްވާފައި ހުރީ އާދައިގެ ފެން ފައިވާނަކަށެވެ.


Tsunami binaa maizan maraamaathah beynun vefai!\nސުނާމީ ބިނާ މައިޒާންގެ ފެންސުން ހަލާކުވެފައިވާ ބައިގައި ޓޭޕް ދަމާފައި. -- އަވަސް ފޮޓޯ: އަހުމަދު ޝުރާއު\nހަވީރު ގަޑީ ކުޑަ ދަރިފުޅު ގޮވައިގެން ބޭރަށް ނުކުމެލި ނަމަވެސް ދާނެ މާގިނަ ތަންތަނެއް މީގެ ކުރިން މާލޭގައި ނެތެވެ. ކުޑަކުދިންގެ ބަގީޗާ ނުވަތަ އާޓިފިޝަލް ބީޗުން އެކަން ނިމެ އެވެ. އެ ދެ ތަނަކީ ފުރި ބާރުވެފައި އޮންނަ ދެ ތަނަށް ވީވެސް އެހެން ވެގެނެވެ. މިހާރު އިތުރު ޕާކުތަކާއި މައިޒާންތައް މާލޭގައި ހަދާފައިވާއިރު އެންމެ ގިނަ ބަޔަކަށް ކަމުދިޔަ އެއް މަންޒިލަކީ މިއަހަރުގެ މާޗްމަހު ބޭނުން ކުރަން ފެށި ސުނާމީ ބިނާ މައިޒާނެވެ.\nކުޑަކުދިންގެ އިތުރުން އުމުރުން ދުވަސްވީ މީހުންނާއި ޒުވާނުންނަށް ވެސް އެ މައިޒާން ވަރަށް މަގުބޫލު ތަނެކެވެ. ދުވަސްވީ ރަހުމަތްތެރިންނާ ބައްދަލުކޮށްލަން އެފަދަ ދެވަނަ އެއް ނެތް ފަދަ މަންޒިލަކަށް ވެސްވެފައި ވެއެވެ.\nނަމަވެސް ބޭނުންކުރަން ފެށިތާ ތިން މަސް ދުވަސް ވެސް ނުވަނީ މިދިޔަ މެއި ދުވަހުގެ 20 ވަނަ ދުވަހުގެ ރޭ މާލޭ ފަޅު ތެރެއަށް ވަންނަން އައި ފެރީއަކުން ޖެހި ސުނާމީ ބިނާގެ މައިޒާންގެ ބޭރު ތޮށިގަނޑުގެ ފެންސަށް ވަނީ ބޮޑެތި ގެއްލުންތަކެއް ލިބިފައިވެ އެވެ. އަދި މެއި މަހުގެ 22 ވަނަ ދުވަހުގެ ރޭ ވެސް މާލޭ ފަޅު ތެރެއަށް ވަންނަން އައި ދޯންޏެއް ޖެހިގެން ވެސް ސުނާމީ ބިނާ މައިޒާންގެ ބޭރު ތޮށިގަނޑުގެ ފެންސަށް ވަނީ ގެއްލުންތަކެއް ލިބިފައި ވެއެވެ.\nއެ ގެއްލުންތަކަށް އެއްވެސް ކަހަލަ މަރާމާތެއް ނުކުރެވި ހުއްޓާ އަނެއްކާ މީގެ މަހެއްހާ ދުވަސްކުރިން ވެސް ވަނީ މާލޭ ފަޅުތެރެއަށް ވަންނަން އައި ދޯންޏެއް ސުނާމީ ބިނާ މައިޒާނުގެ ފެންސުގައި ޖެހިފަ އެވެ. މަރާމާތު ނުކުރެވި ވަނިކޮށް އިތުރު ދޯންޏެއް މައިޒާނުގެ ފެންސްގައި ޖެހުމާއެކު ފެންސްގެ ބައެއް ވަނީ އެއްކޮށް ހަލާކުވެ މިހާރު ވަނީ ފެންސާއި ވަކިވެފަ އެވެ.\nދެތިން ޓޭޕް ފަށެއް ދަމާލައިގެން ފެންސްގެ ގޮތުގައި ބައްދާލާފައިވިޔަސް އެތަނަށް ދާ މީހުންގެ އަދަދު މަދެއް ނޫނެވެ. އެހެންވެ އެ ހިތްގައިމު މައިޒާނުގެ ރައްކާތެރި ކަމާމެެދު ގިނަ މިހާރު ހިތް ނުތަނަވަސްވެ އެވެ.\nމައިޒާނަށް ވަންނަ ގިނަ މީހުން ވަނުމާއެކު އެކަކު އަނެކަކަށް ކުރާ ސުވާލަކީ އަދިވެސް މި ފެންސް ނުހަދަނީ ހެއްޔޭ އެވެ؟\n"ވަރަށް ނުރައްކާތެރި މިގޮތަށް މިހާރު މިތަން އޮންނާތީ. މިދިއަ މާޗު މަހު ލިބުނު ގެއްލުންތަކެއް އެއީ. ކުޑަކުދިން ގޮވައިގެން ވަދެ އުޅެން ރައްކާތެރިއެއް ނޫންހެން ހީވަނީ، މިތަނަށް މިހާރު ކުދިން ދޫކޮށްލާކަށް ނުކެރޭ ފެންސް ނުހަދާ އޮތުމުން... އަނެއް ފަރާތުން މޫދު އޮތް އިރު ވަރަށް ބަލަން ޖެހޭ،" ކުދިން ގޮވައިގެން ސުނާމީ ބިނާ މައިޒާނަށް ވަން އަންހެނަކު ބުންޏެވެ.\nސުނާމީ ބިނ މައިޒާނަށް ގެއްލުންތަކެއް ލިބުނު ފަހުން މިިދިޔަ މެއި މަހުގެ ތެރޭގައިވަނީ އެމްޕީއެލްގެ ކޮންޓެއިނާ އުފުލާ ވެހިކަލަކުން ޖެހުމާ ގުޅިގެން ހާބަރު ސަރަހައްދުގައި ހަދާފައިވާ ރައިވެރިބޭ މައިޒާނަށް ވެސް ވަނީ ގެއްލުންތަކެއް ލިބިފަ އެވެ. ނަމަވެސް އެތަން މިހާރުވަނީ މަރާމާތުކޮށް ނިންމައި އިތުރު ވަސީލަތްތަކާއެކު ބޭނުން ކުރަން ހުޅުވާލާފައެވެ.


ވަޢުޡު – DhiSalafiyyah\nއަހަރެން ޤުރްއާންދެކެ ލޯބިވީ މިހެންވެ… 2\nއަހަރެން ޤުރްއާންދެކެ ލޯބިވީ މާމަގެ ސަބަބުން…\n17/02/2022 އަދަބާއި އަޚްލާޤު, ވަޢުޡުއަލްއަޚް ޝިރުޙާނު ޢަލީ\n05/02/2022 އަދަބާއި އަޚްލާޤު, ވަޢުޡުއަލްއަޚް ޝިރުޙާނު ޢަލީ\nއަޅުކަމަށްފަހުގައި ފާފަފުއްސެވުމަށް އެދި ދެންނެވުން\nބައެއް އަޅުކަންތައް އަދާކޮށް ނިމުމުން ނަބިއްޔާ صلى الله عليه وسلم، ﷲ ތަޢާލާގެ ޙަޟްރަތުން ފާފަފުއްސެވުމަށް އެދި ދަންނަވާ ތައުބާވެވަޑައިގަންނަވާކަމަށް ވާރިދުވެފައިވެއެވެ.\n01/11/2021 އަދަބާއި އަޚްލާޤު, ވަޢުޡުއަލް އުޚްތު އުންމު ޢަބްދިﷲ\nހާރުދަމުގެ ވަގުތުގައި ފާފަފުއްސެވުމަށް އެދި ދެންނެވުން\nﷲ ތަޢާލާގެ ރަޙުމަތާއި ފާފަފުއްސެވުމަށް އުންމީދުކުރާ ޙާލު، ހާރުދަމުގެ ވަގުތު ރޭ އަޅުކަމުގައި ހޭދަކުރުމަކީ ޞާލިޙުންގެ އާދައެކެވެ.\n12/10/2021 އަދަބާއި އަޚްލާޤު, ވަޢުޡުއައްޝައިޚް ޢިމްރާން މުޙައްމަދު ޢަލީ\nތިބާ ކުރާ ހަމަ އެންމެ ފާފައެއްގެ ސަބަބުންވެސް ނަރަކައިގައި އޮންނަން ޖެހިދާނެތީ އެކަމާ ބިރުވެތިވާށެވެ.\n07/10/2021 އަދަބާއި އަޚްލާޤު, ވަޢުޡުއައްޝައިޚް ޢިމްރާން މުޙައްމަދު ޢަލީ\nހަމަކަށަވަރުން ތިޔަބައިމީހުންގެ ފަހަތުގައި ބާރު ދުވެލީގައި އަންނަ އެއްޗެއް ވެއެވެ. އެއީ ކަށްވަޅެވެ. ފަހެ އޭގެ ފިއްތާލުމާއި އަނދިރިކަމާއި އެކަނިވެރިކަމަށް ބިރުވެތިވާށެވެ.\n10/08/2021 އަދަބާއި އަޚްލާޤު, ވަޢުޡުއައްޝައިޚް ޢިމްރާން މުޙައްމަދު ޢަލީ\nތިބާ ތިޔަ މާޔޫސްވަނީ ކޮންކަމަކާ ހެއްޔެވެ؟\nފާފަކުރުން ހުއްޓާލާށެވެ. އެކަމަށް ދެރަވެ ހިތާމަކުރަށެވެ. އެފާފައަށް އެނބުރި ރުޖޫޢަނުވުމަށް ޢަޒުމު ކަނޑައަޅާށެވެ. އަދި ފާފަ ފުސެއްވުންއެދި ރައްބުގެ ޙަޟްރަތުގައި ދަންނަވާށެވެ. ގިނަގިނައިން ތައުބާވާ މީހުންދެކެ ﷲ ތަޢާލާ ލޯބިވެވޮޑިގެންވެއެވެ.\n18/07/2021 އަދަބާއި އަޚްލާޤު, ވަޢުޡުއަލްއަޚް މިދުޙަތު ޢިރުފާން\nޝަރުޢީ އިސްޠިލާހުގައި، ކެތްތެރިކަމަކީ، ﷲ ޙަރާމްކުރެއްވި އެންމެހާ ކަންކަމުން ދުރުހެލިވުމާއި، ﷲ ވާޖިބު ކުރެއްވި ކަންކަން ކުރުމުގައި ދެމިހުރުމާއި، އަދި އެއިލާހުގެ މިންވަރުފުޅާއި މެދު ރުހިގެންހުރުމެވެ.\n22/05/2021 އަދަބާއި އަޚްލާޤު, ވަޢުޡުއައްޝައިޚް އިބްރާހީމް ރާފިޢު\nކޮންމެ ބަލިމީހަކަށްވެސް މަންފާ ކުރުވަނިވި ފަރުވާއެއް! – 3\nތިބާ ހެޔޮޞިއްހަތުގައިވާ ހިނދު އެދުވަސްތަކުގެ ބޭނުން ހެޔޮގޮތުގައި ހިފަންޖެހޭކަން ދަންނާށެވެ.\n27/02/2019 އަދަބާއި އަޚްލާޤު, ވަޢުޡުއައްޝައިޚް އަޙްމަދު ޚާލިދު\nބާއްޖަވެރިއަކީ މި އިމްތިހާނުތަކުން ކެތްތެރިކަމާއެކު ފާސްވެ ﷲގެ ހަޟްރަތުން މަތިވެރި ދަރަޖަ ޙާޞިލުކުރާ މީހާއެވެ.\n27/01/2019 އަދަބާއި އަޚްލާޤު, ވަޢުޡުއަލް އުޚްތު އުންމު ނޫރާ\nފަތިސްނަމާދަށް ހޭލުމަށްޓަކައި ކުރެވިދާނެ ބައެއް ކަންތައްތައް\nމާނައީ: “ފަތިސްނަމާދު ކޮށްފި މީހާވަނީ ﷲ ގެ ރައްކާތެރިކަމުގެ ދަށުގަ އެވެ. ފަހެ، ހަމަކަށަވަރުން ﷲ ލައްވާފައިވާ ރައްކާތެރިކަން ނިގުޅައި އިހުމާލުވެއްޖެ މީހާ ނަރަކައިގެ ތެރެއަށް އެއްލާލައްވާނެތެވެ.”\n12/11/2018 އަދަބާއި އަޚްލާޤު, ވަޢުޡުއައްޝައިޚް މުޙައްމަދު މަޢޫން ޝަރީފް\nފަޤީރުންނަށް ޞަދަޤާތްކުރާއިރު ތިބާއަށް ދުޢާކޮށްދޭނެކަމުގެ ނިޔަތުގައި ޞަދަޤާތް ނުކުރޭ 2\nއެހެންކަމުން އުންމުލްމުއުމިނީން ޢާއިޝާ رضي الله عنها ބަޔަކަށް ހަދިޔާއެއް ފޮނުއްވާނަމަ އެގެންދާމީހާ ގާތު ވިދާޅުވެއެވެ. “އަހަރެމެންނަށްޓަކައި އެބައިމީހުންކޮށްދޭ ދުޢާ އަޑުއަހާށެވެ. އެއީ އެކުރި ދުޢާއަކާ އެއްފަދަ ދުޢާއެއް އެބައިމީހުންނަށް ކޮށްދިނުމަށްޓަކައެވެ. އޭރުން އަހަރެމެންގެ އަޖުރުވާނީ ﷲ ގެ ޙަޟްރަތުންނެވެ.” އަދި ސަލަފުންގެ ބައެއް ބޭކަލުން ވިދާޅުވެއެވެ. “ތިބާ މިސްކީނަކަށް އެއްޗެއް ދިނުމުން ‘ތިބާއަށް ﷲއަށް ބަރަކާތްލައްވާށިއެވެ.’ މިފަދައިން ބުނެފިނަމަ، ފަހެ ބުނާށެވެ. ‘ތިބާއަށްވެސް ﷲއަށް ބަރަކާތްލައްވާށިއެވެ.’” އޭގެ ބޭނުމަކީ ތިބާކޮށްދިންކަމުގެ ބަދަލުގައި ދުޢާކޮށްދިނުމުން އެމީހާއަށްވެސް އެފަދަ…\n13/05/2018 އަދަބާއި އަޚްލާޤު, ވަޢުޡުއައްޝައިޚް ޢިމްރާން މުޙައްމަދު ޢަލީ\nފަޤީރުންނަށް ޞަދަޤާތްކުރާއިރު ތިބާއަށް ދުޢާކޮށްދޭނެކަމުގެ ނިޔަތުގައި ޞަދަޤާތް ނުކުރޭ 1\nއިޚްލާޞްތެރިކަމާއެކު ޞަދަޤާތްކުރުމަކީ އަޅާގެ ދަރަޖަ މަތިވެރިވެގެންދާކަމެކެވެ. އެއީ އެކަންކުރާއިރު ޙާލުގައި ޖެހިފައިވާ މީހެއްގެ ދުޢާ ލިބުމުގެ އެދުމެއް ނެތި ނުވަތަ ޘަނާލިބުމަށް އެދުމެއް ނެތި ނުވަތަ މަޝްހޫރުވުމަށް އެދުމެއް ނެތި ނުވަތަ ދުނިޔަވީ މަންފާއެއް ލިބުމަށް އެދުމެއް ނެތި އެކަންކުރުމެވެ. ފަހެ ފަޤީރަކަށް ޞަދަޤާތްކުރާއިރު ތިބާއަށްޓަކައި ދުޢާކޮށްދޭނެކަމުގެ އުންމީދުގައި ޞަދަޤާތްނުކުރާށެވެ. އަދި ކިއެއް ހެއްޔެވެ. ﷲ ތަޢާލާގެ ރުއްސެވުން އެދި އެފަދަ މީހުންނަށް ހޭދަކުރާށެވެ. އެއީ އަންނަނިވި އާޔަތުގައިވާ ފަދަ މީހަކަށް ވުމަށެވެ. ﴿وَمِنَ النَّاسِ مَن…\n11/05/2018 އަދަބާއި އަޚްލާޤު, ވަޢުޡުއައްޝައިޚް ޢިމްރާން މުޙައްމަދު ޢަލީ\nޝަޢުބާންމަހާމެދު މީސްތަކުން ޣާފިލުވެފައިވުން\n23/04/2018 ޚުޠުބާ, އަދަބާއި އަޚްލާޤު, ވަޢުޡުދިސަލަފިއްޔާ\nއަރާމު ތަންމަތިތަކުގައި މީސްތަކުން ޒީނަތްތެރިވާ ވަޤުތުގައި، އާދޭހުގެ އަތް އުފުލާ މަތިވެރިވެގެންވާ އިލާހުގެ ޙަޟްރަތުގައި ހާރުދަމުގެ ވަޤުތުތަކުގައި ދަންނަވާށެވެ. އެންމެ ދުޢާއެއްގެ ސަބަބުންވެސް ހުރިހާކަމެއް ބަދަލުވެގެން ހިނގައިދާނެއެވެ. ފަހެ ދަރިން ނުލިބޭމީހުންނަށް ދަރިން ލިބި، ބަލިމީހުންނަށް ޝިފާލިބި، ފަޤީރުންނަށް ރިޒުޤު ތަނަވަސްވެ އަދި އަބާއްޖަވެރިން ބާއްޖަވެރިވެދާނެއެވެ. ﷲ ތަޢާލާ އިރާދަކުރެއްވިބަޔަކު ފިޔަވާ، މިދުނިޔޭގައި ތިބި އެންމެން ޣަރަޤުވެގެން ދިޔައީވެސް އެންމެ ދުޢާއެއްގެ ސަބަބުންނެވެ. އަދި ފިރުޢައުނު ހަލާކުވެގެން ދިޔައީވެސް މޫސާ ޢަލައިހިއްސަލާމްގެ ދުޢާގެ ސަބަބުންނެވެ. ﷲ ތަޢާލާ…


China qaumee team ge coach akaha Cannavaro hamajassaifi | Mihaaru\nޗައިނާ ގައުމީ ޓީމުގެ ކޯޗަކަށް ކަނަވާރޯ ހަމަޖައްސައިފި\n16 މާޗް 2019 - 09:01\nބެއިޖިން (މާޗް 16) – ޗައިނާގެ ގައުމީ ފުޓްބޯޅަ ޓީމުގެ ކޯޗަކަށް، 2006 ވަނަ އަހަރުގެ ވޯލްޑް ކަޕް އިޓަލީ އަށް ކާމިޔާބުކޮށްދިން ކެޕްޓަން ފަބިއޯ ކަނަވާރޯ ހަމަޖައްސައިފި އެވެ.\nޗައިނީސް ސުޕަ ލީގުގެ ގުއަންޒޫ އެވަގްރެނޭޑްގެ ކޯޗުކަން ވެސް ކުރީ ކަނަވާރޯ އަށް ޗައިނާގެ ކޯޗުކަން ދިނީ ދާއިމީ ކޮންޓްރެކްޓެއްގެ ދަށުންކަން މުޅިން ކަށަވަރެއް ނޫނެވެ. ރިޕޯޓްތައް ބުނާ ގޮތުގައި އެކަން ބިނާވާނީ ކުރިއަށް އޮތް ޗައިނާ ކަޕުގައި ނެރޭ ނަތީޖާއަކަށް ކަމަށެވެ. އަންނަ ހަފުތާގައި ފަށާ މުބާރާތުގައި ވާދަކުރާނީ ޗައިނާގެ އިތުރުން ތައިލެންޑާއި އުޒްބެކިސްތާން އަދި އުރުގުއޭ އެވެ.\nޗައިނާގެ ކޯޗުކަން އެންމެ ފަހުން ކުރީ، ކަނަވާރޯގެ މޮޅު ކުޅުމާ އެކު 2006 ގެ ވޯލްޑް ކަޕް އިޓަލީ އަށް ކާމިޔާބުކޮށްދިން މާސެލޯ ލިއްޕީ އެވެ. އޭނާ ވަކިވީ ޖެނުއަރީ މަހު އޮތް އޭޝިއަން ކަޕުގެ ކުއާޓާ ފައިނަލުން ޗައިނާ ކެޓުމުންނެވެ.\nއާ ކޯޗު ކަނަވާރޯ އަށް މިހާތަނަށް ބޮޑު ކާމިޔާބެއް ހޯދިފައެއް ނުވެ އެވެ. ބެލެވޭ ގޮތުގައި ކަނަވާރޯއާ ހަވާލުކުރި އެއް ސަބަބަކީ އެންމެ ފަހުން އޭޝިއަން ކަޕުގައި ވާދަކުރި ޓީމުގައި ގުއަންޒޫގެ ފަސް ކުޅުންތެރިން ހިމެނޭތީއާ އެކު ޗައިނާ ފުޓްބޯޅަ ރަނގަޅަށް ދަންނަ ކޯޗަކާ ހަވާލުކުރުމުގެ ގޮތުންނެވެ. ކުރީގެ ކޯޗު ލިއްޕީ ވަނީ ޗައިނާއާ އެކު ޖުމްލަކޮށް ރަނގަޅު ނަތީޖާތަކެއް ނެރެފަ އެވެ. ކަނަވާރޯގެ އެޑްވައިޒަރީ މީހެއްގެ ގޮތުގައި ލިއްޕީ ކުރިއަށް އޮތް މުބާރާތުގައި މަސައްކަތްކުރާނެ އެވެ.\nވޯލްޑް ކަޕަށް މިހާތަނަށް އެންމެ ފަހަރަކު ކޮލިފައިވި ޗައިނާ އިން ދުނިޔޭގެ ފުޓްބޯޅައިގައި ބާރަކަށް ވުމަށް މަސައްކަތްކުރަމުން އައި ނަމަވެސް، ހުނަރަށް ބަލާއިރު އަދިވެސް އޭޝިއާގެ ވަރުގަދަ ބާރުތަކާ އެއްހަމައެއް ނޫނެނެވެ. އެކަމަކު މާލީ ގޮތުން ބަލާއިރު ޗައިނާ ލީގު އަންނަނީ ދުނިޔޭގެ ސަމާލުކަން ހޯދަމުންނެވެ. އެގޮތުން ޔޫރަޕުގެ މަޝްހޫރު ބައެއް ކުޅުންތެރިން ބޮޑު އަގުގައި ގަނެފައިވެ އެވެ.\nއިތުރު ލިޔުންތައް ފަބިއޯ ކަނަވާރޯ


♥Ell mobile♥ Director ge Dheelathi Ehee eh mifaharu fuvahmulah city kudakudhinnah - Fvm times\nޒުވާން ވިޔަފާރިވެރިޔާ އަދި އެލް މޯބައިލްގެ ޑައިރެކްޓަރ އަލީ އަބްދުﷲ ފުވައްމުލައް ސިޓީ ކުޑަކުދިންގެ މަރުކަޒަށް އެހީތެރިކަން ފޯރުކޮށްދީފިއެވެ.\nއަލީ އަބްދުﷲ މިފަހަރު އެހީވެފައިވަނީ ޏ.ފެމެލީ އެންޑް ޗިލްޑްރެންސް ސާވިސް ސެންޓަރު އަމާންވެށީގައި ދިރިއުޅޭ ކުޑަކުދިންނަށެވެ. އެގޮތުން ކުޑަކުދިންގެ ހިތްހަމަ ޖެހުމާއި އުފަލަށް ޢަލީ އަބްދުﷲ ވަނީ އަގުބޮޑު ބައެއް ތަކެތި ހަދިޔާކޮށްފައެވެ. މިކަމަށްޓަކައި އެ މަރުކަޒުގެ ހުރިހާ މުވައްޒަފުން ވަނީ ޢަލީ އަބްދު|ﷲއަށް ޝުކުރު އަދާކޮށްފައެވެ. އަދި ފުވައްމުލަކަކީ ދުނިޔޭގައިވާ އެންމެ އުފާވެރިތަން ކަމުގައިވެސް ލިޔެފައިވެއެވެ.\nއަބަދުވެސް އިޖުތިމާއީ ޚިދުމަތްކޮށް ގިނަ ބަޔަކަށް އެހީތެރިކަން ފޯރުކޮށްދެމުންދާ އަލީ އަބްދުﷲ ދާދިފަހުން ވަނީ އޭނާގެ ފޭސްބުކްގައި މީހުންނަށް އެހީތެރިކަން ފޮރުކޮށްދިނުމަށް ހިތްވަރުދެއްވާ ޕޯސްޓެއްކޮށްފައެވެ.\nއެގޮތުން އަލީ އަބްދުﷲގެ ޕޯސްޓުގައި ވަނީ…\n“އެހީވާށެވެ. އެހީތެރިވެދޭށެވެ.” މިހެންނެވެ.\nއިތުރަށް އެޕޯސްޓްގައި ބުނެފައިވަނީ، ޚާލިގުވަންތަ ﷲ އިންސާނުންގެ މެދުގައި ރިޒުގު ބައްސަވާފައިވަނީ އެކެއް އަނެކެއްގެ ބޭނުން ޖެހޭ ގޮތަށް ކަމަށާއި، ފޯރާ މީހުންގެ މުދަލުގައި ނިކަމެތިންގެ ހައްގުތަކެއް ވާކަމަށެވެ.\nޢަލީ އަބްދުﷲ ވަނީ މީގެކުރިންވެސް ގިނަ ބަޔަކަށް އެހީތެރިކަން ފޯރުކޮށްދީފައެވެ. އަދި މިހާރުވެސް ދަނީ އެހީތެރިވަމުންނެވެ.


Bimuge 500 Kilometer Adin Japan Ah Binhelumeh Athuvehje - Vaguthu\nބިމުގެ 500 ކިލޯމީޓަރު އަޑިން ޖަޕާނަށް ބިންހެލުމެއް އަތުވެއްޖެ\nބޮނިން އައިލެންޑްސް ނުވަތަ އޮގަސަވާރާ އައިލެންޑްސް\nޖަޕާނުގެ ވެރިކަންކުރާ ޓޯކިޔޯގެ ދެކުނުން އެއްހާސް ކިލޯމީޓަރު ދުރުގައި އޮންނަ ޖަޒީރާ ރަށްތަކުގެ މައްޗަށް އެކުލެވޭ ބޮނިން އައިލެންޑްސް (އޮގަސަވާރާ އައިލެންޑްސް) އަށް ބިންހެލުމެއް އަތުވެއްޖެއެވެ.\nދާދި ދެންމެއަކު އައި މި ބިންހެލުމުގެ ބާރުމިން މެގްނިޓިއުޑް މިންގަނޑުން 5.0 އަށް އަރާއިރު، ބިންހެލުން އައިސްފައިވަނީ ބޮނިން އައިލެންޑްސްގެ ބިމުގެ 505 ކިލޯމީޓަރު އަޑިންކަމަށް އެމެރިކާގެ ޖިއޮލޮޖިކަލް ސާވޭއިން ބުނެއެވެ. މި ބިންހެލުމާއި ގުޅިގެން މިހާތަނަށް ސުނާމީގެ އިންޒާރެއް ނެރެފައިނެތްއިރު، އެ ސަރަޙައްދުން އެއްވެސް މީހަކަށް ނުވަތަ ތަނަކަށް ގެއްލުމެއް ލިބުނުކަމެއް އަދި ނޭނގެއެވެ.\nމިއަދު ޖަޕާނުގެ ބޮނިން އައިލެންޑްސްއަށް ބިންހެލުމެއް އައިއިރު އިއްޔެވެސް އެޤައުމުގެ ޖަޒީރާ ރަށްތަކެއް އެކުލެވޭ ސަރަޙައްދަކަށް ބިންހެލުމެއް އައެވެ. އެ ބިންހެލުން އައިސްފައިވަނީ ހޮންޝޫގެ އުތުރު އިރުމަތީ ސަރަޙައްދަކަށް މެގްނިޓިއުޑް މިންގަނޑުން 4.6 ގެ ބާރުމިނުގައެވެ. އެ ބިންހެލުމުގައި އެއްވެސް ތަނަކަށް ނުވަތަ މީހަކަށް ގެއްލުމެއް ލިބިގެން ރިޕޯޓުކޮށްފައެއް ނުވެއެވެ.\nޖަޕާނަށް އިއްޔެ އާއި މިއަދު ބިންހެލުންތަކެއް އައިސްފައި މިވަނީ ދުނިޔޭގެ އެކި ކަންކޮޅުތަކަށް ފާއިތުވެދިޔަ ދުވަސްތަކުގައި އާދަޔާއި ޚިލާފަށް ގިނައިން ބިންހެލުންތައް އަންނަމުންދާ ދަނޑިވަޅެއްގައިކަން ފާހަނގަކޮށްލެވެއެވެ.\nއޮގަސްޓް 26, 2018 10:07\nތިވާނީ ޖަޕާނުގައި ޖީންސްލާ ކުދީން ގިނަވީ ކަމަށް


ރޯދަ ކްއިޒް އަދި މަސްރޭހުގެ އިނާމް ހަވާލުކުރުން މިރޭ ބާއްވަނީ – Ungoofaaru\nބަނޑޭރިގަނޑު/ޙަބަރު/ރޯދަ ކްއިޒް އަދި މަސްރޭހުގެ އިނާމް ހަވާލުކުރުން މިރޭ ބާއްވަނީ\n0 357 މިނެޓެއް ނުވަނިސް ކިޔާލެވޭ\nފައިނަލް ބުރުގައި ޓީމުތައް މަހަށްފުރުމުގެ ކުރިން ފޮޓޯއަކަށް ހުއްޓިލައިގެން\nމި ރޯދަމަހު އުފާއިން ކުރިއަށް ގެންދިޔަ “ފޮލޯމީ އުފާ ރޯދަ ކްއިޒް 1439” އަދި ހަރޯދަ ތެރޭ ކުރިއަށްގެންދިޔަ “ވެސްޓް ބީޗް އުފާ މަސްރޭސް 1439” ގެ ނަތީޖާ އިއުލާނުކޮށް އިނާމު ހަވާލުކުރުމުގެ ރަސްމިއްޔާތު މިރޭ އޮންނާނެއެވެ. މިރަސްމިއްޔާތު އޮންނާނީ މިރޭ 22:00 ގައި އުނގޫފާރު ސްޓޭޖްގައެވެ.\nދީނީ ކުއިޒް މުބާރާތުގެ ހުރިހައި ސުވާލެއްގެ ޖަވާބު ރަގަނޅުކުރައްވައިގެން 10 ފަރާތެއް ވަނީ ގުރުއަތަށް ހޮވިފައެވެ. އެ ދިހަފަރާތުގެ މެދުގައި ގުރުއަތުން ނެގޭ3ފަރާތަކަށް، ކޮންމެ ފަރާތަކަށް އެއްހާސް ރުފިޔާގެ ފައިސާގެ އިނާެއް ދިނުމަށްވަނީ ހަމަޖެހިފައެވެ.\nމަސްރޭހުގެ އެއްވަނަ ޓީމަށް ލޮޓަސް ބައިކް ޝޮޕްގެ ފަރާތުން ހުށައަޅާފައިވާ 18 ހާސް ރުފިޔާގެ އަގުހުރި ސައިކަލް އަދި ފައިސާގެ އިނާމުގެ އިތުރުން ދެވަނަ އަދި ތިންވަނަ ޓީމަށްވެސް މިރޭގެ ރަސްމިއްޔާތުގައި ފައިސާގެ އިނާމު ހަވާލުކުރުން އޮންނާނެއެވެ.\nއަދި މީގެ އިތުރުން މިދެ މުބާރާތް ކުރިއަށް ގެންދިއމުގައި އުފާއަށް އެހިތެރިކަން ދެއްވި ފަރާތްތަކަށް އެކަމުގެ އަގުވަޒަންކޮށް ހަނދާނީ ލިޔުން ހަވާލުކުރުން ވެސް މިރޭ އޮންނާނެއެވެ.\nމިރަސްމިއްޔާތުގައި ވީހާވެސް ގިނަބަޔަކު ބައިވެރި ވުމަކީ އުފާގެ ވަރަށްބޮޑު އެދުމެކެވެ.\nރ. އުނގޫފާރު އުފާ އުފާ ރޯދަ ކުއިޒް 1439 އުފާ މަސްރޭސް 1439 ވެސްޓް ބީޗް ރެސްޓޯރަންޓް ފޮލޯ މީ ހާޑްވެއަރ\nރ. އަތޮޅު ކައުންސިލުގެ ފަރާތުން ތައުލީމީ ފުރުސަތު ތަކެއް ހުޅުވާލައިފި


SunOnline: Mathiveri in dhathuru kuri bayaku positive ve Hanimaadhoo monitoring ah\nމަތިވެރިން ދަތުރުކުރި ބަޔަކު ޕޮޒިޓިވްވެ ހަނިމާދޫ މޮނީޓަރިން އަށް\nއައިޝަތު ފަރީޙާ 22 Apr 2021, 22:41\nހދ. ހަނިމާދޫ ---\nއއ. މަތިވެރިން ހދ. ހަނިމާދުއަށް ދަތުރު ކުރި ބަޔަކު ޕޮޒިޓިވްވެ ހަނިމާދޫ މޮނީޓަރިން އަށް ލައިފި އެވެ.\nހަނިމާދޫ ކައުންސިލުން ބުނީ ޕޮޒިޓިވް ވެފައިވަނީ މި މަހުގެ 20 ވަނަ ދުވަހު މަތިވެރިން އެ ރަށަށް ދިޔަ ދެ މީހަކު ކަމަށެވެ. އެ މީހުން ޕޮޒިޓިވްވި ކަން އެނގުނީ މަތިވެރިން އިއްޔެ ކޮވިޑު ކޭސްތަކެއް ފެނި އެ ރަށް މޮނިޓަރިން އަށް ލުމުން އެ ރަށުން ދަތުރު ކުރި މީހުން ދެނެގަނެ ހެދި ޓެސްޓުތަކުން ކަމަށް ހަނިމާދޫ ކައުންސިލުން ބުންޏެވެ.\n"އެމީހުން ރަށަށް އައި އިރު ކަރަންޓީނު ވާން ނުޖެހޭ. އޭރު މަތިވެރި ވެސް އޮތީ މޮނީޓަރިން އަކު ނޫން. އިއްޔެ އެ ރަށް މޮނީޓަރިން އަށް ލުމުން އެ ރަށުން ދަތުރު ކުރި ތިން މީހެއްގެ ޓެސްޓު ހެދީ. ހެދި އިރު ދެ މީހަކު ޕޮޒިޓިވް،" ކައުންސިލުން ބުުންޏެވެ.\nޕޮޒިޓިވް ވެފައިވަނީ މަންމަ އަކާއި ދަރިއެކެވެ. އެ މީހުންނާ ބައްދަލުވި މީހުން ދެނެގަނެ ޓެސްޓު ކުރުމުގެ މަސައްކަތް ކުރަމުންދާ ކަމަށް ކައުންސިލުން ބުންޏެވެ.\nރާއްޖެއިން މިހާތަނަށް 27،000 އަށް ވުރެ ގިނަ މީހުން ވަކީ ކޮވިޑަށް ޕޮޒިޓިވް ވެފައެވެ. މާލެ ސަރަހައްދުގެ އިތުރުން އަތޮޅު ތެރޭގެ އެހެން ރަށްރަށުންވެސް ކޮވިޑު ކޭސްތައް ފެންނަމުންދާއިރު ބައެއް ރަށްރަށް އޮތީ މޮނީޓަރިންގައެވެ.\nމަތިވެރިން ދިޔަ ބަޔަކު ޕޮޒިޓިވްވެ ހަނިމާދޫ މޮނީޓަރިން އަށް\nހަނިމާދޫ އެއާޕޯޓަށް ކޮންޓްރެކްޓަރުން ހޯދަނީ\nހަނިމާދޫ ޑިޓޮކްސް ސެންޓަރުގައި ހުރި މީހަކު މަރުވެއްޖެ


ހުރިހާ އުމުރަކަށް ކަމުދާ، ރަހަ މީރު "ޕޭޕަ ބޯޓް" ޖޫސް ރާއްޖޭގައި | Sangu News\nހުރިހާ އުމުރަކަށް ކަމުދާ، ރަހަ މީރު "ޕޭޕަ ބޯޓް" ޖޫސް ރާއްޖޭގައި\n22 މާރޗް 2021 - 19:16\n22 މާރޗް 2021\nގުދުރަތީ މާއްދާތަކުން ތައްޔާރު ކޮށްފައިވާ ރަހަ މީރު "ޕޭޕަ ބޯޓް" ޖޫސް ރާއްޖޭގެ ބާާާާާާާާޒާރުގަައި ވިއްްކަން ފަަަަަަަަަށައިފިއެވެ.\nޕޭޕަ ބޯޓް ޖޫހަކީ އިންޑިއާގެ އުފެއްދުމެކެވެ. ގުދުރަތީ މާއްދާތަކުން ތައްޔާރު ކޮށްފައިވާ މި ޖޫހަކީ ޕްރިޒަވޭޓިވްސް އަދި އަޓިފިޝަލް ކުލަތައް ނުލާ އުފައްދާފައިވާ ބުއިމެކެވެ. މި ބުއިމަކީ މޭވާގެ އަސްލު ތާޒާ ރަހަ ލިބޭނެހެން، ހަށިގަނޑަށް ފައިދާ ހުންނާނެހެން ވަރަށް ސާފު ތާހިރުކޮށް ފެންވަރު ރަނގަޅު ޕެކިންއެއްގައި ބަންދު ކުރެވިފައި ހުންނަ ޕްރޮޑަކްޓް ތަކެކެވެ. މި ޕްރޮޑަކްޓް ތަކަކީ ހުރިހާ އުމުރުފުރައަކާ ވެސް ގުޅޭނެ ފައިދާ ހުރި ބުއިންތަކެކެވެ.\nވީ.އޭ.ވީ ޕްރައިވެޓް ލިމިޓެޑުން ރާއްޖެއަށް އެތެރެކޮށް މާކެޓްކުރަމުން އަންނަ ޕޭޕަރ ބޯޓް ޖޫސް މިހާރު ތިން ސައިޒެއްގައި ލިބެން އެބަހުއްޓެވެ. އެއީ 150 އެމް.އެލް، 180 އެމް.އެލް އަދި އެއް ލީޓަރެވެ.\nމި ޖޫހުގެ އެކިއެކި ފްލޭވަތައް ވީ.އޭ.ވީ އިން ރާއްޖެއަށް ތައާރަފް ކުރަމުންދާނެއެވެ. އެގޮތުން މިޖޫހުގެ ގިނަ ފުލޭވާތައް އުފައްދާފައިވަނީ ކުޑަކުދިންނާ ދުވަސްވީމީހުންނަައް ހާއްސަކޮށެވެ\nޕޭޕަ ބޯޓްގެ ކޮންމެ ފްލޭވަ އެއްގައިވެސް ވަރަށް ތަފާތު، ތާޒާ މީރު ރަހައެއް އެކުލެވިފައިވެއެވެ. މިއީ ސްކޫލް އިންޓަވަލް ގަޑިއަށް އަދި ދަތުރުދާއިރު ބުއިމަށް އަދި ޕާޓީތަކުގައިވެސް ބޯލަން ވަރަށް ހިތްގައިމު، މީރު ބުއިމެކެވެ.\nމިޖޫސް ހޯލްސޭލްކޮށް ބައްލަވައިގަތުމަށް ވީ.އޭ.ވީ ޕްރައިވެޓް ލިމިޓެޑް (7335151) އިން ލިބޭނެއެވެ. ވައިބަ އިންވެސް ހޯލްސޭލް އޯޑަރު ބަލައިގަނެވޭނެއެވެ. އަދި މީގެ އިތުރުން ތިރީގައިވާ އައުޓްލެޓްތަކުންވެސް ލިބެން ހުންނާނެއެވެ.\nއިންޑިއާގައި އުފައްދާފައިވާ މިޖޫހަކީ ދުނިޔޭގެ ކުރިއަރާފައިވާ ޤައުމުތަކުގައި، އަދި ޚާއްޞަކޮށް ޔޫރަޕް އަދި އުތުރު އެމެރިކާ ސަރަޙައްދުގައި ތަޢާރަފު ކުރެވިގެން ހަލުވިކަމާއެކު ވިކެމުންދާ އަދި އެތައްބައެއްގެ މަޤްބޫލުކަން ހޯދާފައިވާ ބުއިމެކެވެ.\nމިދިޔަ އަހަރުގެ ކުރީކޮޅު މިޖޫހުގެ ބާވަތްތައް ރާއްޖެއަށް އެތެރެކުރަން ފެށީ ވީ.އޭ.ވީންނެވެ. އެއިރުން ފެށިގެން ދިވެހީންގެ ތެރޭގައި މި ޖޫހަށް ވަނީ ވަރަށްބޮޑު މަޤްބޫލުކަމެއް ލިބިގެން ގޮސްފައެވެ. ހުރިހާ އުމުރެއްގެ މީހުނަނަށްވެސް ކަމުދާ މިޖޫސް މާލެއާއި އަތޮޅުތަކުގައިވެސް މިހާރު ލިބެންއެބަހުއްޓެވެ.\nމިވަގުތު ރާއްޖޭގައި ލިބެންހުރި ރަހަތަކުގެ ތެރޭގައި އަންނާރު، ދޮން އަނބާއި ހުތް އަނބު، ފޭރު، އޮރެންޖް، ލައިޗީ އަދި މިކްސް ފްރުޓް ފްލޭވަރ ހިމެނެއެވެ. މިއިން ކޮންމެ ފްލޭވާއަކީ ވަކި ތަފާތު ރަހައެއް އެކުލެވިގެންވާ މީރު ބުއިމެކެވެ. ކޮންމެ ގަޑިއެއްގައި، ކޮންމެ ވަގުތެއްގައިވެސް ބޯލަން ހަމަ ހެޔޮ ވަރެވެ.\nމިއީ ގުދުރަތީ މާއްދާތަކުން ތައްޔާރު ކޮށްފައިވާ ޖޫހެކެވެ. މި ޖޫހުގައި ހަށިގަނޑަށް ފައިދާކުރަނިވި ވިޓަމިންސް އެކުލެވިގެންވެއެވެ. އަރޓިފިޝަލް ކުލަތައް ނުލާ އުފައްދާފައިވާ މިބުއިންތަކުގައި ވަނީ ޤުދުރަތީ ގޮތުން މޭވާގައި ހުންނަ ރަހަތަކެވެ.\nހަށިގަނޑަށް ފައިދާވާނެ، މީރު ރަހައެއް އެކުލެވިގެންދާ ޕޭޕަރ ބޯޓް ޖޫހުގެ ބާވަތްތައް ރާއްޖެ އިމްޕޯޓްކޮށް މާކެޓްކުރަނީ ވީ.އޭ.ވީ ޕްރައިވެޓް ލިމިޓެޑުންނެވެ.\nމި ޖޫސް ހޯލްސޭލްކޮށް އަދި ރީޓެއިލްކޮށް ލިބެން ހުރި ފިހާރަތައް\nވީ.އޭ.ވީ ޓްރޭޑިންގ ޕޮއިންޓް، 7447777\nބާޒާރު ވީ.އޭ.ވީ، 7641001


އަލްމަރްޙޫމު އައްޝައިޚް ޢުމަރު ޢީސާގެ ބަސްފުޅެއް (ޢިލްމުވެރިންނަށް ޚާއްޞަ…) – Shafeeu Abdullah\nNovember 14, 2019 ޝަފީޢު ޢަބްދުﷲ\nޝެއިޚް ޢުމަރު ޢީސާގެ ކުރު ތަޢާރަފެއް؛\nޝެއިޚް ޢުމަރު ޢީސާގެ (ޢިސާ ކަލޭގެފާނުގެ ދޮންމަނިކުގެ) ބައްޕާފުޅަކީ ގުޅީ ޢަލީކަލޭގެފާނުގެ ޢީސާކަލޭގެފާނެވެ. މަންމާފުޅަކީ، ރަންފުޅުގޭ ދޮންމަނިކެވެ. ޝެއިޚް ކިޔަވާވިދާޅުވީ މިޞްރުންނެވެ.\nޝައިޚް ޢުމަރު ޢީސާ ދުނިޔޭގެ އަލިކަން ދެކެވަޑައިގަތީ، މީލާދީ ސަނަތުން 1916 ވަނަ އަހަރު މާލޭގައެވެ. އަވަހާރަވީ 10 އޮކްޓޯބަރ 1988 ގައި، ޢުމުރުފުޅުން 72 އަހަރުގައެވެ.\nޝައިޚު ޢުމަރު ޢީސާ އަކީ، ދިވެހި ދީބަށް އުފެދުނު، މޮޅު ޢިލްމުވެރިއެކެވެ. މޮޅު އަދީބެކެވެ. މޮޅު ޅެންވެރިއެއްވެސް މެއެވެ. ތަފާތު ގިނަ ރޮނގުރޮނގުން ފޮތް ލިޔުއްވައި، ތަރުޖަމާ ކުރެއްވި މޮޅު ލިޔުންތެރިއެކެވެ. ތަރުޖަމާ ކުރައްވާފައިވާ ފޮތްތަކުގެ ތެރޭގައި ދުނިޔޭގެ ވަރަށް ގިނަ ބަސްބަހަށް ތަރުޖަމާ ކުރެވިފައިވާ މަޝްހޫރު ފޮތެއް ކަމަށްވާ “ކަލީލާ އާއި ދިމްނާ” ހިމެނެއެވެ. މިފޮތް ޝެއިޚް ތަރުޖަމާ ކުރެއްވީ ޢުމުރުން 24 ހަކަށް އަހަރުގައެވެ.\nމި ލިޔުމުގައި މި ހިމަނާލަނީ، އައްޝެއިޚް ޢުމަރު ޢީސާގެ ލިޔުއްވާފައިވާ ” ތަޖްރިބާއިން އަޅުގަނޑަށް އެނގިއްޖެއެވެ” މަޒުމޫނުން ނަގާފައިވާ ބައިތަކެކެވެ. ޢިލްމުވެރިންނާ މުޚާޠަބުކުރައްވާ ލިޔުއްވާފައިވާ ބައިތަކެވެ. ނަމަވެސް، އެ މަޒުމޫނަކީ، ޢިބުރަތުން ފުރިގެންވާ ތަފާތު ގިނަގުނަ ވާހަކަތަކެއް، ތަފާތު ގިނަގުނަ ދާއިރާތަކަކަށް ނިސްބަތްކުރައްވާ ޢުމަރު ޢީސާ ލިޔުއްވާފައިވާ މޮޅު ލިޔުއްވުމެކެވެ. އެ މަޒުމޫނު އެއްކޮށް ވިދާޅުވާން ބޭނުންވާ ބޭފުޅަކަށް “ދިވެހި އަދީބުންގެ ދުވަސްވީ ލިޔުއްވުންތައް”7އަދި 8 ވަނަ ޢަދަދުން ވިދާޅުވެވެން ހުންނާނެއެވެ.\nމާތް ﷲ ޝައިޚް ޢުމަރު ޢީސާއަށް ހެޔޮ ޖަޒާ ދެއްވައި، ސުވަރުގޭގެ ނިޢުމަތް މިންވަރު ކުރައްވާށިއެވެ. އާމީން!\n(( ޝައްކެއްނެތެވެ. މާތް ރަސޫލާ ގޮވައިލެއްވީ އޭގައި ހިފައިފި ބަޔަކަށް، ދެ ދުނިޔޭގެ ބާއްޖަވެރިކަން ލިބުން މަޖުބޫރުވާ ގޮވާލެއްވުންތަކެކެވެ. އެގޮވާލެއްވި ގޮވާލެއްވުމުގައި ވަރަށްވެސް ގިނަ ބަޔަކަށް ތެދު މަގުގައި ހިފުނެވެ. ދެން އެކަލޭގެފާނު އަސާސީ ޤާނޫނެއް ކަނލާގެ ޙަޟްރަތުން ގެންނަވައިފައި، އޭގައި ހިފާން އިސްލާމުންގެ އުއްމަތްތަކަށް ގޮވާލުމާއި ވަކި ބަޔަކާއި ޚާއްޞަކޮށް ހަވާލު ކުރައްވާފައި ވަޑައިގަތީއެވެ. އެކަމުގެ މަސްއޫލިއްޔަތު އެޅުއްވީ ދަންނަބޭކަލުންގެ ކޮނޑުގައެވެ. އެއުރެންނަށް އެމަސްއޫލިއްޔަތު ހިންގެވުމުގައި ދުނިޔެވީ ގޮތުން ދަތި އުދަނގޫތައް އުފުލަން ޖެހޭނެތީވެ، އޭގެ ބަދަލުގައި، އެއުރެންނަށް ވަރަށް މަތީ މަޤާމުތަކެއް ދެއްވައި، ޤިޔާމަތް ދުވަހުން، ވާޖިބު އަދާކުޅަ ކޮންމެ ޢިލްމުވެރިޔަކީ ނަބީބޭކަލުންނާއި ޖެހިގެން ސަފުގާ ހުންނާނޭ މީހަކު ކަން އެންގެވިއެވެ.\nފަހެ، އެއުރެންނަކީ، އެބެއިކަލުންގެ ވާރުތަވެރީންނެވެ. އިސްލާމްދީނުގެ މުރުޝިދުންނެވެ. އިސްލާމީ ލަޝްކަރުތަކުގެ ލީޑަރުންނެވެ. ޢިލްމީ ޤުލްޝަންތަކުގެ ބާޣުބާނުންނެވެ. ޢަމުރު މަޢުރޫފު ކުރުމާއި، މުންކަރާތު ނަހީކުރުމުގެ އަމީރުންނެވެ. އެއުރެންނަކީ، މާތް ރަސްކަލާނގެ ބާވައިލެއްވި ގޮތާއި ޚިލާފަށް ދުލާއި، އަތްފައިން ޢަމަލުނުކުރާ މީހުންނެވެ. މާތް ކަލާނގެ ޝަރީޢަތުގައި އޮތް މަގުން ނޫނީ ޙުކުމް ނުކުރާ މީހުންނެވެ. ސީދާ ރާސްތާއިން، އެއްކިބާވާ ކޮންމެ ކަމެއްގައި، އެކަން ސީދާކޮށް، ތެދުމަގަށް އަޅުވައިލުމުގައި، އެއްވެސް ފަރާތަކަށް ލަދެއް ބިރެއް ނުގަންނަ، ހިތްވަރުގެ ވެރިންނެވެ. ޖިހާދު ކުރުމުގައި ފަސްޖެހިލުމެއްނެތި، ހައްތާމެ ކުރިޔަށް ގެންގޮސް ގެންގޮސް ތިބޭ ތެދުވެރީންނެވެ. އެއީ މާތް ރަސްކަލާނގެ ދީން ރައްކައުތެރިކޮށް، އެދުންވެރިންގެ އެދުންތަކުން، މަކަރުވެރީންގެ މަކަރުތަކުން، ދުޝްމިނުންގެ ވިހަތަކުން، އަނިޔާވެރިންގެ އަނިޔާތަކުން، ޖާހިލުންގެ އަނދިރިތަކުން، އެދީން ސަލާމަތްކޮށް ބަލައިލި ކޮންމެ ދިމާއަކުން އޮތް ގޮތަށް ރީތިކޮށް އަލިކޮށް، ފެންނާނޭ ހެން ބޭއްވޭތޯ ހިތުންނާއި، ދުލުން ޢަމަލުންނާއި ބާރުން، އިރުޝާދުންނާއި، ނަޞީޙަތުން، ވަޢުޡުންނާއި، ތަޤްރީރުން ފިސާރި ކެރިގެން ތިބެ ޢަމަލުކުރާން މަޖުބޫރުވެފައި ތިބި ބައެކެވެ. އެއުރެންނަކަށް ޙަޤީޤަތުގައި، އެ މަސްއޫލިއްޔަތުން ބަޗައި ގަނެވޭނޭ އެއްވެސް މަގެއް ނެތެވެ.\nއާޚިރަތުގެ ނިޢުމަތް ބަރުބާދުކޮށްލައިފައި، ދުނިޔޭގެ މި ދޯހަޅި ޙަޔާތް އަތުލައިގަތުމަކީ، ގެއްލެނިވެގެންވާ ވިޔަފާރިއެއްކަން އެންމެ ބޮޑަށް އެނގޭނީވެސް އެ އުރެންނަށެވެ. ކިތަންމެ ބަލައިގެން އުޅުނަސް މިދުނިޔެއަކީ، އަމާންކަން ލިބޭނޭ ތަނެއް ނޫންކަން އެންމެ ބޮޑަށް އިޙްސާސް ކުރެވޭނީވެސް އެއުރެންނަށެވެ.\nޢިލްމުވެރީންގެ ވާޖިބަކީ، މާތް ރަސްކަލާނގެ ދެއްވި ޛަޚީރާތަށް އަމާނާތްތެރިވުމެވެ. ލިބިފައިހުރި ޢިލްމުތަކުން ޢަމަލުކުރުމެވެ. ތިމާ އެއިން އިޞްލާޙު ވެގަތުމާއެކު އެހެން މީހުން އިޞްލާޙު ކުރުމެވެ. އޭގެ ބާރުގައި، އޭގެ ނޫރުގައި، ދީން ކުރިއަރުވައި މުޖުތަމަޢުތަކުގައި ހުރި ބަލިތައް ފިލުވައިލުމެވެ. ޤައުމާއި އުއްމަތަށްޓަކައި އޭގެ ޒަރީޢާއިން ޖިހާދު ކުރުމެވެ.\nއެއްވެސް އޮޅުމެއް ނެތެވެ. އިސްލާމީ މުޖުތަމަޢުތައް މުޅިން ވެއްޓިގެން ގޮސްފައި މިއޮންނަ އިރު އަލުން ނެގެހެއްޓުމުގައި އެންމެ މަސްއޫލިއްޔަތު ބޮޑު ބަޔަކީ، ދަންނަ ބޭކަލުންނާއި ޢިލްމުވެރީންނެވެ. “ތިމާގެ ގެއާއި މިސްކިތާއިއެވެ!” މިހެން ބުނެލާފައި، ދުނިޔޭގެ ދޯހަޅި އުފަލަކަށް ހަމަޖެހިލައިގެން ތިއްބަކަސް ކަލާނގެ ޙަޟްރަތުގައި ދައްކާނޭ އެއްވެސް އުޒުރެއް ނޯންނާނެއެވެ.\nމިހާރަކަށް އައިސް ޢިލްމުވެރީންނަށް އެނގިގެން ތިބެމެ ހިނގަމުން މިދާ މުންކަރާތްތައް ދޫކޮށްލުމަށް އިސްލާމީ އުއްމަތްތަކުގައި، އެކީ އެކައްޗަކަށް ގޮވާނުލައި، ތިބެނީ ކީއްވެގެން ބާވައޭ ހީވެއެވެ. އެ ގޮވާލުމެއް ގޮވައިލާން އެބަލަނީ ކޮން އިރަކުން އަންނާނޭ، ކޮން ފުރުޞަތެއް އޮތީ ބާވައެވެ.\nއެއްވެސް ޒަމާނެއްގައި އިންސާނީ މުޖުތަމަޢުގައި ވަކި ހިއްޕާލާފައި ހުރި ނުބައިކަމެއް ދޫކޮށްލުމަށް ގޮވާލުމަކީ، ފަސޭހަކަމަކަށް ވެފައެއް ނެތެވެ. އެބާވަތުގެ ދަޢުވަތަކާއިގެން ތެދުވެއްޖިއްޔަކާއި، އެ ތެދުވި މީހަކީ، ހަނގުރާމަ ވެރިއަކު ފަދައިން ނުރައްކަައުތަކާއި ކުރިމަތިލާ މީހަކު ކަމުގައި ނޫނީ ނުވެއެވެ. ހިފިފައި ހުންނަ ނުބައި އާދަތަކާއި ރޫޙާނީ ބަލިތަކަކީ މީހުންގެ ޣަރީޒާތާއި އެކުލަވައިގެން ގޮސް އޭގެ ބައެއް ކަމުގައި ވެފައި ހުންނަން ކަންތަކެވެ. އެބާވަތުގެ ކަންތަކެކޭ މީހުންގެ ފުރާނަ އާއި އެކުވެފައި ހުންނަ ޢަޤީދާތަކެކޭ އެއްގޮތެވެ. މިލްކުގައިވާ އަގުހުރި މުދާތައް މީހަކު ދޫކޮށްފާވެސް ހިފެހެއްޓޭތޯ ބަލާނީ، އެކުވެފައި ހުންނަ ޢަޤީދާތަކުގައެވެ. އިންސާނުންނަކީ، އެއުރެން އެއަށް ވިކި ހޭދަވެފައި ހުންނަ ޢަޤީދާއަށްޓަކައި ލޭ އޮހޮރުވަ އޮހޮރުވާ ތިބޭ ބައެކެވެ. މަރަށް ބިރުން ޢަޤީދާ ދޫކޮށްލުމީ، ނާދިރު ކަމެކެވެ. ދުނިޔޭގަައި ފެށޭހައި ހަނގުރާމައެއް ފެށިފައި އޮންނާނީވެސް، އެކުވެފައި ހުންނަ ޢަޤީދާތަކަށް ޤުރުބާންވުމުގެ މަގުންނެވެ.\nކަން މިހެން ހުރި އިރު، ބައެއްގައި އަށަގެންފައި އޮތް ޟަލާލަތެއް (މަގުފުރެދުމެއް)، ދޫކޮށްލުމަށް ގޮވާލާ މީހާގެ މައުޤިފަކީ ކޮބައިތޯއެވެ؟ ހަނގުރާމައިގެ ތެރޭގައި ކަނޑި ހިފައިގެން ދުވާ އޮފިސަރަކަށްވުރެ ތެދުމަށް ގޮވަމުން އިރުޝާދުތަކެއް ކުރިމަތި ކުރާ މުޖާހިދެއްގެ މައުޤިފާ ސަހަލެއް ނުވާނެއެވެ. މީހުންގެ ފުރާނަތައް ވަކިކޮށްލުމަކަށްވުރެ އެއުރެންގެ ފުރާނަތަކާއި، އެކުވެފައި ހުރި ޠަބީޢަތާއި، އާދަ އާއި، ޣަރީޒާތާއި، އެއުރެންނާއި ވަކި ކޮށްލުމެއް ފަސޭހައެއް ނުވާނެއެވެ. ކޮންމެ ޤައުމެއްގައިވެސް ތެދުމަގަށް ގޮވާލާ މީހުންނަކީ، އެ ޤައުމެއްގައި އެދުންވެރީންގެ ދުޝްމަނުން ކަމުގައި ނޫނީ ނުވަނީ މިހެން ވެގެންނެވެ.\nއަޅުގަނޑުމެންގެ އުއްމަތުގެ ދަންނަބޭކަލުންނާއި، ޢިލްމުވެރީންނަކީ، މާތް ރަސްކަލާނގެ މަތިވެރިކުރައްވައި، އެހެންބަޔަކަށް ނުދެއްވާފަދަ އިމްތިޔާޒުތަކެއް ދެއްވުމުން ޚާއްޞަކުރައްވައިފައި ތިބި ބައެކެވެ. އެއުރެންނަށް މާތްރަސްކަލާނގެ އަންގަވައިފައި ވަނީ، އެކަލާނގެ މަގުގައި، ޙައްޤަށްޓަކައި، ޖިހާދުކުރަމުން، ދެއްވި އިއްޒަތްތެރި ހަތިޔާރުން އިސްލާމްދީން އޮތް ގޮތަށް މަކަރުނަހަދައި ފައުޅުކުރަމުން، އެދީނަށްޓަކައި އަމިއްލަ އެދުންތަކާއި ފިޑިކަން ދޫކޮށްލައި، މަސްއޫލިއްޔަތު ކޮނޑު އަޅައިގެން ތިބެ ހިއްމަތްކުރާށެވެ. އެކަމުގައި އުފުލާންޖެހޭ މުޞީބާތަށާއި، އުދަގޫތަކަށް ކުރިމަތިލައިފިއްޔާއި ދެއްވާނޭ ޘަވާބުވަނީ އެއުރެންނަށް ސާފުކޮށް އަންގަވައިފައެވެ. ހަމަ ޚުދު ޤުރުޢާނުގައެވެ. ރަސޫލާ (صلى الله عليه وسلم) ގެ ބަސްފުޅުތަކުގައެވެ. އަދި އެޖިހާދުގައި ހަލާކުވެ ހިނގައްޖެ ޙާލަތެއްގައި އަނބިދަރީންގެ ޙާލު ބައްލަވައި ވޮޑިގެންވާނޭކަންވެސް ވަނީ މާތް ރަސްކަލާނގެ އަންގަވައި އެކަމަށް ވަޢުދު ދެއްވައިފައެވެ. އެގޮތަށް ކަން ދިމާވެއްޖެނަމަ، އެދިމާވި މީހަކަށް ލިބިފައިހުރި މަތިވެރި މަތިވެރި ދަރަޖަތަކުގެ އިތުރަށް ޝަހީދުންގެ ޤަދަރުވެސް އެލިބުނީއެވެ. ޢިލްމުވެރިކަމާއި، ތެދުވެރިކަމާއި، ޝަހީދުންގެ ދަރަޖައާއި، މުޅި ދުނިޔޭގެ ތާރީފެވެ. މަލާއިކަތުންގެ ސާބަހާއި، ނަބީބެއިކަލުންގެ ތާރީފާއި މާތް ﷲ ގެ ރުއްސެވުމެވެ. ކަށްވަޅުގެ އަޒާބުން ދިންނެވުމާއި، ނަރަކައިގެ ގިނީން މުއްތިކުރެއްވުމާއި، މަޙްޝަރުގައި ހިޔަލެއްގައި ހުންނާން ލިބުމެވެ. ދެން ސުވަރުގޭގެ އެންމެ މަތިވެރި ބަގީޗާތަކުގައި ހުރިހައި އަރާމެކެވެ. ދެން މީގެ އެކޮޅަށް އޮތީ ކޮންކަމެއްތޯއެވެ؟! އަދިވެސް އެދުންވެރިއަކު އެދުންވާނޭ އެހެންކަމެއް އެބައޮތްތޯއެވެ؟! ނުުވަތަ، މިކަންކަން ދޫކޮށްލައިފައި ހިފާނޭ ކަންތައްތަކެއް މިފަނާވެދަނިވި ދުނިޔޭގައި އެބައޮތްތޯއެވެ؟! ވިސްނަ ވިސްނައިވެސް ނުވިސްނުނެވެ.\nބަސްނުވިކޭ އޮޑިޔަކު، ދިރުބާ ކޮޅަކަށް ނާރާށޭ! މީހުން ނުރުހޭނޭ ވާހަކަތައް ނުދައްކާށޭ! މިހާރުގެ މީހުން، ތިޔަގޮވާ އެއްޗަކަށް ނުބަލާނެއެވެ! ތިޔަހަދަނީ މަރު ގޯހެކެވެ! ތިޔަވަނީ އަމިއްލައަށް ހަލާކެވެ! ތިޔަހެން ހަދަނިކޮށް އެހެން މީހަކަށް މަންފާއެއް ނުމެކޮށްދެވިމެ، ތިމާޔަށް ގެއްލުން އަަތުވެދާނެއެވެ. މިބާވަތުގެ ޢިބާރާތްތައް ތެދު އެއްޗަކަށް ގޮޮވައިލާ މީހަކާ ކުރިމަތިވާނެއެވެ. އެއީ ޖާހިލުފިޑީންނަށް އިބްލީހުގެ ފަރާތުން އަންނަ ވަސްވާސްތަކެވެ. މިވަސްވާހުގެ ވިހަ އަޅުގަނޑުމެން އިސްލާމުންގެ ދަންނަބޭކަލުންނަށް ފޯރައިގެންގޮސް ހިދާޔަތާއި އިރުޝާދުގެ މަގުން ދޫތައް އެއްފަރާތް ކުރާ ޢިލްމުވެރިން ވަރަށް ގިނައެވެ. ދެން އެއުރެން ހަމަ އެކިޔާ އެއްޗެއް ކިޔައިލަ ކިޔައިލާ ތިބެނީއެވެ. އައު ކުރުމެއް އިޞްލާޙު ކުރުމެއް ނުގެނެއެވެ. ޢާއްމު މަޞްލަޙަތެއް، ދީނީ ސިއްރުތަކެއް ވިސްނައިލުމެއް ނެތެވެ. ހުރި ބަލިތަކެއް ހާމައެއް ނުކުރެއެވެ. މުޖުތަމަޢުގެ މައްޗަށް ދެފެން ދޭތެރެއަށްވުރެ އަޑިއަކުން ޚިލާޔެއް ނުހިންގައެވެ. އޭގެ ބަލާތަކާއި، ބަލިތަކަކަށް ކަނޑައެޅޭ ކަހަލަ، ފަރުވާއަކާއި ބޭހެއް ސިފައެއް ނުކުރެއެވެ. މިހެންވެގެން ގޮސް އިސްލާމުދަރީންގެ ސިކުނޑިތައް ގަނޑުގެންފިއެވެ. ހިތްތަަކާއި ޚިޔާލުތައް ފޫހިވެ، އެކޮޅުކޮޅުން ޖެހިއްޖެއެވެ. ވިސްނުންތައް ފަސްޖެހި މަޢުލޫމާތުތައް ކޮށިވެއްޖެއެވެ. ބުއްދިތަކާއި، ފިކުރުތައް ވަޔާއި އަލިކަން ނުވަންނަ ޖަލްޚާނާތަކެއްގައި ހައްޔަރުވެއްޖެއެވެ. މިހެންވެ ގިނަ މީހުން ދީނުގެ މަޤުސަދުތަކާއި، ޙަޤީޤަތްތަކާއި، ނިސްބަތްކުރާއިރު ތިބީ ޖާހިލުންނަށް ވެފައެވެ. އޭގެ މީރުކަމާއި، ލައްޒަތު ހާސިލުނުވެވިފައެވެ. ރީތިކަމާއި، އަލިކަން ނުފެނިފައެވެ.\nއިސްލާމީ އުއްމަތަށް ބޭނުންވެފައި ވަނީ، މި މާތް ދީނާއި، ދީނުގެ ޤާނުނުތަކާއި، އޭގައި ހުރި މަތިވެރިކަމެއް، ސާފުކޮށް، އޮތްގޮތަށް ބަޔާންކޮށްދޭނޭ އިޙްސާންތެރި، ތެދުވެރީންތަކަކަށެވެ.\nތޫނުވުމުގެ ޤާބިލިއްޔަތު، ބުއްދިއަށްވުރެ ވަކިން ބޮޑު ޖަވާހިރެއްނެތެވެ. އެއީ ޖާހިލުކަމުގެ ދަބަރުތައް ތަޅައި، ފިލުވައިލެވުނު މިންވަރަކުންނެވެ. ޖާހިލުކަމުގެ ދަބަރަކީ ޢިލްމުވެރިކަމުގެ މަރުތޭލައިން ނޫނީ، ނުފިލުވޭނޭ އެއްޗެކެވެ.\nޖާހިލުކަމަކީ، ބުއްދި ވަށައިގެން އޮންނަ ތިމަރު އުރައެއް ފަދަ އެއްޗެކެވެ. ޢިލްމަކީ ޖާހިލުކަމުގެ ތިމަރަ ވިރުވާ ފަދަ އަލިފާނެކެވެ. އެ އަލިފާން ޖައްސާން ފަށައިފިއްޔާއި، މަޑުމަޑުން ތިމަރަ އުރަތައް ވިރޭން ފަށައިފާނެއެވެ. އެ އުރަތަައް ވިރެމުންދާ އިރު، އޭގެ ތެރޭގައި އޮތް ބުއްދިއަށް ވެސް ހޫނުކަން ލިބި، ވޭން ފޯރާ ގޮތް ވާނެއެވެ. ތިމަރަތައް ހަމަ ފިލާއިރަށް އެއްކަލަ އަލިފާނަކީ، އައްޔެއްކަމުގައި ލިބުނު ވޭނަކީ މަތީ ޖަރަޖައިގެ އުފަލެއް ކަމުގައި ވެގެން ހިނގައިދެއެވެ.\nހެޔޮ ކަންތައްތަކަށް ގޮވައިލާ މީހުން، މުޅި ހިތުން މިކަން ޤަބޫލުކުރާން ވާނެއެވެ. އެ އުރެންނަކީ ފިސާރި އާރުލާ ޢަޒުމަކާއި ކެތްތެރި ހިތްތަކެއްގެ ވެރި ބައަކަށް ވާންވާނެއެވެ. އެއީ ގޮވައިލާ ދަޢުވަތުގެ މަގުގައި ކުރިމަތިވާ ބަލާއާއި، މުޞީބާތްތައް ތަޙައްމަލުކުރުމަށެވެ. ބޭނުން މާތް މަޤްޞަދު ޙާޞިލު ވާންދެން ހިފަހައްޓާ ލެވޭނެ މަގުންނެވެ. ނުވަތަ އެމަގުގައި ފުރާނަ ލުހިގެން ދިޔަޔަސް ފަރުވާލެއް ނުބަހައްޓާނެ ގޮތުންނެވެ.\nސީދާކޮށް ތެދުމަގަށް ގޮވައިލާ މީހަކު ވިއްޔާ، ޖާހިލު އުއްމަތެއްގައި ގިނަ ފަހަރަށް އޮންނާނީ، އެ އުއްމަތެއްގެ ޢަދާވާތްތެރިއެއް ކަމުގައިވެފައެވެ. އެއީ (އެ) އުއްމަތެއްގެ ހޭލައިގެންތިބޭ އަމިއްލަ އެދުންވެރީން ހިންގުވައިގަންނަ އޮއިވަރުތަކަކުންނެވެ. އަންދުވައިގަންނަ އަލިފާންތަކެއްގެ ސަބަބުންނެވެ. ވިޔަސް ގޮވައިލާ މީހަކީ ޚިޔާނާތްތެރިވެ މަތިއޮމާންކޮށް، ދެފުށްދެގޮތް ކުރާ ކުލަކުލަ އަރުވާ ގަރަހިތައެއްގެ މިސާލުވާ މީހަކު ކަމުގައި ވަނީ ނަމަ، އެމީހަކު އެއީ، ޤައުމުގެ އެންމެން ރުހޭ މީހަކު ކަމުގައި ވެދާނެއެވެ.\nޖާހިލުންނަކީ، ބަލީގެ އަހުލުވެރިންނެވެ. ޙަކީމުންނަކީ ޢިލްމުވެރީންނެވެ. ބަލިމީހާގެ ބަލި ފަޅައިލާން ޙަކީމުކަލޭގެ މަސައްކަތް ކުރާއިރު ބަލިމީހާޔަށް އުނދަގޫވެދާނެތީވެ އެކަން ހުއްޓައިލުމުގެ މައުނައެއް ނެތެވެ. އޭނާ ހަޅޭފަޅޭލަވައި އެތިވަރުތައް ގޮވާތީވެ ފަސްޖެހޭނޭ ބޭނުމެއް ނެތެވެ. ދިމާ ދެކޮޅަށްވެސް ގަދަކަމުންވެސް ބަލިފަޅައި އެކަން ފިލައި ގަދަވީމާ، އޭނާ ވާހުށީ ޙަކީމުކަލޭގެ ދެކެ އެންމެ ބޮޑަށް ލޯބިވާ އެކެއް ކަމުގައެވެ.\nޖާހިލުންނަށް ތެދުމަގު ނުފެންނާތީވެ އެއުރެން އެމަތީގައި ތިބި ގޮތްތައް މޮޅޭ ހީވެފައި، އެގޮތްތަކަށް ހިތްހަމަޖައްސައިގެން ތިބެނީއެވެ. އެ ގޮތްތަކަކީ، ޣަރީޒާތަކަކަށް ވެފައި އޮންނަނީއެވެ. ޢިލްމުވެރީން ވާނީ އަސަރުކުރާހައި މަގެއް ބަލައިގެން، ޢަމަލުކުރެވޭހައި ހަތިޔާރެއް ހިފައިގެން، ސިއްރާއި ފައުޅުގައި، ހުނަރާއި ޙިކުމަތް އެކުލަވާފަދަ ތެދުވެރި ހަމަލާތަކެއް ދީދީ ތިބޭށެވެ. ޖާހިލުކަމާ ދެކޮޅަށެވެ. އަމިއްލަ އެދުންތައް ބަލިކޮށްލުމަށެވެ. ވަސްވާސްތަކާއި ވަހުމުތައް ހިތްތަކާއި ނަފްސުތަކުން މުޅިން ފިލުވައިލާން ޤަސްތުކޮށްގެންނެވެ.\nބާޠިލުކަމަކީ ހެދިފައި ހުރި ގަހެއް ކަހަލަ އެއްޗެކެވެ. ހިއްސުތަކަށް ޖަހާލަތު ބަލީގެ އަސަރު ފޯރައިގެން ޝުޢޫރު ބަލިވެފައި ތިބި މީހުން އެ ގަސް ވަށައިގެން ޢީދުކުޅެ އުފާ ކުރާނެއެވެ. އެއްބަޔަކު ހާދަ މީރޭ ކިޔައިފައި އޭގެ ރަހަ ނުބައި ވިހަ މޭވާތައް، ކައި އުޅޭނެއެވެ. އަނެއްބަޔަކު ރީއްޗޭ ބުނެބުނެފައި، އެ ގަހުގެ އެހެރަ ނުބައި ވަސްދުވާ މާތަކުން ޤުލްދަސްތާ ބަންނާނެއެވެ. އަނެއްބަޔަކު ވަންނާނީ، ހާދަ ފިންޏޭ ގޮވަމުން އެ ގަހުގެ ނުބައި ހިޔާގަނޑުގެ ތެރެޔަށެވެ. އެއީ އިންސާނީ މިޒާޖު، ވަލު ޖަނަވާރުގެ މިޒާޖަށް ބަދަލުކޮށްލާ، ވަރަށް ނުރައްކައުތެރި ހިޔަލެކެވެ.\nމާވަޑިންގެ ތެރޭގައި، ބާޠިލުކަމުގެ ގަސް ކަނޑައިލެވޭން ތިބީ އެންމެ ބަޔެކެވެ. އެއީ ޢިލްމުވެރިންނެވެ. ސާހިބަކު ފުރޯތަކެއް ދީފައި ގަހެއް ކަނޑައިލާން ފޮނުއްވާ ވަޑީންތަކެއް، ފުރޯތައް، ކޮނޑަށްލައިގެން ގަހުގެ ވަށައިގެންނާއި، ހިޔައު ދަށުގައި އެނބުރި އެނބުރި ޤަމާރުވެފައި ތިބުމުގެ މައުނައެއް ނެތެވެ. ތިބިތިބިހެން، އެގަހުގެ ހިޔައުގަނޑަށް ހިތްހަމަޖެހޭގޮތް ދާނީ ބޮޑުވަމުންނެވެ.\nޟަލާލަތުގެ ބިނާއެއް، އެކަކަށް އެއްދުވަހަކުން، ޖަހާ ކުއްލިޔަކުން، ރޫޅައެއް ނުލެވޭނެއެވެ. އެކަކު ގޮސް އެއްމުޑި ހަލުވައި ގަންނާނީއެވެ. ފަސް ދޫވީމާ، އަނެކަކު އެ މުޑި އުފުރާލާނީއެވެ. އޭގެ އަނެއް ދުވަހު އެހެން މުޑިއަކާއި އަނެކަކު ދިމާކޮށްލާނީއެވެ. ތިންވަނަ މީހާ ބިތެއް ފޫވައްޓާލެވޭތޯ މުގުރަކުން ތަޅައިގަންނާނީއެވެ. އެހެން ގޮސް އެ ބިނާއެއްގެ އަޘަރު ފިލުވައިލެވޭންދެން ހިފަހައްޓާލާނީއެވެ.\nމި ޒަމާނުގައިވެސް، އިސްލާމީ އުއްމަތްތަކުގައި، ހެޔޮ ކަންތަކަށް ގޮވައިލާ ދާޢީން ވަރަށް ގިނައެވެ. ނެތީ ހިތްވަރުގަދަ ކެރޭ މީހުންނެވެ.\nއެތަން މިތަނުން ފޮތްތަކުގައްޔާއި، ނޫސްތަކުގައި ނާދީތަކުންނާއި، މިންބަރުތަކުން ޙައްޤު މަގުތަކަށް ތަބަޢަވުމަށް ގޮވައި، ހެޔޮ ކަންތައް ކުރުމަށާއި، ނުބައި ކަންތަކުން ފޭވެ ގަތުމަށް ނަޞޭޙަތްދީ ވަޞިއްޔަތް ކުރާ މީހުން އެބަ ތިއްބެވެ. ވިޔަސް، އެ ގޮވައިލާ ގޮވައިލުމުގެ މަގުގައި ދުކެއް އުފުލާން، ނުވަތަ، ނުރައްކަލަކާއި ކުރިމަތިލާން ގާތްގަނޑަކަށް ކެރޭ ހަމަ އެކަކުވެސް ނޫޅެނީއެވެ.\nއުއްމަތުގައި ހެޔޮ ކަންތަކަށް ގޮވައިލާ ދާޢީން ތިބީ އެތައް ބަޔަކަށެވެ. އެއް ބަޔަކީ، ޙައްޤާއި ބާޠިލު ރަނގަޅަށް އެނގި ތިބެމެ، ފިނޑިކަމުން އެކަން ވަންހަނާ ކުރާ މީހުންނެވެ. އެމީހުން ތިމާޔަށް، ދުކެއް އަތުވެދާނެތީވެ، “ރައްކައުތެރިވެ ތިބިއްޔާ ދަތުރޭ” ބުނެލައިފައި، ނުބަޔޭވެސް، ރަނގަޅޭވެސް ނުބުނެ ޢުމުރު ހުސްވެގެން ގޮސް މަޖުބޫރުން މަރަށް ކުރިމަތިލާން ޖެހޭން ދެން، ސިމިސިމި ލައްވަލައްވައި ތިބެ ދެއެވެ. އެއީ އެންމެ މޮޅު، އެންމެ ބުއްދިވެރި ގޮތޭ އެއުރެންނަށް ހީވާ ކަހަލައެވެ. އެއުރެން ހިތުން އިނގިލި ބިންދުމާއި، ގިނަ މީހުންނަށް ފެންނާނޭހެން ތަސްބީހަ ފަތީގެ އޮށްގުނުން ނޫންކަމެއް އިސްލާމްދީނުގައި ނެތެވެ. އަނެއް ބަޔަކީ، ޙައްޤާއި ބާޠިލު ރަނގަޅަށް ފިލައިގެން ތިބި، އެ ވާހަކަ ދައްކައި އުޅޭ މީހުންގެ ތެރެއިން އެއުރެން އެ ގޮވައިލާ ގޮވައިލުންތައް ގެންދާނޭ ޙިކްމަތްތެރި، ރިވެތި، އަސަރުކުރުވަނިވި މަގު ނޭނގޭ މީހުންނެވެ. އެއުރެން އެގޮވައިލާ އެއްޗަކުން އަސަރުކުރުން ވަރަށްވެސް ކުޑަ ވާނެއެވެ. އެއީ ޢިލްމު އެނގުނަސް އެއިން އަސަރު ކުރުވާނޭ ގޮތްތައް އެއުރެންނަށް ނޭނގޭތީއެވެ. މިކޮޅުގެ ހުނަރުތަކާއި، އެކޮޅުގެ މިޒާޖުތައް ނުފިލާނެތީއެވެ.\nއަނެއް ބަޔަކީ، ޙައްޤު ރަނގަޅަށް ފިލައިގެން ތިބި، ބާޠިލުކަމަކަށް ރިވެތި ކުލައެއް އަރުވައިފައި ނަމަވެސް ޤައުމުގެ ތެރޭގައި އެކަން ކުރުމަށް ގޮވައިލާ މީހުންނެވެ. އެހެން ހަދައިފި މީހަކީ، އިންތިހާ ދަރަޖައަށް ނުބައިކަން ގޮސްފައި ހުރި ނުލަފާ މީހެކެވެ. އެއީ އެންމެ މަތީ ދަރަޖައިގެ، އަމިއްލަ އެދުންވެރިއެކެވެ. އޭނާގެ އެދުމާއި ހަމައަށް މުޅި ޤައުމު އެކަމުގައި ހަލާކު ކޮށްނުލައި ވާސިލު ނުވެވޭނެ ކަމުގައި އޭނާއަށް ފެނުނީއެވެ. އެއީ ކޮންމެ ސިފައެއްގައި ހުއްޓަސް ޤައުމުގެ އެންމެ މަތީ ދަރަޖައިގެ ޢަދާވާތްތެރިއެކެވެ. ތެދުމަގު ދެއްކުމުގެ ނަމުގައި އުއްމަތަށް އޮޅުވައި ލަނީއެވެ.\nއިސްލާމީ އުއްމަތުގައި، މިއިސްވި ތިން ބައިން ބޭރު ބައިބައިގެ މީހުންވެސް ދާޢީންގެ ތެރޭގައި ތިބުން އެކަށީގެންވެއެވެ. ކޮންމެއަކަސް ބޭނުން ބަޔަކީ ޙައްޤާއި ބާޠިލު ރަނގަޅަށް ވަކިވެގެން ތިބެ ދީނުގެ މަގުގައި، ޖެހިލުމެއް ނުވެ ކެރިގެން މަސްއޫލިއްޔަތު ކޮނޑުއަޅައި، އެންމެ އަސަރުކުރާ މަގުމަގުން އެންމެ އެދެވޭ ރޮނގަކުން ޙައްޤު ސާދާކޮށް، ބާޠިލު ރޫޅައި މުގުރައިލުމަށް ގޮވައިލާ ތެދުވެރީންނެވެ.\nއިސްލާމީ ދައުލަތްތަކުގައި، ދަންނަބޭކަލުންނާއި، ޢިލްމުވެރިން ބަންޑާރަ މަސައްކަތެއްގެ ގޮތުން ނުވަތަ މަންމަ ބުނީތީ ފަރަށް ދާ ގޮތުން ނޫން ގޮތަކަށް އުއްމަތްތައް އިޞްލާޙު ކުރެވޭތޯ މަސައްކަތް ނުކުރައްވައި ތިއްބަވަނީ ކީއްވެގެންބާވައެވެ! އެއުރެންގެ ގިނަ ބޭކަލުން ޙަޤީޤީ ޙަޔާތަކީ، އާޚިރަތުގެ ޙަޔާތެވެ ކިއުއްވާފައި، ދީން ކުރިއަށް ނަންގަވައި، ދުނިޔެއަށް އިޞްލާޙު ގެންނަވާން ދިމާކޮށްލައްވައިފިއްޔާ، މާތް ރަސްކަލާނގެ އެބޭކަލުންނަށް ކާމިޔާބީ ދެއްވާނެކަން ކަށަވަރެވެ. ނަމަވެސް ދިމާ ކުރައްވާން ވާނީ، ކެރިލައްވައިގެންނެވެ. އުނދަގޫ އުފުއްލަވާން ޖެހުނަސް، ހެއު ކަމުގައެވެ. ކުރައްވާ ޚަރަދުތަކާއި، ދައްކަވައިލައްވާ ބޮޑު ގޮތްތައް ނުދެއްކެވުނަސް އެންމެ ރަނގަޅު ކަމުގައެވެ. އެހެން ނޫނީ ވިއްޔާ، އެކަން ނުވާނޭކަން މުޅީންމެ އަޅުގަނޑަށް ޔަޤީނެވެ.\nއިސްލާމީ އުއްމަތްތައް ވެއްޓިގެން ދިޔަކަމުގެ މަސްއޫލިއްޔަތު އެންމެ ބޮޑަށް ރާޖިޢު ވާނީ އިސްލާމުންގެ ދަންނަ ބޭކަލުންނާއި، ޢިލްމުވެރީންނަށް ކަން ކަށަވަރެވެ. އެއުރެން ދުނިޔޭގެ މައްޗަށް ހުންނަ ލޯބި، ތަންކޮޅެއް ކުޑަކޮށްލާފައި، އެއީ ކެރޭ ބަޔަކަށް ވަނިކޮށް، ބަދު ނަޞީބުގެ ދައުރު އިސްލާމީ އުއްމަތްތަކުން ވަކިވެދާނެއެވެ.\nއެއުރެން ތެދުސީދާ ގޮތުގައި ތިބެގެން، އަމިއްލަ އެދުންތައް ކުރުކޮށްލައިގެން، އެންމެން އެއްބަސްވެ، ޤުރުއާނުގައި އޮތްގޮތް ހަނދުމަކޮށްގެން، ނުފޫޒުގެ ވެރީންނާއި މިލިގެން، ތެދު ނިޔަތުގައި، ތެދުވެރި އިލްތިމާސްތައް ކުރަމުން ނަޞޭޙަތް ފޯރުވަމުން ގެންދަނީވިއްޔާ އޭގެ އަސަރު ނުފޯރައި ނުދާނޭކަން ކަށަވަރެވެ.\nއިސްލާމުންގެ ދަންނަ ބޭކަލުންނާއި ޢިލްމުވެރިންގެ މިޒާޖު ހަމަޖެހޭ ޣާޔަތަކަށް (ލަނޑުދަނޑިއަކަށް) ވާން ވާނީ، އަޅުގަނޑު ހިތުން ގޯތިގެދޮރު ތަނަވަސް ކުރުމެއް، އިށީންނަ ގޮނޑިތައް އުސްކުރުމެއް، ތިމާގެ ޢާއިލާތައް ވަރުގަދަ ކުރުމެއް ނޫނެވެ. އަދި ވަކި ޙިޒްބަކަށް ތާއީދު ދިނުމެއް، ޚާއްޞަ މަޞްލަޙަތުތަކެއް އާބާދު ވޭތޯ ބެލުމެއްވެސް ނޫނެވެ. ޢިލްމުވެރިންގެ ޖިހާދުގެ ޣާޔަތަކަށް ވާންވާނީ، ތިމާމެންގެ ބައެއް މަޞްލަޙަތުތައްވެސް ދޫކުރަމުން ޢާންމު މަޞްލަޙަތުތައް ނެގެހެއްޓޭތޯ ބެލުމެވެ. އިސްލާމްދީނުގެ ހުރިހައި ޤާނޫނުތަކެއް ސާއިދުކުރެވޭތޯ މަސައްކަތް ކުރުމެވެ. މިކަމުގައި ކުރަންޖެހޭ ޤުރުބާނުތަކުގައި ނުކުޅެދި ނުގަނެ، އެކަމުން ރެކިގަންނާން ވެގެން މޮޔައިން ހެއްލޭ ކަހަލަ ހުއްޖަތުތައް މެދުވެރި ނުކޮށް އުއްމަތަށްޓަކައި، ދީނަށްޓަކައި ޤުރުބާންވުމެވެ.))\nއަދީބުންޢިލްމުވެރިންދިވެހިބަހާއި ތާރީޚްޝެއިޚް ޢުމަރު ޢީސާ\nމާޝާ ﷲ. އަޅުގަނޑު ހަމަ ހައިރާންވެއްޖެ. ހާދަ ފުރިހަމަ ހާދަ ރީތި ބަހުރުވައަކުންނޭ ލިޔުއްވާފައި މިހުރީ. މިސާލުތައް ވެސް ހާދަހާ ގުޅޭ މޭރުމަކުންނޭ ގެނެސްފައި އެހުރީ. އެއަށްވުރެ ބޮޑަށް އަސަރު ކުރީ ވިދާޅުވާން ބޭނުންފުޅުވާ ވާހަކަތައް ވަރަށް ސީދަލަށް ވިދާޅުވެފައި ހުރީމަ. ހަޤީޤަތުގައި ވެސް މިދުނިޔެއަށްޓަކައި އަހަރެމެން ހާދަވަރެކޭ މިވަނީ. ޖެހިލުންކަނޑާފައި ވެވުނު ގޮތަކުން ދީނަށް ނަޞްރެއް ދެވޭތޯ އުޅެންވީ. މަލާމާތުން ސަލާމަތެއް ނުވާނެ ކޮންމެގޮތެއް ވިއަސް. ޝައިޚަށް ﷲގެ ހެޔޮ ރަޙްމަތް ލައްވާށި!


Fuluhunge 50 insahtha ah vaccine dheefi - Hama.mv\n25 ފެބްރުއަރީ 2021 | 14:12\nކޮވިޑް ވެކްސިންގެ ފުރަތަމަ ޑޯޒް ފުލުހަކަށް ދެނީ\nބުރާސްފަތި , 25 ފެބްރުއަރީ 2021 | 14:12\nރާއްޖޭގައި މަސައްކަތް ކުރާ ފުލުހުންގެ 50 އިންސައްތައަށް ކޮވިޑް-19 ވެކްސިން ދީފައިވާކަމަށް މޯލްޑިވްސް ޕޮޒިސް ސާވިސް އިން ބުނެފި އެވެ.\nމިއަދު ފުލުހުންގެ މީޑިއާ ގްރޫޕުގައި ބުނީ އެ މުއައްސަސާގެ 50 އިންސައްތަ ފުލުހުންނަށް ކޮވިޑް ވެކްސިންގެ ފުރަތަމަ ޑޯޒް ދީފައިވާ ކަމަށެވެ. އެގޮތުން އިއްޔެގެ ނިޔަލަށް މާލެ ސަރަހައްދުގައި މަސައްކަތްކުރާ 1676 ފުލުހަކު ވެކްސިން ޖަހާފައިވާ ކަމަށް ފުލުހުން ބުންޏެވެ.\nފުލުހުން ބުނީ ވެކްސިން ދިނުމުގެ ކަންކަން ކުރިއަސް ގެންދަނީ ޕޮލިސް މެޑިކަލްގެ ބެލުމުގެ ދަށުންނެވެ.\nކޮވިޑް ވެކްސިން ޖަހަން ދެކޮޅު ހަދައިގެން ބައެއް ފުލުހުންނާއިމެދު ފިޔަވަޅު އަޅަން ނިންމާފައިވާ ކަމަށް ވަނީ އަޑު ފެތުރިފަ އެވެ. އެހެންނަމަވެސް މިކަން ފުލުހުން މިއަދު ވަނީ ދޮގުކޮށްފަ އެވެ. އެގޮތުން އެއްވެސް ފުލުހަކާއިމެދު މިހާތަނަށް ފިޔަވަޅު އަޅަން ނިންމާފައި ނުވާކަމަށް ފުލުހުން ބުންޏެވެ.\nފުލުހުން މަސައްކަތް ކުރަނީ ވެކްސިން ޖަހައިގެން، ބަލިން ރައްކާތެރިވެ، ރައްކާތެރިކަމާ އެކު ރައްޔިތުންނަށް ހިދުމަތް ފޯރުކޮށްދީ މިހާލަރު ބަދަލު ކުރުމަށް ކަމަށް ބުންޏެވެ.\nރާއްޖޭގައި މިހާރު ގެންދާ ވެކްސިން ދިނުމުގެ ޕްރޮގުރާމުގައި މިހާތަނަށް 90،865 މީހުންނަށް ވަނީ ވެކްސިންގެ ފުރަތަމަ ޑޯޒް ދީފަ އެވެ. އޭގެ ތެރެއިން 64،900 މީހުންނަކީ މާލެ ސަރަހައްދުން ވެކްސިން ދިން މީހުންނެވެ.\nމިހާރު ވެކްސިން ދެމުން ގެންދަނީ އުމުރުން 25 އަހަރުން މަތީގެ މީހުންނަށާއި 18 އަހަރާއި 25 އަހަރާއި ދެމެދުގެ މީހުންގެ ތެރެއިން ދާއިމީ ބަލިތަކަށް ބޭސްކުރާ ފަރާތްތަކަށެވެ.\nމިމަހުގެ 1 ވަނަ ދުވަހު ވެކްސިން ދޭން ފެށިއިރު ރާއްޖޭގައި ވަނީ ކޮވިޑްގެ ތިންވަނަ ރާޅެއް ފެށިފަ އެވެ. އަދިވެސް ދުވާލެއްގެ މައްޗަށް ބައްޔަށް ޕޮޒިޓިވްވާ މީހުންގެ އަދަދު ރާއްޖޭގައި ދަށަކަށް ނުދެއެވެ. އެގޮތުން މިހާރު ދުވާލަކު 100 އިން މަތީ އަދަދަކަށް ރާއްޖެއިން މީހުން ޕޮޒިޓިވް ވެއެވެ.\nކޮވިޑް-19 ވެކްސިން ކޮވިޑް19 ވެކްސިން ދިނުން މޯލްޑިވްސް ޕޮލިސް ސަރވިސް\nފުލުހުންގެ ތަހުގީގަކަށް މާދަމާ ރައީސް ޔާމީނާއި ސުވާލު ކުރަނީ\nއޮޕަރޭޝަން ބުލޫ ރޭ ފުލުހުން ފަށައިފި


Folklore: Nilandhoo Raaverin Hajjah Dhiya Vaahaka ނިލަންދޫ ރާވެރިން ހައްޖަށް ދިޔަ ވާހަކަ – Huvadhoo News Folklore: Nilandhoo Raaverin Hajjah Dhiya Vaahaka Huvadhoo News\nނިލަންދޫ ރާވެރިން ހައްޖަށް ދިޔަ ވާހަކަ\nއެޑިޓަރުގެ ނޯޓް: މިއީ ތުންތުން މަތިން ދެކެވެމުން އަންނަ ފޯކްލޯރެއްގެ މައްޗައް ބިނާކޮށް ލިޔެފައިވާ ލިޔުމެކެވެ.\nދުވަސްވަރަކީ ރާއްޖޭގެ ކަނޑު އުޅަނދު ފަހަރުގައި އިންޖީނު އެޅި ދުވަސްވަރެވެ. 1974 ވަނަ އަހަރު ނިލަންދޫގެ ރާވެރިން ތަކެއް ހައްޖަށް ދާން ގަސްތުކޮށް ވަރަށް ކުރިން ދަތުރަށް ތައްޔާރުވާން ފަށައިފިއެވެ.\nހައްޖު މަހަށް އެއްމަސް ކުރިން މިމީހުން ހައްޖު ދަތުރަށް ރަށުން ފުރައިފިއެވެ. ރަށުން ފުރައިގެން ގޮސް ތިބި ކަމަށްވަނީ ނިލަންދޫ އާއި3މޭލު ދުރުގައިވާ ދާންދޫ ފަޅު ތެރޭގައި އޮންނަ ވޮޑަމުލާ ކިޔާ ރަށެއްގައެވެ. ހައްޖުމަސް ނިމުމުން މިހޫން އެނބުރި ނިލަންދޫއަށް ގޮސްފިއެވެ.\nހައްޖުވެރިން އައުމުން ތިމާގެ އާއިލާ މީހުން އެމީހުންގެ ހާލުއަހުވާލު ބަލައިލަން ދިޔައެވެ. ހައްޖަށްދިޔަ އެއްވެސް މީހަކަށް ރަށުބަހުން ވާހަކަ ދައްކާކަށް ނޭނގުނެވެ. ދެމަސް ދުވަސްތެރޭ ރަށު ބަސް ހަނދާންނެތި އަރަބި ބަހުން ވާހަކަ ދެއްކަން ފެށިއެވެ. ރަށު މީހުންވެސް އެމީހުންނަށް އެނގުނު ގޮތަކަށް އަރަބި ބަހުން ހާޖީންނާއި ވާހަކަ ދައްކަން ފަށައިފިއެވެ\nހާޖީންގެ ތެރެއިން އެކަކު ވޮޑުމުލާ ދައްކާފައި ރަށު މީހުން ކައިރީ އެހިއެވެ ކޯން ކޯންކާ ގަންޖީރާހޭ.؟ ޖަވާބުގައި އެތަނުން މީހަކު ބުންޏެވެ “ވޮޑުމުލުކާ ޖަޒީރާހޭ” ދެން މަސް އައިނެއް ދައްކާފައި ހައްޖަށް ދިޔަކަމަށް ބުނާ ހާޖީ އަކު ބުންޏެވެ. “ލާގުދާ ވަލާގުދާ” އެބުނީ ތިއޮތީ ބޮޑު މަސްއައިނެއް ނޫންހެއްޔެވެ. މިކަހަލަ ކިތަންމެ ވާހަކައެއް ދެއްކި ކަމަށް މީހުން ކިޔައި އުޅެއެވެ.\nނިލަންދޫ ރާވެރިން ހައްޖަށްދިޔަ ވާހަކަ އަކީ ކިހާވަރެއްގެ ހަޤީގަތެއް އެކުލެވިގެންވާ ވާހަކައެއް ކަމެއް ނޭގެއެވެ. މިވާހަކައަކީ ހުވަދު އަތޮޅުގެ ބައެއް ރަށްރަށުގެ މީހުން ގއ.ނިލަންދޫގައި ހިނގި ކަމެއްކަމަށް ދައްކާ އުޅޭވާހަކައެކެވެ ރާއްޖޭގެ ރަށްތަކުގެ މެދުގައި އެޒާމާނުގައި އެއްރަށުގެ މީހުން އަނެއް ރަށުގެ މީހުންނާ ހަނގާކުރުމުގެ ގޮތުން މިކަހަލަ ކިތަންމެ ފުލޯކް ވާހަކަ ދައްކާފަވެއެވެ.\nތިޔައީ ފްލޯކް ވާހަކައެއް. އަހަރުންގެ ކާފަ މެންވެސް އަހަރުމެން ކުޑައިރު ތި ވާހަކަ ކިޔާދޭ. މިހެން ނޫހަކުން ފެނުނީމަ ކާފަ މެން މަތިން ހަނދާން ވަނި\nތީ ނިލަދުއަތޮޅު އުތުރުބުރީ ފ.ދަރަބޫދު މީހުންނައް ދިމާވިހާދިސާއެއް\nޚޮނ ފ..ދަރަނބޫދޫ އެކޭ ކިޔާަކައްތަ ތީ ހަމަ އިހުޒަމާނު މީހުން ކިޔާ އެއްޗެއް ގއ. ނިލަންދޫ މީހުން ނިސްބައް ކޮށް